Maziya in Stewart ge ebbasvun aa kohffi - One Online\nފޯވާޑް ކޯނެލިއަސް ސްޓެވާޓް (ކޯނޭ)--- ފޮޓޯ: މާޒިޔާ\nމިދިޔަ ސީޒަންގައި މާޒިޔާ ސްޕޯޓްސް އެންޑް ރެކްރިއޭޝަނުން ފެނިގެންދިޔަ ސެއިންޓް ވިންސެންޓްގެ ފޯވާޑް ކޯނެލިއަސް ސްޓެވާޓް (ކޯނޭ) ގެ އެއްބަސްވުން އެޓީމުން އާކޮށްފިއެވެ.\nމާޒިޔާއިން ސްޓެވާޓްގެ އެއްބަސްވުން އާކުރި ނަމަވެސް، އެޓީމަށް މިދިޔަ ސީޒަންތަކުގައި ގިނަ ކާމިޔާބީތަކެއް ހޯދައިދީފައިވާ މެސެޑޯނިއާގެ ކޯޗު މަރްޖާން ސެލުކޮސްލީގެ ހަދާފައިވާ އެއްބަސްވުން އާކޮށްފައި ނުވާތީ އޭނާ ވަނީ އެނބުރި ގައުމަށް ގޮސްފައެވެ.\nމި ދަނޑިވަޅުގައި ސެކުލޮސްކީގެ އެއްބަސްވުން އާ ނުކުރަން މާޒިޔާއިން ނިންމީ ކޮވިޑް 19 އާ ގުޅިގެން ކްލަބަކަށް ދިމާވެފައިވާ މާލީ ދަތިތަކާ ގުޅިގެންކަމަށް އެޓީމުން ވަނީ ބުނެފައެވެ. އެހެންކަމުން ބެލެވޭގޮތުގައި މިސީޒަނުގައި އެޓީމަށް އިރުޝާދު ދޭނީ ރާއްޖޭގެ ކޯޗެކެވެ. އަދި މައުލޫމާތު ލިބިފައިވާ ގޮތުގައި އެޓީމުން އަންނަނީ ދިވެހި ދެކޯޗަކާ ވާހަކަ ދައްކަމުންނެވެ.\n2017 ވަނަ އަހަރު ޓީސީ ސްޕޯޓްސް ކްލަބަށްވެސް ކުޅުނު ސްޓެވާޓް ވަނީ މޮޅު ކުޅުމެއް ދައްކައި ފުޓްބޯލް އެސޯސިއޭޝަން އޮފް މޯލްޑިވްސް(އެފްއޭއެމް) އިން ހޮވި 2018 ވަނަ އަހަރުގެ އެންމެ މޮޅު ބިދޭސީ ކުޅުންތެރިޔާގެ މަގާމު ހޯދައިފައެވެ.\nމާޒިޔާއާ 2018 ވަނަ އަހަރު ގުޅުނު ސްޓެވާޓް ވަނީ މާޒިޔާއިން މިއަހަރުގެ އޭއެފްސީ ކަޕްގެ ގްރޫޕް ސްޓޭޖުން ޖާގައެއް ހޯދިއިރު، ކޮލިފައިން ބުރުގައި މާޒިޔާއިން ކުޅުނު މެޗުތަކުގައި މޮޅު ކުޅުމެއް ދައްކައިފައެވެ. އަދި މިދިޔަ ސީޒަނުގައި ވެސް އެޓީމަށް އޭނާ ވަނީ މޮޅު ކުޅުމެއް ކުޅެދީފައެވެ.\nމާޒިޔާ އަކީ ރާއްޖޭގައި މިހާރު އެންމެ ވަރުގަދަ ސްކޮޑަކާއި އެކު ރާއްޖޭގެ ފުޓުބޯޅަ ލީޑް ކުރަމުން އަންނަ ޓީމެވެ.\nގުޅޭ ޓެގު ދިވެހި ޕްރިމިއާ ލީގު ފުޓްބޯޅަ މާޒިޔާ ސްޕޯޓްސް އެންޑް ރެކްރިއޭޝަން ކްލަބު


VAR ge aslu magusadhu olhijje: Mourinho | Mihaaru\n05 ފެބުރުއަރީ 2020 - 12:18\nއިނގިރޭސި މުބާރާތްތަކުގައި މި ސީޒަނުގައި ވީއޭއާރް ބޭނުންކުރަމުން އަންނަނީ އެހެން ގައުމުތަކާ ތަފާތު ގޮތަކަށެވެ. އެ ގޮތުން ދަނޑު ކައިރީގައި ހުންނަ ވީޑިއޯ މޮނީޓަރު އިނގިރޭސި ރެފްރީން ބޭނުމެއްނުކުރެ އެވެ. އޭގެ ބަދަލުގައި ވީޑިއޯ ބެލުމަށް ފަހު ގިނަ ނިންމުންތައް ނިންމަނީ ވީއޭއާރް ރޫމުގައި ހުންނަ ރެފްރީ އެވެ. މިއީ ގިނަ ކޯޗުންތަކެއް މިހާތަނަށް ކަންބޮޑުވުން ފާޅުކޮށްފައިވާ މައްސަލަ އެކެވެ. ގިނަ ކްލަބްތަކުގެ ކޯޗުންގެ އިތުރުން ފީފާ އިން ވެސް އަންނަނީ ވީޑިއޯ މޮނީޓަރު ބޭނުންކޮށް އެންމެ ފަހު ނިންމުން ނިންމުމުގެ އިހުތިޔާރު ދަނޑުމަތީގައި ހުންނަ ރެފްރީ އަށް އޮންނަން ޖެހޭނެ ކަމަށް ބުނެފަ އެވެ.\nތަޖުރިބާކާރު ކޯޗު މޮރީނިއޯ ބުނީ އިންގްލެންޑްގައި އޮތީ ވީއޭއާރް ނޫން ކަމަށާއި މިހާރު އޮތީ ވީޑިއޯ ރެފްރީ ސިސްޓަމެއް ކަމަށެވެ.\n"ދަނޑުމަތީގައި ހުންނަ ރެފްރީ އަށް ދަނޑު ކައިރީގައި ހުންނަ މޮނީޓަރުން ބަލައިގެން ނިންމުމެއް ނިންމުމުގެ އިހުތިޔާރެއް ނޯވޭ. ގޮތެއް މި ނިންމަނީ މަތީގައި ކޮޓަރީގައި އިންނަ ރެފްރީ އެއް. މި ގޮތަށް ބަލާނަމަ މި ކަމަށް ވީއޭއާރް އެއް ނޫން ކިޔަންވީ ވީއާރް (ވީޑިއޯ ރެފްރީ) ކިޔަންވީ،" އެފްއޭ ކަޕް ރީޕްލޭގައި ސައުތެމްޓަންއާ ދެކޮޅަށް މިރޭ ކުޅޭ މެޗުގެ ކުރިން މޮރީނިއޯ ބުންޏެވެ.\n"މި ދަނޑިވަޅަށް ބަލާއިރު ދަނޑުމަތީގެ އެންމެ މުހިއްމު ނިންމުންތައް މި ނިންމަނީ ދަނޑުމަތީގައި ހުރިހާ ކަމެއް ފެންނަ ރެފްރީއެއް ނޫން. ވީޑިއޯ ރެފްރީ ނިންމާ ގޯސް ނިންމުންތަކެއް އަސަރު މެޗަށް ކޮށްގެނެއް ނުވާނެ. ވީއޭއާރްގެ މަގުސަދު އޮޅޭ ގޮތަށް އޮވެގެނެއް ނުވާނެ. މިހާރު ކަންތައް ވަނީ އެގޮތަށް."\nވީއޭއާރާ މެދު މޮރީނިއޯ ހިތްހަމަނުޖެހުނީ އިނގިރޭސި ޕްރިމިއާ ލީގުގައި މިދިޔަ އާދިއްތަ ދުވަހު މެންޗެސްޓާ ސިޓީ އަތުން 2-0 އިން މޮޅުވި މެޗުގައި ހިނގާދިޔަ ކަންތައްތަކެއްގެ ސަބަބުންނެވެ. ތަކުރާރުކޮށް ސިޓީގެ ރަހީމް ސްޓާލިން ފައުލުކުރަމުންދިޔައިރު އޭނާ އަށް ދެ ވަނަ ރީނދޫ ކާޑެއް ނުދެއްކި ސަބަބެއް ރެފްރީންނަށް ބުނެނުދެވުނީތީ އެ މެޗަށް ފަހު މޮރީނިއޯ ވަނީ ހިތްހަމަ ނުޖެހުން ފާޅުކޮށްފަ އެވެ.\nމޮރީނިއޯ ވަނީ އެ މެޗުގެ މެދުތެރެއިން ހަތަރު ވަނަ އޮފިޝަލު ކައިރީގައި އެޕީލްކުރެވުނު ގޮތް އެންމެ ރަނގަޅު ނޫން ކަމަށް ބުނެފަ އެވެ. އަދި އެ ވަގުތު އެގޮތަށް ކަންތައްތައް ކުރެވުނީ މެޗުގެ އޮއެވަރު ދިޔަގޮތުން ކަމަށާއި އެއީ ހުރިހާ މަންޒަރެއް ފެންނަން ހުރެ ރަނގަޅު ގޮތަށް ކަންތައްތައް ނުވާނަމަ ކޮންމެ މީހެއް ވެސް ހިތްހަމަނުޖެހޭނެ ކަމަށް ބުންޏެވެ.\nތީހަމަ ރަގަޅުވާހަކައެއް. އެމެޗުގަ ޕެނެލްޓީލިބޭ ވަރު ފައުލްއަކަށް ސިޓީ ކުޅުންތެރިން އެޕީލް ކުރީމަ ރެފިރީ ބުނީ ނޯފައުލް ޕްލޭ އޮންކަމަށް. ގަތްގަޑަކަށް ތިންމެނެޓް ހިގިފަހުން ހެޑްފޯން އަޑުއަހަން ހުރެފަ އިޝާރާތުން ޓީވީ މޮނީޓަރު ދައްކާލާދަ ރެފުރީ އިގިލިދިއްކޮށް ފުމެލީ ސިޓީގެ ޕެނެލްޓީއަކަށް. ވީއޭއާރު އެހުރިހާ ވަގުތެއް ނެގީ އެއީ ޕެނަލްޓީއެއްތޯބަލަން. ސުވަލަކީ އެދިޔަ ވަގުތުކޮޅުގައި ޓޮޓެންހަމު ލަނޑެއް ޖަހައިފިއްޔާ ދެންވާނީ ކިހިނެއްހޭ؟\nވަރަށް ފަސޭހަ ދޯ..! އެ ގޯލު ކެންސަލް ކުރާނި..!


SunOnline: TT hall gai energy drinks beynunkurun manaakoffi\nއަށް ވަނަ މައިލޯ އިންޓަ ސްކޫލް ޓޭބަލް ޓެނިސް ޗެމްޕިއަންޝިޕްގެ ތެރެއިން -- ފޮޓޯ: ޓީޓީ އެސޯސިއޭޝަން\nޓީޓީ ހޯލްގައި އެނާޖީ ޑްރިންކްސް މަނާކޮށްފި\nޓީޓީ ހޯލަށް އެނާޖީ ޑްރިންސް ވެއްދުންވެސް މަނާ\nމަނާކުރީ އެނާޖީ ޑްރިންކުން ސިއްހަތަށް ނޭދެވޭ އަސަރުކުރާތީ\nއެނާޖީ ޑްރިންކާ ދެކޮޅަށް ސަރުކާރުންވެސް ފިޔަވަޅުތަކެއް އަޅަމުންދޭ\n1 އަހަރު5މަސް ކުރިން - 11 ޖެނުއަރީ 2017 2\nޓޭބަލް ޓެނިސް އެސޯސިއޭޝަންގެ ޓީޓީ ހޯލުގައި އެއްވެސް ބާވަތެއްގެ އެނާޖީ ޑްރިންކެއް ބޭނުންކުރުން މަނާކޮށްފިއެވެ.\nޓޭބަލް ޓެނިސް އެސޯސިއޭޝަނުން ބުނީ، (11 ޖެނުއަރީ 2017) ބުދަ ދުވަހުން ފެށިގެން ޓީޓީ ހޯލަށް އެއްވެސް ވައްތަރެއްގެ އެނާޖީ ޑްރިންކެއް ގެނައުމާއި، އަދި އެފަދަ ބުއިންތައް އެ ހޯލުގައި ބުއިމަކީ މަނާކަމެއްގެ ގޮތުގައި ހަމަޖައްސާފައިވާ ކަމަށެވެ.\n"މިގޮތަށް ހަމަޖައްސަައި ނިންމީ، އެނާޖީ ޑްރިންސް އަކީ ސިއްހީގޮތުން ފައިދާހުރި ބުއިމަކަށް ނުވެފައި ހާއްސަކޮށް، ކުޅުންތެރީންގެ ސިއްހަތަށް ނޭދެވޭ އަސަރުކުރާ ބުއިމަކަށް ވާތީ،" އެ އެސޯސިއޭޝަނުން ނެރުނު ބަޔާނެއްގައި ވެއެވެ.\n"މިކަމުގައި ހުރިހާ ކުޅުންތެރީންނާއި، ޓީޓީ ހޯލް ބޭނުންކުރާ ހުރިހާ ފަރާތްތަކުގެ ފުރިހަމަ އެއްބާރުލުން މި އެސޯސިއޭޝަނުން ބޭނުންވޭ."\nޓޭބަލް ޓެނިސް އެސޯސިއޭޝަންގެ ޖެނެރަލް ސެކްރެޓަރީ އިސްމާއިލް ސުޖާއު ވިދާޅުވީ، މިއީ ރާއްޖޭގެ ކުޅިވަރު އެސޯސިއޭޝަނަކުން އެނާޖީ ޑްރިންކްސް މަނާކުރި ފުރަތަމަ ފަހަރުކަމަށެވެ.\nޓީޓީ ހޯލްގައި އެނާޖީ ޑްރިންކްސް މަނާކޮށްފައި މިވަނީ، މިދިޔަ ހަފްތާގައި ހެލްތު މިނިސްޓްރީން ވެސް އެ މިނިސްޓްރީގެ ދަށުން ހިންގާ އެއްވެސް ތަނެއްގައި، އަދި އެތަންތަނުގެ ކެފޭއާއި ފިހާރަތަކުގައިވެސް އެނާޖީ ޑްރިންކްސް ވިއްކުމާއި ބޭނުންކުރުން މަނާކޮށްފައި ވަނިކޮށެވެ.\nސިއްހީ ޚިދުމަތާ ގުޅުންހުރި އެއްވެސް ތަނެއްގެ އިމާރާތާއި ގޯތިތެރެއަށް އެނާޖީ ޑްރިންކްސް ވެއްދުމާއި ބޭނުންކުރުމަކީވެސް މަނާކަމެއް ކަމަށް ހެލްތު މިނިސްޓްރީން ވަނީ ކަނޑައަޅައިފައެވެ.\nދައުލަތުގެ މުއައްސަސާތަކުންނާއި، ކުޅިވަރު އެސޯސިއޭޝަންތަކުން އެނާޖީ ޑްރިންކްސްއާ ދެކޮޅަށް ތެދުވަން މި ފެށީ ސަރުކާރުން އެކަމަށް ބާރުއަޅައި ހަރަކާތްތަކެއް ފަށާފައި ވަނިކޮށެވެ.\nއެނާޖީ ޑްރިންކްސް ތަކަކީ ސްޕޯޓްސް ޑްރިންކްގެ ގޮތުގައި ބޭނުންކުރާން އެކަށީގެންވާ ބާވަތްތަކެއް ނޫންކަމަށް ސިއްހީ މާހިރުން ވިދާޅުވޭ -- ސަން ފައިލް ފޮޓޯ\nގިނަ މީހުން ހީކުރާގޮތުގައި އެނާޖީ ޑްރިންކްސް އަކީ "ސްޕޯޓްސް ޑްރިންކް"ގެ ގޮތުގައި ބޭނުންކުރެވޭ ބުއިމެކެވެ. ނަމަވެސް ސްޕޯޓްސް ޑްރިންކްގައި ނުހިމެނޭ، ކެފެއިން އާއި، ޖިންސެންގ، ފަދަ ހަށިގަނޑަށް ގެއްލުން ދެނިވި ބާވަތްތައް އެނާޖީ ޑްރިންކްގެ ވައްތަރުތަކުގައި ހުރެއެވެ.\nޑރ. ޢަބްދުލް ޢަޒީޒް ޙަމީދު ވިދާޅުވެފައިވާ ގޮތުގައި، އެނާޖީ ޑްރިންކްސް އޭ ބުނުމުން ޒުވާނުންނަށް އެއީ ވަރަށް "ކޫލް" އެއްޗެއްގެ ގޮތުގައި ސިފަކުރެވިދާނެއެވެ. ނަމަވެސް ހަގީގަތަކީ ހަށިގަނޑަށް ގެއްލުން ލިބޭ އެއްޗެއް އެއީ "ކޫލް" އެއްޗަކަށް ވެގެން ނުވާނެކަމަށް އޭނާ ވިދާޅުވިއެވެ.\n" ގޯސް ކަމެއް ކިތަންމެ ގިނަ ބަޔަކު ކުރިޔަސް ވާނީ ހަމަ ގޯސް ކަމަކަށް. އެ އުޞޫލުން 'ޞިއްޙީ ގޮތުން ފައިދާއެއްނެތް' އެއްޗެއް ކިތަންމެ ގިނަ ބަޔަކު ބޭނުންކުރިޔަސް އެއީ 'ޞިއްޙީގޮތުން ފައިދާހުރި' އެއްޗަކަށް ނުވާނެ." ޑރ. ޢަބްދުލް ޢަޒީޒް ޙަމީދު ވިދާޅުވެފައި ވެއެވެ.\nކުޅިވަރު ޓީޓީ އެނާޖީ ޑްރިންކްސް\nކޮކާ ކޯލާގެ ފަރާތުން ވޯލްޑް ކަޕަށްދާ ފުރަތަމަ 10 މީހުން ރަޝިއާއަށް! 27 މިނެޓް 25 ސިކުންތު ކުރިން\nބ. އަތޮޅުގެ ހަތް ރަށެއްގައި ފުޓްސަލް ދަނޑު އެޅުމަށް ސާމާނު ފޮނުވައިފި!5ގަޑި 12 މިނެޓް ކުރިން\nދިވެހި ޕްރިމިއާ ލީގު ފެށުން މިމަހުގެ 28 ވަނަ ދުވަހު، ފުރަތަމަ މެޗުގައި ނިއުއާއި ތިމަރަފުށި!6ގަޑި3މިނެޓް ކުރިން\nބާއިސް ޗެމްޕިއަނަކަށް ހަދައިދިނީ އިންމަ! 13 ގަޑި 24 މިނެޓް ކުރިން\nނިއުއިން މާލޭ ލީގުގެ ޝީލްޑް އުުފުލާލައިފި 1 ދުވަސް 16 މިނެޓް ކުރިން


ދިވެހިރާއްޖޭގެ އިސްލާމީ ޔުނިވަރސިޓީ (އިއުލާން)\nއިންޓަރނޭޝަނަލް އިންސްޓިޓިއުޓް އޮފް އިސްލާމިކް ތޯޓް (އައި.އައި.އައި.ޓީ) ސްކޮލަރޝިޕްތަކާ ބެހޭ\nދިވެހިރާއްޖޭގެ އިސްލާމީ ޔުނިވަރސިޓީއަށް އިންޓަރނޭޝަނަލް އިންސްޓިޓިއުޓް އޮފް އިސްލާމިކް ތޯޓް (އައި.އައި.އައި.ޓީ)އިން ލިބިފައިވާ ސްކޮލަރޝިޕް ފުރުޞަތުތައްތިރީގައި މިވަނީއެވެ.މި ސްކޮލަރޝިޕް އަށް ހޮވޭ ދަރިވަރުންގެއެއާ ޓިކެޓް ހަމަޖައްސަންވާނީއެދައިވަރަކު އަމިއްލައަށެވެ.\nކޯހުގެ ޢަދަދު: 4\nދާއިރާ: އެޑިޔުކޭޝަން، އިސްލާމިކް ރިވީލްޑް ނޮލެޖް، އިސްލާމިކް ފައިނޭންސް، އަދި ލޯ\nޔުނިވަރސިޓީ: އިންޓަރނޭޝަނަލް އިސްލާމިކް ޔުނިވަރސިޓީ މެލޭޝިޔާ\n(ހ) ގުޅޭ ދާއިރާ އަކުން މާސްޓަރސް ޑިގްރީއެއް ހާސިލް ކޮށްފައިވުން.\n(ށ) TOFEL ސްކޯރ 550 ނުވަތަ IELTS ސްކޯރ 6.0 ނުވަތަ އައި.އައި.ޔޫ.އެމް. ގެ އިންގްލިޝް/ޢަރަބިކް ޕްލޭސްމަންޓް ޓެސްޓުން ފާސްވެފައިވުން.\n(ނ) ދިވެހި ރައްޔިތެއް ކަމުގައިވުން.\n•\tސްކޮލަރޝިޕަށް ދަރިވަރުން ހޮވުމުގައި ޔުނިވަރސިޓީގެ ދާއިމީ އަދި ޕާރޓްޓައިމް މުވައްޒަފުންނަށް އިސްކަންދެވޭނެއެވެ.\n•\tސްކޮލަރޝިޕަށް ހޮވޭދަރިވަރުންނަށް އައި.އައި.ޔޫ.އެމް. އިން ޕްލޭސްމަންޓް ހޯދުމަށް ތިންމަހާއި ހަމަހާއި ދެމެދުގެ މުއްދަތެއްލިބޭނެއެވެ.\n•\tކިޔެވުމަށް ބޭނުންވާނެ މެޓީރިއަލްސް ގޮތުގައި ޔުނިވަރސިޓީން ކަނޑައަޅާފައިވާ މެޓީރިއަލްސް\n•\tމަހަކު 850 މެލޭޝިޔަން ރިންގިޓް\n•\tސެޓްލްމަންޓް އެލަވަންސެއްގެ ގޮތުގައި 1000 މެލޭޝިޔަން ރިންގިޓް\n•\tކޯހަށްއެދިފުރިހަމަކޮށްފައިވާފޯމާއިއެފޯމްގައި ބަޔާންކޮށްފައިވާތަކެތި.\nބޮންޑު:\tކޯސް ފުރިހަމަ ކުރުމަށްފަހު ދިވެހިރާއްޖޭގެ އިސްލާމީ ޔުނިވަރސިޓީއަށް ތިން (3) އަހަރު ދުވަހާއި ހަ (6) އަހަރު ދުވަހާއިދެމެދުގެ މުއްދަތަކަށް ޚިދުމަތް ކޮށްދިނުން.\nސްކޮލަރޝިޕްފޯމްބަލައިގަންނައެންމެފަހުތާރީޚް:\t19ޑިސެމްބަރ 2016ވާހޯމަދުވަހުގެ14:00 ގެކުރިންޔުނިވަރސިޓީގެ ރިސެޕްޝަނަށް ހުރިހާ ޑޮކިއުމަންޓްތަކާއި އެކު ސްކޮލަރޝިޕް ފޯރމް ފުރިހަމަ ކުރުމަށްފަހު ހުށަހަޅަން ވާނެއެވެ.\nސްކޮލަރޝިޕަށް އެދޭފޯމްހެނދުނު 8:30 އިންމެންދުރުފަހު 14:00 އަށްޔުނިވަރސިޓީގެކައުންޓަރުންނާއި،ޔުނިވަރސިޓީގެވެބްސައިޓުން http://www.ium.edu.mvލިބެންހުންނާނެވެ. އިތުރުމަޢުލޫމާތު 3322718 ނަންބަރުފޯނުންލިބިވަޑައިގަންނަވާނެއެވެ.\nވީމާ، މިކަންޢާންމުކޮށް އެންގުމަށްޓަކައި އިޢުލާން ކުރީމެވެ.


BREAKING NEWS: Jalun Neregen Humaam Resort Akah Gendhiya Massala Balan Fashaifi - Vaguthu\nޖަލުން ނެރެގެން ހުމާމް ރިސޯޓަކަށް ގެންދިޔަ މައްސަލަ ބަލަން ފަށައިފި\n4 މަސް ކުރިން ( އޮގަސްޓް 6, 2017 )\nހުސެއިން ހުމާމް ކަރެކްޝަނަލް ސާވިސްގެ ވެހިކަލަކަށް އަރުވަނީ – ވަގުތު އިމޭޖްސް : އަޝްހާދް އަބްދުﷲ (ޖެރީ)\nމަޝްހޫރު ދީނީ އިލްމުވެރިޔާ ޑރ. އަފްރާޝީމް އަލީ އަވަހާރަކޮށްލުމުގައި ބައިވެރިވި ކަމުގެ ކުށް ސާބިތުވެފައިވާ ހުސެއިން ހުމާމް ޖަލުން ނެރެގެން ރިސޯޓަކަށް ގެންދިޔަ މައްސަލަ ބަލަން ފަށައިފިއެވެ.\nމި މައްސަލަ ބަލަން ފަށާފައިވާކަން ހާމަކުރެއްވީ މިއަދު ބޭއްވި ޕީޕީއެމްގެ އިވެންޓެއްގައި ވާހަކަފުޅުދައްކަވަމުން ރައީސް އަބްދުﷲ ޔާމީންއެވެ.\n"އަފްރާޝީމްގެ މަރު ހިނގާދިޔައި ކިތަންމެހާވެސް ރަހުމް ކުޑަކޮށް. އެއިރުވެސް ފުލުހުންގެ މުއައްްސަސާ ހުރޭ. އެއިރުވެސް ކަންކަން ބެލެންވާނެ. މިހާރަކު ނޫން އެއަށް ޖަވާބުދާރީވާން ވީކީ. އެއިރުވެސް ޖަވާބުދާރީވެވިފައި އޮންނަންވާނީ. އަފްރާޝީމްގެ މަރު ސުޕްރީމްކޯޓާއި ހަަމައަށް އައިސް ނިމިގެން އަންނައިރު އަދިވެސް އަޅުގަނޑުވެސް ބޭނުންވޭ އެ ތަހުގީގުގެ އިތުރުން އެއާ ގުޅުން ހުރި ތަހުގީގަކަށް އަޅުގަނޑު އެބަޖެހޭ މަޑުކޮށްލަން". ރައީސް ވިދާޅުވިއެވެ.\nރައީސް ވިދާޅުވީ ގަވާއިދާ ހިލާފަށް ޖަލުން ނެރެގެން ރިސޯޓަކަށް ގެންގޮސް ހުމާމްއާ ބައްދަލުކުރީ ދައުލަތުގެ އިސް ބޭފުޅެއް ކަމަށެވެ. ނަމަވެސް އެއީ ކޮން ބޭފުޅެއް ކަމަށް ރައީސް ވިދާޅުވެފައެއް ނުވެއެވެ.\nމިކަން ހިނގިކަން ސެކިއުރިޓީގެ ދެ އޮފިސަރަކަށް އިނގޭ ކަމަށާއި މިހާރު އެކަކުގެ ބަޔާން ނަގާފައިވާ ކަމަށްވެސް ރައީސް ވިދާޅުވިއެވެ.\nރައީސް ވިދާޅުވީ، އެ މައްސަލަ ބަލަމުންދަނީ ސީދާ އެމަނިކުފާނު އަންގަވައިގެން ކަމަށެވެ. އަދި ފުލުހުން މިހާރު ތަހުގީގު ކުރަމުންދާ މައްސަލަ ނިމުމުން ހުމާމް މަރާލަން ބޭނުންވަނީ ކޮން ބަޔަކު ކަމާއި ކީއްވެގެން ކަން އެނގޭނެ ކަމަށް ރައީސް ވިދާޅުވިއެވެ.\n"އަފްރާޝިމްގެ މަރުގެ މައްސަލާގައި މިހާރު އަޅުގަނޑަށް މި ލިބިގެން އުޅޭ މައުލޫމާތަކީ މި މައުލޫމާތަށް ހެކިދޭ ނުވަތަ ދަލީލުކޮށްދޭ ކަންތައްތައްވެސް އެބަހުރި. ދިވެހި ދައުލަތުގެ އެއިރުގެ އިސްބޭފުޅަކު ވަރަށް އިސްބޭފުޅަކު ހުމާމް ޖަލުގައި ހުއްޓާ ޖަލުން ބޭރަށް ނެެރެގެން ރިޒޯޓެއްގައި އޭނާއާ ބައްދަލުކޮށްފި. އޭނާ އާ ބައްދަލުކުރިކަމުގެ މައުލޫމާތު އެ ރިޒޯޓުގެ އެވަގުތު ތިބި މާފުށީގެ ޖަލުގެ ދެ ގާޑުން. އެތަނުން އެއް ގާޑު ހެކިބަސް ދީފައި އެބަ އޮތް". ރައީސް ވިދާޅުވިއެވެ.\nއެނގިފައިވާ ގޮތުން ރިސޯޓެއްގައި ހުމާމްއާ ބައްދަލު ކުރީ ކުރީގެ ނާއިބު ރައީސް އަހުމަދު އަދީބެވެ.\nއޮގަސްޓް 7, 2017 - 11:50\nމިހާ ދުވަސް ވީއިރު މިކަން ސިއްރު ކުރުމުން ވެސް ސުވާލު އުފެދޭ .\nއޮގަސްޓް 7, 2017 - 09:25\nފާރިސް އަކީ ޕީޕީއެމްގެ ކުޅޭކުޅޭ ބުދެއް ކަމަށް ބަޔަކަށް ހީކުރެވުނަސް އެއީ މަމެން ދެކޭ ގޮތެއް ނޫނޭ އިނގޭތޭ ތަމެންނަށް. މަމެން ޕިންކީން މިކަން ކަން ކުރަނީ އެއީ ދަ ގްރީން ބުކް ގައި ލިޔެފައިވާ ގޮތަށް ތުނޑުން ތުނޑަށް. ދަ ގްރީން ބުކްގެ6ވަނަ މާއްދާގައި ބުނަނީ ވެރިކަން ހިންގުމުގެ ބާރު ލިބިގެން ވަނީ ރައީސުލް ޖުމްހޫރިއްޔާ އަށް ކަމަށް. އެހެން ކަމުން ބަޔަކު މަޖްލީހަށް ބޮޑު ބަގާވާތެއް ގެންނަން އުޅޭތީވެ އެކަން މަމެން ޕިންކީން މިހުއްޓުވީ. ރަންރީނދުލޭ މެންގެ ވެރިކަން ބަގާވާތަކުން ވެއްޓުނު ކަމަށް އެމެން ގަބޫލުކުރާނަމަ އެމެންގެ ވެރިކަން ބަގާވާތަކުން ވެއްޓުނީ އެއީ އެމެން މިރާއްޖޭގެ ވެރިކަމަށް ފާވީމަ އެއް ނޫންތޭ. ކާކުތޭ ބުނީ އެމެން ގާތު މިރާއްޖޭގެ ވެރިކަމަށް އެމްނ ފާވާން ދޯ. އެއާއި ޚިލާފަށް މަމެން ޕިންކީން ގާތު ރައްޔިތުން ބުނީ މިގައުމުގެ ވެރިކަން ކޮށްދޭން އަދި މިގައުމު ލިޓިލް ސިންގަޕޯރ އަށް ހަދަން. އެހެން ބުނެ ރައްޔިތުން ވަނީ 17 ނޮވެމްބަރު 2013 ވަނަ ދުވަހު ލޭންޑް ސްލައިޑް ވިކްޓްރީ އަކުން މަމެން ޕިންކީން މޮޅުވާ ގޮތަށް ވޯޓް ދީފައެވެ. އެއީ ވޯޓް ލީ މީހުންގެ %85 ބުނީ މަމެން ގާތު ވެރިކަން ކޮށް ދޭން މިރާއްޖޭގެ. ކަން މިހެން ހުރުމުން މިއަދުން ފެށިގެން މިދިވެހިރާއްޖޭގެ ވެރިކަމާއި އަދި މަޖްލީހަކީ އެއީ މަމެން ޕިންކީންގެ މިލްކިއްޔާތެއް ކަމަށް މަމެން މިދެކެނީ. މަމެން މީ މިރާއްޖޭގެ ވެރިކަމާއި މަޖްލީހުގެ މިލްކް ވެރިން އިނގޭތޭ ތަމެންނަށް.\nއޮގަސްޓް 7, 2017 - 08:16\nމަމެންގެ ބިއުޓިފުލް އެން އޯސަމް އެން ފްލޯލެސް ސަރުކާރުގެ ޖަޒުބާތު ތައް ބަންޑުންވެ ހަގީގީ ސިއްރު ހާމަ ކުރުމުން ރަންރީނދޫ ބޮޑޭ އަށް މިހާރު އެނގިއްޖެ އޭނާގެ ވެރިކަމުގައި އޭނާ ރައްޔިތުންނަށް އޮޅުވާލަން ވެގެން މާލޭގައި ކުނި އުކަން އިންޑިއާގައި ރަޖިސްޓްރީ ވެސް ނުކުރާ ފޭކް ކުންފުންނަކާއި އެކު ކޮރަޕްޓް ބަދަވި އާދަޅޭ ލައްވާ ސޮއިކުރުވީ އެެއީ ރަންރީނދޫ ބޮޑޭ ގެ އެކެބަނޑެ ބެއްޔާ އެއްގެ ކުންފުންނަށް އޭނާ ދިން ސޮއި ކޮށްފައިވާ ބްލޭންކް ޗެކް ފޮތެއް ކަން ނޭގޭ މީހަކު މާލެ އަކު ނެތެވެ. އެކަމަކު ރަންރީނދޫ ބޮޑޭ ހީކުރީ އޭނާ ބަތާހަރާމީ އުސޫލުން ކުރާ ކަންކަން ފަޅާ ނާރާނެ ކަމަށްތޭ. އެހެނެއް އެކަން ނުވާނެ މަމެން ޕިންކީން މިރާއްޖޭގައި ވެރިކަން ކުރާއިރު. އެކަން ވެސް ފަޅާ އަރުވާލާ ޓަޓްވާ ފޫކޮޅުގައި ސައްޕެއް ޖަހާ ރާއްޖޭން ބޭރުކޮށްފައި އޮންނާނީ. މިކަން މިގޮތަށް ކުރާ އިރަަށް އެބަދަވި އިންޑިއާގެ ކޮރަޕްޓް އެމްބަސޭ މެދުވެރިކޮށް މިކަން ރިސްޓޯރ ކުރެވޭތޯ ވެސް އެމްބަސޭ މެދުވެރިކޮށް ޕްރޮޕެގެންޑާ ފެތުރި ދޯ. އިންޑިއާ އެމްބަސޭ ބަދަވި އަށް ވެސް މިކަން އޭނާ އަށް ކަޓް އާއި ބައި އެޅޭ ގޮތަށް ކުރަން އުޅެން ހަދައިގެން އެކަން ކާމިޔާބެއް ނުވިއެވެ. ކަން މިހެން ހުރުމުން އަދި ވެސް ވަރަށް ގިނަ ސިއްރު ތައް އެބަހުރި މަމެން ފަޅާ އަރުވާލަން ޖެހޭ. ރަންރީނދޫ ބޮޑޭގެ ވެރިކަމުގައި އޭނާ އާއި ޓްވިޓަރޭ މެން ކަނޑުފައްތާ ފިލްމް ކުޅުނީ އެއީ އިންޑިއާގެ ޖީއެމްއާރަށް އެއާރޕޯރޓް ވިއްކާލައިގެން ލިބުނު 150 މިލިއަން ޑޮލަރުގެ ވަރުގަދަ ކަޓް އަކުން ކަން ވެސް އަދި ފަޅާ އަރުވާލާ ތަން ފެނިގެން ދާނެ. ރަންރީނދޫ ބޮޑޭ މިއަދާއި ހަމަ އަށް މިގައުމުގެ ވެރިކަމުގައި ހުރި ނަމަ މިގައުމު އެބަދަވި ބަތާހަރާމީ އުސޫލުން އިންޑިއާ ވިއްކާލާ އެ ހަރާމް ކޯރު ގައުމުން ފިލާ ރައްކާ ވީސް ކަން އެއީ ކަށަވަރު ކަމެކެވެ.\nއޮގަސްޓް 7, 2017 - 08:06\nރައީސްގެ ޖަޒުބާތުތައް ބަންޑުންވެ ސިއްރުތައް ހާމަ ކުރަން ޖެހޭ މިންގަނޑަށް ދިޔައިމާ އެކަން ކުރަން ޖެހޭނެއެވެ. ރައީސް ހަގީގަތް ހާމަ ކުރުމުން ރަންރީނދޫ ޓްވިޓަރޭ އިށީނދެގެން އިން ގޮނޑިން އަނގަވަތަށް ވެއްޓިއްޖެއޭ ކުދިންނޭ. އޮނެސްޓްލީ އެހެންނޭ ވީ އިނގޭތޭ ކުދިންނޭ. ދެން ޓްވިޓަރޭ ފޮޅާލާފައި ތެދުވެ މިހާރު އެ އަހަނީ ސޯ ވަޓް ވީއާރ ގޮނާ ޑޫ ނައު އޭ ދޯ. ދެން ތަމެން ކުރާނެ ކަމެއް ނޯންނާނެ ޓްވިޓަރޭ މިހާރު ތަމެންގެ ޖަނގިޔާޒް ދަ ބޭލެނިންގް ވަނީ ދޯ. އޮއޮއޯ އިއޮތް ބޭލެނީ ޖަނގިޔާ ސްކާރޓުން ތިރިއަށް މަމެންނަށް ފެނެއޭ އަވަހަށް ނަގާށޭ. ދެން ރަންރީނދުލޭ މެންނަށް އޮތް ހަމަ އެކަނި ޗޮއިސް އަކީ މަތިހަމަ ގެވެސް ބަންދުކުރުން އަދި އެމެންގެ ދެ ބްރޯޑް ކާސްޓިންގް މީޑިއާގެ ލައިސަންސް މިއަދު ބާތިލް ކުރާ ކަމުގެ އިއުލާން ތަމެންނަށް އަޑު އިވެގެން ދާނެ ޓްވިޓަރޭ. އެއިރުން އޮންނާނެ ދޯ ރަނގަޅަށް ރާކަނި މަސް ކެވިފައި. އެއިރުން ދެން ތަމެން މަމެންގެ ބިއުޓިފުލް ސަރުކާރާއި ގުޅޭ ގޮތުން މުހައްމާ އޭ ކިޔާ ހަދާ ލަވަ އޮންނާނެ ރަނގަޅަށް ދެއްކިފައި ދޯ. ރަންރީނދޫ ޓްވިޓަރޭ ތަމެންގެ ދުވަސް ތިޔާ ދިޔާ. އަނެއްކާ އެއޮތް ބޭލެނީ ޖަނގިޔާ ނަގާ ނަގާ ޖަނގިޔާޒް ދަ ބޭލެނިންގް ދޯ. ހާއްހަހަހާހާހާ ހާއްހަހަހާހާހާ ހާއްހަހަހާހާޙާާހާ..\nއޮގަސްޓް 6, 2017 - 22:16\nޚަތިމުގަ އަތްލާ އައްޑޫ ޖަލްސާއެއްގަ ތިމަރުގެ އެއްވެސް ކަމެއްގަ ބައިވެރި ނުވާ ކަމުގެ ހުވައި ކުރީ. ތިމާގެ މައުސޫމު ކަމުންތާ!\nއޮގަސްޓް 6, 2017 - 21:25\nވަރަށް ސަލާމް. ތީ ދެމީހުން ރާވައިގެން ކުރިކަމެއް.\nއޮގަސްޓް 6, 2017 - 21:10\nހުމާމަށް ނޫން މަރުގެ ހުކުމް ލިބެން މިއުޅެނީ އަދީބަށް އެކަނި މި ރައިސް މީ 24ގަޑި އިރު ހަމައިގަ އިންނަ ދީނީ ރައީސް މި ރައީސް އަށް އެނގޭނީ މީހަކު މަގުމަތިން ވަޅިޖަހާ މަރުވީމަ އެއީ އޮޅިގެން ޖެހި ވަޅިއެއްކަން ނުވަތަ ނޫންކަން އަދި މި ރައީސް މީ ތަރައްގުއި ގެންނަ ރައީސެއްކަމުން މި ރައީސަށް މިހާރު ހުރި ޕްރޮޖެކްޓްތަށް އެނގޭ އިގްތިސާދު އެނގޭ ހިލޭ އަންހެނުންނާ ނޫން މީހުން އެނގޭ ހުދު އަނބިމީހާ ކުރާނެ ކަންތައްވެސް އެނގޭ. މި ރައީސަށް ނޭނގޭނީ ހަމަ އެކަނި މމޕރސ ދަވާލި ގޮތާ އަދީބު މެންބަރުންނަށް ބެހީ މިރައިސްގެ އަދީބު ހުމާމާ ބައްދަލު ކުރިިކަމާ ބައްދަލުކުރީ މިރއިސް ގެ އޯޑަރަށްކަމާ މި ރައިސްގެ އެކައުންޓުން ހިނގާ މުއާމަލާތްތަކެވެ.\nރައިފާ / ހިތާދޫ\nއޮގަސްޓް 6, 2017 - 20:18\nއެއީ ހިނގާފައޮތްކަމެއް! ވަގުތު ޖެހެންދެން އެވާހަކަ ހާމަނުކޮށް މަޑުކޮށްފަ އެއއޮތީ! މިއަދު ރައީސް އެ ހާމަކުރީ! އޭނަ ރިސޯޓަށް ގެންދަން އެންގީ ޢަބްދުﷲ ރިޔާޟް! ސިއރުން ގެންގޮސް ބައްދަލުކުރީ އަދީބާ!\nއޮގަސްޓް 6, 2017 - 21:27\nއަބުދުﷲ ރިޔާޒަކީ އޭރުގެ ޕޮލިސް ކޮމިޝަނާރ އެހެންވީމަ ކީހިނެއް އޭންގެ އަމުރައް ކަރެކްޝަންސްގެ ބެލުމުގެ ދަށުގަ ހުރިމީހަކު ޖަލުންނެރޭނީ... ތިކަމުގަ ޒިއްމާ ވާޖެހޭނީ ކަރެކްޝަންސްގެ ކޮމިޝަނާރ... ހުމާމު އޭރު ހުރީ ޕޮލިހުންގެ ބެލުމުގަވެއްޖެއްޔާ ރިޔާޒު ތިކަމުގަ ޒިއްމާވާންޖެހޭނެ... ޖަލުބަލަހައްތަނީ ޕްރިޒަން ގާޑުންނެއްނޫ ޕްރިޒަނަ އޮފިސަރުން... އެހެންވީމަ ތިދެ ގާޑުންނާމެދު ސައްކު... ރައީސައް މިގައުމުގެ މުއްސަސާތައް ހިގާގޮތް ނޭގޭތީ އަދި އެމުއްއްސަސާތަކުގަ ތީބީ ކޮންބައެއްކަން ނޭގޭތީ ރައީސްކަމާމެދުވެސް ސައްކު...\nއޮގަސްޓް 6, 2017 - 20:16\nހުމާމު ޖަލުގައި ހުއްޓާ ރިސޯޓަކަށް ގެންގޮސް ދައުލަތުގެ އިސްވެރިއަކު ހުމާމް އާއި ބައްދަލު ކުރި ކަން މަމެންގެ ބިއުޓިފުލް އެން އޯސަމް އެން ފްލޯލެސް ސަރުކާރުން ވިދާޅުވުމުން މީ ވެގެން ދާނީ އަލިފުދާލުގެ ސަލާމަތީ މަޖްލީހުގެ ދާއިމީ ސެކިއުރިޓީ ކައުންސިލުގެ7މެމްބަރުން ފާސް ކުރާ ޑިކްލެރޭޝަން އަށް ވުރެން ވެސް ވެއިޓް ބޮޑު އަދި އިތުބާރު ބޮޑު އެއްޗަކަށޭ ދިވެހިން ގާތު ބިކޮޒް ދިވެހިންގެ އާބާދީގެ ތެރޭން ވޯޓް ލީ ރައްޔިތުންގެ ލޭންޑް ސްލައިޑް ވޯޓް އަކުން ވޯޓް ލިބިގެންނޭ 2013 ވަނަ އަހަރުގެ ނޮވެމްބަރު މަހުގެ 17 ވަނަ ދުވަހު މަމެންގެ ބިއުޓިފުލް އެން އޯސަމް އެން ފްލޯލެސް ސަރުކާރު ރާއްޖޭގެ ރައީސް ކަމަށް ރައްޔިތުން ހޮވާދިނީ. އެއީ ވޯޓް ލީރައްޔިތުންގެ %85 ވޯޓް ލިބުނީ މަމެންނަށޭ އެއީ އޭ އޯޑިއެންސް މިހާރު އެކިޔާ ލަވައަކީ ދޯ. އެކަމަކު މިކަން ފޮރުވާލާ އެމެން އުޅުނީ ވަލު ދޮރާށިން ރައްޔިތުންނާއި ނުލާ ކްރުއަލް ބްރޯ މެދުވެރިކޮށް މިރާއްޖޭގެ ވެރިކަން ފޭރިގަންނާން އޭ އެކަން ކުޅަދާނަ އެއް ނޫނޭ އެމެންނަށް ކާމިޔާބު ކުރަން. އިޓް ޑަޒް ސީމް ރައިޓް. ޑާޑާޑާޑާ ޑާޑާޑާޑާ، ޑާޑާޑާޑާ ޑާޑާޑާޑާ ޑީޑަޑަޑާޑާ ޑީޑަޑަޑާޑާ ޑީޑަޑަޑަޑާޑާ އައި ކާންޓް ޓޭކް ދިސް ސްޓަފް އެނީމޯރ، ޑާޑާޑާޑާ ޑާޑާޑާޑާ ޑާޑާޑާޑާ ޑާޑާޑާޑާ...\nއޮގަސްޓް 6, 2017 - 20:07\nއޮގަސްޓް 6, 2017 - 20:06\nއޮގަސްޓް 6, 2017 - 19:22\nތީކަމުގަ ކުއްވެރީވަނީ ޑީޕީއާރުއެހެއްނޫންތޯ...\nއޮގަސްޓް 6, 2017 - 19:21\nމިއަދު އޮބިނޯވެގެން ހަދާނެ ނަހަދާނެ ގޮތެއްނޭގި ގެން ރައްޔިތުންގެ ސިކުޑިއަށް ސަވާރުވާން ޖަހާނެ މަޅިއަށް ނޭގިގެން ހިޔަޅުގެ ބުއްދި އިސްކޮށްގެން ތިޔަޖަހަންއުޅޭ މަޅި މެހޭނީ އަމިއްލަ ބޮލަށް ! ނޭގޭ ނުދެނަހުރީމޭ ބުންޏަސް ކާކު ޤަބޫލުކުރަނީ ! ! ! ! !\nއޮގަސްޓް 6, 2017 - 19:14\nއޭ ހޭބަލިނުވޭ..ރިޔާޒް އޭ އެކަންކުރީ..އަނގަމަޑުންލައިގެން ބަލަންތިބެބަ. ފުރަތަމަވެސް ކޮންކްލޫޝަން ..ކީއްވެ އިސްތިފާއަށް ނުގޮވަނީ އިދިކޮޅު ބައިމަދު ޖަމާއަތުގެ ކުދިންކޮޅު؟\nއޮގަސްޓް 6, 2017 - 19:12\nހުމާމު ޖަލުގައި ހުއްޓާ ރިސޯޓަކަށް ގެންގޮސް ބައްދަލުކުރި، އެކަން އެބަ ތަހުގީގުކުރާ ކަމަށް މަމެންގެ ބިއުޓިފުލް ސަރުކާރުން ބުނާނަމަ މަމެންނަށް ޔަގީނޭ މިކަމާއި އެމެން އިދިކޮޅު ކްރިޓިކްސް އާއި ގުޅުން ވާނެ ކަމަށް. މިވާނީ އެމެން އިދިކޮޅު ކްރިޓިްސްގެ އާރޓް އޮފް ޑިޒާއާރ އެއް ކަމަށް ދޯ. މީގައި ޕްލޭން އަކީ ރިޔާސީ ލޯންޗް ގޮއްވާލާ ދެން އެއަށް ފަހު އޭގެ އާފްޓަރ މާރތް ގައި މާލޭގައި ރޭގަނޑު ދަންވަރު ކުރަން ޖެހޭނެ ކަންކަން ކުރުުމަށް ޓަކައި ސައްލާ ކުރަން ގެންދިޔަ ދިއުމެއް ކަމަށް މި ބެލެވެނީ ދޯ. ދެން ރަންރީނދުލޭ މެން މީގެއިން ނެއްޓެން އުޅޭނެ ކަމެެއް ނެތޭ މަމެން ޕިންކީން ބުނީމެއް ނޫން ތަމެން ރާއްޖޭގެ ވެރިކަން ރައްޔިތުންގެ ވޯޓަކާއި ނުލައި ފޭރިގަންނަން ރާވާ ހުރިހާ ރޭވުމެއް މަމެން ފަޅާ އަރުވާލާނަން ކަމަށް. ނޯ ޑޭމް ގުޑް ދޯ.\nއޮގަސްޓް 6, 2017 - 19:04\nކޮބާ މިފެންނަނީ ތިލަވަނީ އެމެން ރަންރީނދުލޭ މެން ބްރޯ އަށް ނުވަތު ބުރުން ވެރިކަން ދީގެން ރާއްޖޭގެ ވެރިކަން ކުރާ ނިޒާމް ބަރުލަމާނީ ނިޒާމް އަކަށް ހަދައިގެން މަޖްލީހުގެ މެމްބަރުން ނަށް ރަނގަޅަށް ކަޓް ކެވޭނެ ގޮތް ހަދަން ވެގެން ރިޔާސީ ލޯންޗް ގޮއްވާލާ އެއަށް ފަހުގައި މާލޭގައި ޕިންކީންގެ ކީ ފިގަރސް ތަކަށް ހަމަލާ ދޭން ވެގެން ޖަލުން ބަޔަކު ނެރޭނެ ގޮތުގެ ޕްލޭން މިއޮތް ގެން ފަޅާ އަރަނީ ނޫންތޭ. މިރާއްޖޭގެ މަޖްލީހުގެ މެމްބަރުން އެއްވެސް އިމެއް ނެތް ގޮތަށް އެމެން ހޯދާފައިވާ ބާރު އެމެން އަތުން އެބަޖެހެއޭ އަތުލަން. އެއީ ވަރަށް ނުރައްކާތެރި ކަމެކޭ އެމެން އަތުގައި އެމެން އަތުގައި ނޯންނަން ޖެހޭ ބަރުތަކެއް އޮތުމަކީ. އިޓްސް ސޯ ޑޭންޖުރެސް ޑޭންޖުރެސް ޑޭންޖުރެސް..\nއޮގަސްޓް 6, 2017 - 18:56\nމަނިކުފާނު ގެ ސީދާ އެންގެވުމަށް މައްސަލަ ބައްލަވާއިރު ކީއްވެގެންތޯ ކާނަލް ނާޒިމްގެ މައްސަލަ ބައްލަވަން ވިދާޅުވާން ނުބުނުއްވީ. ކީއްވެގެންތޯ ނާޒިމްގެ އާއިލާ ނުވަތަ ވަކީލުން އެކަމައިގެން ކުރިއަށް ދާން ބުނުއްވީ. މިހާރު އާއިލާ އިން އެދުނީމަވެސް އެއޮތީ ހުއްޓިފައި. ދެން މަނިކުފާނު ވިދާޅުވާންވީނުންތޯ މައްސަލަ ބާލާދޭށޭ....\nއޮގަސްޓް 6, 2017 - 18:11\nތިޔަވާހަކަ މިހާރު ހަމަ ކުއްލިއަކަށް ދެއްކެވީމާ ހީވަނީ ކަމެއް އޮޅުވާލަން ނުވަތަ ފޮރުވަން އުޅުއްވާހެން!\nއޮގަސްޓް 6, 2017 - 17:55\nމީނަ ހުރިހާ ކަމެއްކޮއްފަ ސަލާމަތް ވާންތަ މިިިއުޅެނީ!???\nއޮގަސްޓް 6, 2017 - 17:53\nމީނާ ދަންނަ އެނގޭ އެއްވެސް ކަމެއްނެތް. އެމްއެމްޕީއާރުއެސް ފައިސާ ވެސް މީނާއަކަށް ނޭނގޭ. ހުރިހާކަމެއް 500% އިތުބާރުކުރި އަދީބުގެ ބޮލައް. އޭރުގެ އިސްޗެއާއަކަށް އިންނެވީ މިރައީސް.\nއޮގަސްޓް 6, 2017 - 17:36\nއިސްވެރިއަކު ހުމާމް އާއި ބައްދަލު ކުރުން އެވެގެން މިދަނީ އެއީ ވަރަށް ސީރިއަސް މައްސަލަ ތަކަށޭ. މީގެއިން އެގިގެން މިދަނީ ހުމާމް އާއި އިދިކޮޅު ކްރިޓިކްސް އާއި އެހާ ބޮޑު ގުޅުމެއް އުޅެނީ އެއީ ކިއެއްވެގެންތޭ ދޯ. ނާނާނާ ނާނާނާ ނާނާނާ ދެން ތަމެން މަމެންގެ ދެ ލޮލަށް ބަލާ ނުފެންނަ ކަމަށް ހަދަން ވެގެން ލޮލުގައި ލޯ ބޮޑު ކަޅު ކަޅު އައިނު އަޅައިގެން ޕޯރޑިއަމް ތަކުގައި ވާހަކަ ދައްކާނެ ކަމެއް ނެތޭ. އެނީ އޮބްސްޓަކަލް ކަމް ޔޫ ބެޓަރ ގެޓް ޕްރިޕެއަރޑް..\nއޮގަސްޓް 6, 2017 - 17:32\nއަދީބަށް މަރުގެ ހުކުމް އައުމުގެ އަލާމާތެއް.\nއޮގަސްޓް 6, 2017 - 17:21\nޢޭބަލަ މިހިރަ ހުސެއިން ޖަހަާއިގެން އުޅޭ ސޮރާ\nޑރ. ޥަހީދު ކުރީ ކަލޭމެން އަންނި ބުނި ކަންތައް ދޯ! މޮޔަ ނުގޮވާ! ކަމޭމެނާއި އަންނިއާ މަވާ ސަލާމް\nއޮގަސްޓް 6, 2017 - 17:15\nމީހުން މަރާފައި ތިބި މީހުންނަށް ހަމަ މަރުގެ އަދަބު ދިނުން އަވަސް ކުރަންވީއެވެ. އެއްގޮތަކަށް ވެސް އެކަން ފަސް ކޮށްގެން ނުވާނެއެވެ. އެއްގޮތަކަށް ވެސް އެކަން ފަސް ކޮށްގެން ނުވާނެއެވެ. އަދި ގޭންގްސް ތަކަށް ފަންޑް ކޮށް ގޭންގްސް ތައް މެދުވެރިކޮށް މާރާމާރީ ހިންގާ މީހުންގެ ހުރިހާ ބޭންކް އެކައުންޓެއް ފްރީޒް އަދި އެމެން ނަށް އިމިގްރޭޝަން އިން ދީފައިވާ ކޯޓާ އެއް ނަމަ ހުރިހާ ކޯޓާ އެއްވެސް ކެންސަލް ކުރަން ޖެހޭނެއެވެ. މި ނޫން ގޮތަކަށް މިކަން ކޮށްގެން ނުވާނެއެވެ. ލެޓްސް ގޯ ވޭ އައުޓް އެން ސްޕޭސް އައުޓް އެން ޑޫ އިޓް އެން ޑޫ އިޓް.. ކަމޯން ލެޓްސް ޑޫ އިޓް އެން ޑޫ އިޓް އެން ޑޫ އިޓް އެން ޑޫ އިޓް.\nއޮގަސްޓް 6, 2017 - 16:58\nހުމާމު ޖަލުގައި ހުއްޓާ ރިސޯޓަކަށް ގެންގޮސް ބައްދަލުކުރި، އެކަން އެބަ ތަހުގީގުކުރާ ކަމަށް މަމެންގެ ބިއުޓިފުލް އެން އޯސަމް އެން ފްލޯލެސް ސަރުކާރުން ވިދާޅުވުމުން އެއިން މިހާރު އެނގި ހާމަ ވަމުން ދަނީ ދޯ ހުމާމް އާއި އިދިކޮޅު ރަންރީނދުލޭ މެންނާއި މިއޮންނަނީ ކޮން ގުޅުމެއް ކަން ދޯ. އެމެން ބެލީ ރިޔާސީ ލޯންޗް ގައި ގޮއްވާލުމަށް ފަހު ރޭގަނޑު ހުމާމް މެން ގެނެެސް ގެން ޕީޕީއެމްގެ ބޮޑުން ތައް ދުއްވާލަން ނޫން ކަން ވެސް ނޭގެއެއް ނޫންތޭ. ކާކަށް ތޭ އިނގޭނީ އޭނާ އިރު އަރާއިރު ހުންނާނީ ޖަލުގައި ވިއްޔާ. މިހިރީ އެމެން ވެރިކަމުގެ ދަހިވެތި ކަމުގައި ކުރަން ރާވާފައިވާ ގައްދާރު ކަންކަން ދޯ. ރަންރީނދޫ ބޮޑޭ އަކީ އެއީ ސީދާ މިގައުމަށް ގައްދާރުވެފައިވާ ދަ ބަތާ ހަރާމީ އެކެވެ. ރަންރީނދޫ ބޮޑޭ މިހާރު އެވަނީ ދަ ބަތާހަރާމީން އިން ދަ ހަރާމް ކޯރަކަށް ބަދަލުވެފައި ދޯ. އެމޭޒިންގް ދޯ.\nއޮގަސްޓް 6, 2017 - 16:52\nމިހިރީ ދަ ބަތާހަރާމީ ދަ ހަރާމް ކޯރު ކަމަށް މަމެން ރަންރީނދޫ ބޮޑޭ ވާނެއޭ އެބުނާ ބުނުމުގެ މައްޗަށް ލިބިދޭ ބާރަކީ. ބަލަގަ އެ ބަތާހަރާމީ ގާތު ކާކު ތޭ ބުނީ އެ ބަތާހަރާމީ ގާތު މިގައުމުގެ ވެރިކަމަށް ފާވާށޭ. އެ ބަތާހަރާމީ މިގައުމުގެ ވެރިކަމަށް ފާވެ ފައި ސޭތެރާ ކުރި ކަމަކީ އިންޑިއާ އާލާތުން ނާއި އިންޑިއާ އެމްބެސެޑަރާއި އެކު ކަޓް ކާލައިގެން ދިވެހި ގައުމު އިންޑިއާ އާލާތުންނަށް ވިއްކާ ހުސްކޮށްލީއެވެ. އެ ގޮތަށް އެ ބަތާހަރާމީ ކަންކަން ކުރުމުން އެ ބަދަވި ވެރިކަން ބަގާވާތަކުން ވިނަމަވެސް މަމެން އެއޮތީ ވައްޓާލާފައެވެ. އެ ހަރާމް ކޯރު ގާތު ކާކު ތޭ ބުނީ މިގައުމުގެ ވެރިކަމަށް އެ ބަދަވި ފާވާން. އެބަދަވި މިގައުމުގެ ވެރިކަމަށް ފާވީމަ އެއް ނޫންތޭ އެބަދަވި ވެރިކަން ބަގާވާތަކުން ވެއްޓުނީ ވެސް. ބަގާވާތަކުން ވެރިކަން ނުވެއްޓޭނެ އެއް ނޫން ކެނެރީގެ ނަޝީދު މިގައުމުގެ ވެރިކަމަށް ފާ ނުވިނަމަ. ޔަގީނުންވެސް ވޯޓް ގައި ވެސް މަކަރާއި ހީލަތް ހަދައިގެން ނުހޮވުނީސް ހޮވުނީ ކަމަށް ފުއާދު މެން އިއުލާން ކުރީ އެވެ. މަމެން ދަންނަން އެ ހަރާމް ކޯރުގެ ޑީއެންއޭ ވަރަށް ރަނގަޅަށް. ތިޔާ ބުރުމާ މިތަނަށް ފުރާނަ ދާން ޖެހުނަސް އެބަދަވި އަށް ރާއްޖޭން ބޭރަށް ފުރައިގެން ދާން ހުއްދަ ވެސް ދީގެން ނުވާނެ އަދި ޕާސްޕޯރޓް ވެސް ދީގެން ނުވާނެެެއެވެ. މިހާރު އެންމެ ދެކުނު ވިންގްގެ ނިޒޭ މެން ހައްޔަރު ކުރަންވީއެވެ. އޭނާގެ ގޭންގް ގެ މީހުން ރޭގައި ހުޅުމާލޭ ގުދަނުގައި ރޯ ކުރީ. ރަނގަޅަށް ބަލާ.\nއޮގަސްޓް 6, 2017 - 16:44\nނައިބު ރައީސް ކުރައްވަނީ ރައީސް ޙަވާލުކުރަަައްވާމަސައްކަތް ތައްކަން ްާނޫން އަސާސީ އިން ވެސް އެނގެއެވެ.ރައީސަށް އެނގިވަޑައިގަންނަވާނެ ނައިބު އުޅުއްވަނީކޮންތާނކު ކޮން ކަމެއްގައިކަންވެސް.\nއޮގަސްޓް 6, 2017 - 16:12\nބަލަ ރައީސް ވިދާޅުވުމާއެކު ރައީސް ބުނާއެއްޗަކަށް ނޫނީ ފުލުހުންވެސް ތަހުގީގުކުރުމަށް އެލާޓް ވާން މިޖެހެނީ.\nއޮގަސްޓް 6, 2017 - 16:08\nސާބަހޭ ރައިސް ޔާމީން!\nއޮގަސްޓް 6, 2017 - 16:03\nޢަދީބު ގެ މައްޗަށް އަނެއްކާ އަނެއް ދައުވާ ކުރަން މިކަލޭގެ މިއުޅެނީ. މީނަ އަށް ނޭންގި ކުރިކަމެއްވެސް ނޫނޭ އެއަކީ\nކަލޜމެންގެ ލޯބިވެރިއެއް ދޯ މިހާރު އަދީބަކީވެސް..ރައީސްއަށް އެނގިގެން ރައްޔުތުންގެ ލާރިކެއަސް އެނުވާނެ ދޯ ލާރިކޭކަމަކަށް..މިތިބަ ވެރިކަމައިގެން ހެސް ގަނެފަ ތިބި އާލާތުން ތަކެއްތާދޯ..\nއޮގަސްޓް 6, 2017 - 15:47\nތިމައްނައޭ ނުބުނާ މަތިން ހަދިޔާ އަކައް\n44 މިނެޓް ކުރިން 3


15 Gadi Iru Therey Israelge Salamathy Baaruthakun Vany Falastheenuge2Muwaathinaku Shaheedhu Kohlaafa | Dhiislam\n15 ގަޑިއިރު ތެރޭ އިސްރާއީލުގެ ސަލާމަތީ ބާރުތަކުންވަނީ ފަލަސްޠީނުގެ ދެ މުވާޠިނަކު ޝަހީދުކޮށްލާފަ!\nފާތިމަތު ކިފާޙު ޤުބާދު ޖޫން 11, 2020\nމިދިޔަ މަހު 15 ގަޑިއިރުތެރޭ އިސްރާއީލުގެ ސަލާމަތީ ބާރުތަކުންވަނީ ފަލަސްޠިނުގެ2މުވާޠިނަކު ޝަހީދުކޮށްލާފައިކަމަށް، ފަލަސްޠީނުގެ އިންސާނީ ޙައްޤުތަކާއިބެހޭ ސެންޓަރުން ވިދާޅުވެއްޖެއެވެ.\nޕެލަސްޓިނިއަން ސްންޓަރ ފޮ ހިއުމަން ރައިޓްސް (ޕީސީއެޗްއާރް) އިން ނެރުއްވާފައިވާ ޕްރެސް ރިލީސެއްގައިވާ ގޮތުގައި އިސްރާއީލުގެ ސިފައިންވަނީ ރާމަ ﷲ އާއި، އިރުމަތީ ޤުދުސުން ދެ މުވާޠިނަކު ޝަހީދުކޮށްލާފައިވާ އިރު، އެތަނުން އެއް މުވާޠިނަކީ ޚާއްޞަ އެހީއަށް ބޭނުންވެލައްވާ ފަރާތެކެވެ.\nޕީސީއެޗްއާރުން ވިދާޅުވާ ގޮތުގައި މެއި މަހުގެ3ވަނަ ދުވަހު އަލްމުޖާހިދީން މަގުގައި ޢުމުރުން 32 އަހަރުގެ އިޔާދު ޚައިރީ އަލްޙައްލާޤުގެ ހަށިކޮޅަށް އެތައް ވަޒަނެއް ޖަހާ އަވަހާރަކޮށްލާފައިވެއެވެ. އިޔާދު އަލްޙައްލާޤަކީ އޯޓިސްޓިކް ބޭފުޅެއްކަމަށް އޭނާގެ ޢާއިލާއިން މަޢުލޫމާތު ދެއްވައެވެ. މިޙާދިޘާ ހިނގާފައިވަނީ އަލްޙައްލާޤު މަސްޖިދުލް އަޤްޞާގެ ކޮންގް ފައިޞަލް ގޭތުގެ ކައިރީގައި ހުންނަ 18 އަހަރުން މަތީގެ ޚާއްޞަ އެހީއަށް ބޭނުންވާ ފަރާތްތަކަށް ޚާއްޞަ ކުރެވިފައިވާ ސްކޫލަކަށް ވަޑައިގަންނަވަނިކޮށެވެ. އިސްރާއީލްގެ ފުލުހުން އަލްޙައްލާޤުގެ ހަށިކޮޅަށް ބަޑި ޖަހާފައިވަނީ އެމީހުންނަށް އޭނާގެ ފޯނަކީ ހަތިޔާރެއްކަމަށް ޝައްކު ކުރެވިގެންނެވެ. އިސްރާއީލްގެ ފުލުހުން ނެރެފައިވާ ރިޕޯޓެއްގައިވާ ގޮތުން އަލްޙައްލާޤުގެ ހަށިކޮޅާއި ދިމާއަށް 8 ވަޒަން ޖަހާފައިވެއެވެ.\nމީގެ އިތުރުން ރާމަ ﷲ ގެ ހުޅަނގު އުތުރު ސަރަޙައްދެއްގައި ޢުމުރުން 37 އަހަރުގެ ފާޟީ ޢަދުނާން ސަމަރާ ޤަޢުދު ކާރުކޮޅެއްގައި ދުއްވަވާފައި ވަޑައިގަންނަވަނިކޮށް އޭނާގެ އުޅަނދަށްވަނީ އިސްރާއީލުގެ ސަލާމަތީ ބާރުތަކުން ބަޑިޖަހާފައެވެ. އެމީހުން އޭނާގެ ގަޔަށް ބަޑި ޖެހުމަށްފަހު2ގަޑިއިރު ވަންދެން ޞިއްޙީ އެހީތެރިކަމަކާއި ނުލާ ޒަޚަމްތަކުން ލޭފޭބުމަށް ދޫކޮށްލިއެވެ. އަދި2ގަޑިއިރާއި ބައި ފަހުން އިސްރާއީލުގެ އުޅަނދަކުން އައިސްވަނީ ފާޟީ ގޮތް ނޭނގޭ ތަނަކަށް ގެންގޮސްފައެވެ. އިސްރާއީލުގެ ރިޕޯޓުތަކުން ފާޟީގެ މަރު ޞިފަކޮށްފައިވަނީ އިސްރާއީލުގެ ސިފައިންގެ ގަޔަށް ކާރު އަރުވަފާނެކަމަށް ޝައްކު ކުރެވޭ މީހެއްގެ ގަޔަށް ޖެހި ވަޒަނަކުން މަރުވި މީހެއްގެ ގޮތުގައެވެ. ހަޤީޤަތުގައި ފާޟީ އަވަހާރަކޮށްލެވިފައިވަނީ އޭނާގެ އަނބިމީހާއާއި އޭނާގެ5ކުދިން ބައްލަވާ، އޭނާގެ އަނބިމީހާގެ ޢާއިލާ މީހެއްގެ ގެއަށް ވަޑައިގަންނަވަނިކޮށެވެ.\nފާޟީގެ އަވަހާރަވުމާއި ގުޅިގެން ފާޟީގެ އަވަށުގެ ރައްޔިތުންވަނީ ނިކުމެ އިސްރާއީލުގެ ސިފައިންނާއި ދިމާއަށް ގާ އުކާފައެވެ. ރައްދު ޙަމަލާގެ ގޮތުގައި އިސްރާއީލުން ޖެހި ބަޑިއާއި ކަރުނަ ގޭހުގެ ސަބަބުން ފަލަސްޠީނުގެ 21 އަހަރުގެ އިޔާދު އައްތަމީމީގެ ފަޔަށްވަނީ ވަޒަން އަރާ ޒަޚަމެވެފައެވެ. އައްތަމީމީއަކީ ޚާއްޞަ އެހީއަށް ބޭނުންވާ ޑައުން ސިންޑްރޮމް ހުންނަ ބޭފުޅެކެވެ.


Kuli control kuran edhi majileehah petition eh hushahalhanee\nކުލި ކޮންޓްރޯލް ކުރަން އެދި މަޖިލީހަށް ޕެޓިޝަނެއް ހުށަހަޅަނީ\nމާލެ މަތިން ނަގާފައިވާ ފޮޓޯއެއް -- ފައިލް ފޮޓޯ | އަވަސް\nކުލި ކޮންޓްރޯލް ކުރަން އެދި މަޖިލީހަށް ޕެޓިޝަނެއް ހުށަހެޅުމުގެ މަސައްކަތް ކުރަމުން މާލޭ ޓެނަންޓްސް ޔޫނިއަން (އެމްޓީޔޫ) ގެ ނަމުގައި އުފެއްދި މާލޭގައި ކުއްޔަށް ދިރިއުޅޭ މީހުން ތަމްސީލު ކުރާ ޖަމިއްޔާއިންނެވެ. އެ ގޮތުން މިއަދު ހަވީރު ކާނިވާ ސަރަހައްދުގައި ޕެޓިޝަންގައި ސޮއި ކުރުން ކުރިއަށް ދާނެ އެވެ.\nއެމްޓީޔޫގެ އޮފިޝަލަކު ވިދާޅުވީ އެ ޖަމިއްޔާއިން މަސައްކަތް ކުރަނީ ވީހާ ވެސް ގިނަ ސޮޔާއެކު މަޖިލީހަށް ޕެޓިޝަން ހުށަހަޅަން ކަމަށާއި މިއަދު ހަވީރު ކާނިވާ ސަރަހައްދުގައި ފަށާ ހަރަކާތަކީ ޕެޓިޝަންގައި ސޮއި ކުރަން ފަށާ ހަރަކާތެއް ކަމަށެވެ. ކުރިއަށް އޮތް ތަނުގައި ދޮރުން ދޮރަށް ހިނގައިގެން ވެސް ޕެޓިޝަނަށް ސޮއި އިތުރު ކުރުމުގެ މަސައްކަތް ކުރާނެ ކަމަށެވެ.\n"މިއީ މާލޭގައި އުޅޭ ގިނަ މީހުނަކީ ކުއްޔަށް ދިރިއުޅޭ މީހުން ކަމުގައިވާތީވެ، މީހުންގެ އާމްދަނީއާ ނުބައްދަލަށް މާލޭގެ ކުލި ވެސް ބޮޑުވަމުންދާތީވެ، އެ މީހުންގެ އަޑު ސަރުކާރަށާއި މަޖިލީހުގެ ސަމާލު ކަމަށް ގެނައުމަށް ފެށި މަސައްކަތެއް، މި ކަން ހައްލު ކުރަން ކުލި ކޮންޓްރޯލް ކުރަން ގިނަ ބަޔަކު އެދެމުންދާ ކަން އަންގައިދިނުމަށް،" އޮފިޝަލް ވިދާޅުވި އެވެ.\nމާލޭގެ ކުލި ކޮންޓްރޯލް ކުރުމަށްޓަކައި ސަރުކާރުގެ ސިޔާސަތަކީ މާލެ ސަރަހައްދަށް ސޯޝަލް ހައުސިން އިތުރުކޮށް ރާއްޖޭގެ އެހެން ސަރަހައްދުތައް ތަރައްގީކޮށް މާލެއަށް އޮންނަ ޑިމާންޑް ކުޑަ ކުރުމެވެ. އެމްޓީޔޫން އިން ބުނީ މިހާތަނަށް އައިއިރު އެ ކަމަށް އަމަލީ މަސައްކަތެއް ކުރި ތަނެއް ފެންނަން ނެތް ކަމަށެވެ. އެހެންކަމުން އެ ޖަމިއްޔާއިން އެދެނީ ސީދާ ކުލި ކޮންޓްރޯލް ކުރަން ކަމަށެވެ.\nކުލި ކޮންޓްރޯލް ކުރަން އެދި ޕެޓިޝަނެއް މަޖިލީހަށް ހުށަހަޅެމުގެ މަސައްކަތް ފަށާފައި މިވަނީ، ސަރުކާރުގެ ފަރާތުން ކުއްޔާ ބެހޭ ބިލެއް ވެސް މަޖިލީހަށް ހުށަހަޅާފައި ވަނިކޮށެވެ. އެ ބިލުގައި ރަޖިސްޓްރީ ކުރުމެއް ނެތި މާލޭގައި ދިރިއުޅެއް ކުއްޔަށް ދިނުން މަނާ ކޮށްފައިވާއިރު ކުއްޔަށް އުޅޭ މީހުންގެ ބައެއް ހައްގުތައް ވެސް ހިމަނާފައިވެ އެވެ. އެކަމަކު ދިރިއުޅެން ދޫކުރާ ތަންތަނުގެ ކުލި ކޮންޓްރޯލް ކުރަން ހިމަނާފައެއް ނުވެ އެވެ.\nރައްޔިތުންގެ މަޖިލިސް ރައީސް އޮފީސް މާލޭ ސިޓީ + ހައުސިން ޔުނިޓް ހައުސިން މިނިސްޓްރީ


އަލް އުޚްތު އުންމުފާޠިމާ – DhiSalafiyyah\nއަލް އުޚްތު އުންމުފާޠިމާ\nއިންސާނުންގެ ތެރެއިން މުސްލިމެއް ކަމުގައިވިއަސް ކާފަރެއްކަމުގައި ވިއަސް، މަސައްކަތްކުރަމުންދަނީ ހިތްހަމަޖެހުމާއި އަރާމާއި އުފާ ޙާޞިލުކުރުމަށެވެ. ނަމަވެސް ޙަޤީޤީ ހިތްހަމަޖެހުން ޙާޞިލުވަނީ މަދުބަޔަކަށެވެ. އާދެ، އެބައިމީހުން ޚަލްޤުކުރެއްވި އިލާހު، ﷲތަބާރަކަ ވަތަޢާލާ އަންގަވާފައިވާ ގޮތުގައި ހިތްހަމަޖެހުން ޙާޞިލުކުރަން އުޅޭ މީހުންނަށެވެ. އޭނާގެ އަމިއްލަ ނަފްސު ހިސާބުކޮށް، ސީދާވެގެންވާ މަގުން ހިނގަން މަސައްކަތްކުރާ މީހުންނަށެވެ. ނަމަވެސް ހިތްހަމަޖެހުން ހޯދުން އެއީ އަޅުގަނޑުމެން އެންމެންގެ މަޤްޞަދަކަށް ވެފައިވުމާއެކުވެސް، ހަޔާތުގެ ކަންތައްތަކަށް ބަލައިލުމުން ފެނިގެންދަނީ ފަސޭހަކަމާއެކު ފާފަތަކަށް އަރައިގަނެވޭތަނެވެ. މިފާފަތަކުގެ ތެރޭގައި އަޅުގަނޑުމެން…


Jinsee goanaage thuhumathuvaa meehaa dhookolli goi committee in balanee | Mihaaru\nޖުޑިޝަރީ ކޮމިޓީގެ ބައްދަލުވުމެއް: ކުޑަކުއްޖަކާ ބެހުމުގެ ތުހުމަތުވާ މީހަކު ކޯޓުން ދޫކޮށްލި މައްސަލަ ބަލަން ކޮމެޓީން ވަނީ ނިންމާފައި -- ފޮޓޯ/މިހާރު\nޖިންސީ ގޯނާގެ ތުހުމަތުވާ މީހާ ކޯޓުން ދޫކޮށްލުމުން ކޮމެޓީގެ ނުރުހުން، މައްސަލަ ބަލަނީ\n23 ޖޫން 2020 - 16:48 13 comments\nކުޑަކުއްޖަކަށް ޖިންސީ ގޯނާ ކުރުމަކީ ބޮޑު ކުށެއް ކަމަށް ގާނޫނުގައި ނެތުމުން އެފަދަ ތުހުމަތެއް ކުރެވޭ މީހަކު ކޯޓުން އިއްޔެ ދޫކޮށްލި މައްސަލަ ބަލަން ރައްޔިތުންގެ މަޖިލީހުގެ ޖުޑިޝަރީ ކޮމެޓީން ނިންމައިފި އެވެ.\nކުޑަކުއްޖަކަށް ޖިންސީ ގޯނާކުރުމުގެ ތުހުމަތު ކުރެވޭ މީހަކު ކްރިމިނަލް ކޯޓުން އިއްޔެ ބަންދުން ދޫކޮށްލީ އެފަދަ ކުށްތަކަކީ ޖިނާއީ އިޖްރާއާތުގެ ގާނޫނުގައި ބަޔާންކުރާ ބޮޑެތި ކުށްތަކުގެ ލިސްޓުގައި ހިމެނޭ ކުށަކަށް ނުވާތީ އެވެ. އަދި އެ ލިސްޓުގައި ނުހިިމެނޭ ކުށްތަކުގައި 15 ދުވަހަށް ވުރެ އިތުރަށް މީހުން ބަންދު ނުކުރެވޭނެ ކަމަށް ހައި ކޯޓުން ކަނޑައަޅާފައި ވާއިރު، އެ މީހާ 15 ދުވަހު ބަންދުގައި ހޭދަ ކޮށްފައިވާތީ ގާނޫނު އޮޮތްގޮތުން އޭނާ އިތުރަށް ބަންދު ކުރެވެން ނެތް ކަމަށް ކޯޓުގެ އަމުރުގައިވެ އެވެ.\nމަޖިލީހުގެ ޖުޑިޝަރީ ކޮމެޓީގައި މިއަދު ބޭއްވި ބައްދަލުވުމުގައި އެ މައްސަލަ ކޮމެޓީއަށް ހުށަހެޅުއްވީ އެ ކޮމެޓީގައި ހިމެނިވަޑައިގަންނަވާ ފޭދޫ ދާއިރާގެ މެމްބަރު މުހައްމަދު ނިހާދެވެ. އޭނާ ވިދާޅުވީ ޖިނާއީ އިޖްރާއާތުގެ ގާނޫނުގައި ބޮޑެތި ކުށްތައް ބަޔާންކުރާ ލިސްޓުގައި ކުޑަކުދިންނަށް ޖިންސީ ގޯނާ ކުރުމުގެ ކުރުމުގެ ކުށް ހިމަނާފައި ނެތަސް، އެއީ ޖިނާއީ އެންމެ ބޮޑު އެއް ކުށް ކަމަށެވެ. އެހެންވެ، އެ މީހާ ދޫކޮށްލުމުގައި ކަން ހިނގި ގޮތް ބަލަން އޭނާ ހުށަހެޅުއްވި އެވެ.\nއެކަމަށް ގިނަ މެމްބަރުން ތާއީދު ކުރެއްވުމުން އެކަން ހިނގި ގޮތުގެ މައުލޫމާތު ޕްރޮސެކިއުޓާ ޖެނެރަލްގެ ކިބައިން ސާފުކުރަން ކޮމެޓީން ނިންމި އެވެ. އަދި އެއަށް ފަހު ފިޔަވަޅު އަޅަންޖެހޭ ފަރާތެއް އޮތް ނަމަ، ފިޔަވަޅު އެޅުމަށް ކަމާބެހޭ އިދާރާތަކަށް ފޮނުވަން ބައެއް މެމްބަރުން ގޮވާލެއްވި އެވެ.\nއެ ބައްދަލުވުމުގައި ކޮމެޓީގެ މުގައްރިރު އަދި މާފަންނު އުތުރު ދާއިރާގެ މެމްބަރު އިމްތިޔާޒް ފަހުމީ ވިދާޅުވީ ކުޑަކުދިންނަށް ޖިންސީ ގޯނާކުރުމަކީ ރާއްޖޭގައި ހަނު ހުރުމުގެ ހައްގު ހިފަހައްޓާފައިވާ ހަމައެކަނި ކުށް ކަމަށާއި އެހެންވެ، އެއީ ޖިނާއީ ބޮޑު ކުށެއް ކަމަށް ނުބެލެވޭނެ އެއްވެސް ގޮތެއް ނޯންނާނެ ކަމަށެވެ. އަދި ޖިނާއީ އިޖްރާއާތުގެ ގާނޫނުގައި ބޮޑެތި ކުށް ބަޔާންކުރާ ލިސްޓުގައި އެ ކުށް މިހާރު ނެތުމަކީ ހުއްޖަތެއް ކަމަށް ގަބޫލު ނުކުރައްވާ ކަމަށް އޭނާ ވިދާޅުވި އެވެ.\n"ޕޭވްމަންޓް މައްޗަށް ފުލުހަކު އަރާށޭ ބުނީމަ ނޭރީމަ ވެސް ގެންގޮސް އެބަ ބާއްވާ 30 ދުވަސް ނޫނީ 45 ދުވަސް ވަންދެން ޖަލުގައި ހުކުމަކާ ނުލައި. އެހެންވީމަ މިއީކީ އިންސާފެއް ނޫން. އެ ބޭފުޅުން އެ ދައްކަވަނީ ވަރަށް ބޮޑު ބުހުތާނު ދޮގު ވާހަކައެއް،" އިމްތިޔާޒް ވިދާޅުވި އެވެ.\nވިލިނގިލީ ދާއިރާގެ މެމްބަރު ސައުދު ހުސައިން ވިދާޅުވީ އެންމެ ގާނޫނަކަށް ބަލައިގެން އެގޮތަށް ނިންމުންތައް ފަނޑިޔާރުން ނިންމުމަކީ ބޮޑެތި ކުށްތައް ތަރުހީބު ދިނުން ކަމަށް ބެލެވޭ ކަމަށެވެ. އެހެންވެ، ކޮންމެހެން އެކަން ބަލަންޖެހޭ ކަމަށާއި އަދި ޖުޑީޝަލް ސާވިސް ކޮމިޝަން (ޖޭއެސްސީ) އަށް އެކަން ފޮނުވަން ވެސް އޭނާ ގޮވާލެއްވި އެވެ.\n"އެންމެ ފޮތެއް ބަލައިގެން މި ހުކުމްކުރި ފަނޑިޔާރުންނާ ދޭތެރޭގައި އަޅުގަނޑުމެންނަށް އެބަ ޝައްކު ކުރެވޭ ބޮޑެތި ކުށްތަކަށް ތަރުހީބު ދޭ މައްސަލައެއް ކަމަށް،" ސައުދު ވިދާޅުވި އެވެ.\nކެންދޫ ދާއިރާގެ މެމްބަރު އަލީ ހުސައިން ވިދާޅުވީ އެކަމުގައި ގާނޫނުގެ މައްސަލައެއް އޮތް ކަމަށް ގަބޫލު ނުކުރައްވާ ކަމަށެވެ. އަދި ޖިނާއީ އިޖްރާއާތުގެ ގާނޫނުގެ ދަށުން ބަންދު ނުކުރެވުނަސް، ކުޑަކުދިންނަށް ޖިންސީ ގޯނާކުރާ މީހުންނާ މެދު ޚާއްސަ އުސޫލުތަކަށް އަމަލު ކުރުމުގެ ގާނޫނުގައި ބުނާ ޚާއްސަ އިޖްރާއާތުގެ ދަށުން އެ މީހާ ޝަރީއަތް ނިމެންދެން ވެސް ބަންދުކުރެވިދާނެކަން އޭނާ ފާހަގަކުރެއްވި އެވެ.\n"ގާނޫނުގައި ވަރަށް ސާފުކޮށް ހައްލު ހޯދައިދީފައި އޮތް މައްސަލައެއް މިއީ. އަޅުގަނޑަށް ގަބޫލެއް ނުކުރެވޭ ގާނޫނުގައި ލިޔެފައި ނެތިގެން ނުވަތަ މަޖިިލީހުން ކުރަންޖެހޭ ކަމެއް ނުކޮށްގެނެއް ނޫން މިއީކީ،" އަލީ ހުސައިން ވިދާޅުވި އެވެ.\nޖުޑިޝަރީ ކޮމެޓީން މިހާރު ދަނީ ޖިނާއީ އިޖްރާއާތުގެ ގާނޫނު އިސްލާހު ކުރުމުގެ ބިލެއް ދިރާސާ ކުރަމުންނެވެ. އެ ބިލުގައި ޖިނާއީ ބޮޑެތި ކުށްތަކުގެ ލިސްޓު އިސްލާހު ކުރުން ހިމަނާފައިވެ އެވެ.\nހައި ކޯޓުން ދާދިފަހުން ނިންމާފައިވަނީ ޖިނާއީ އިޖްރާއާތުގެ ގާނޫނުގެ 60 ވަނަ މާއްދާގެ ބ. ގެ ދަށުން ބަންދު ކުރެވޭ މީހުން 15 ދުވަހަށް ވުރެ އިތުރަށް ބަންދުގައި ބެހެއްޓޭނީ އެ ގާނޫނުގައި ބަޔާންކުރާ ބޮޑެތި ކުށްތަކުގައި އެކަނި ކަމަށެވެ. އެކަމަކު އެ ގާނޫނުގެ 60 ވަނަ މާއްދާގެ ނ. އޮތްގޮތުން ޖިނާއީ ބޮޑު ކުށަކަށް ނުވިޔަސް، ވަކި ހާލަތްތަކެއްގައި ޝަރީއަތް ނިމެންދެން މީހުން ބަންދުގައި ބެހެއްޓިދާނެ އެވެ.\nހައި ކޯޓުގެ އެ ނިންމުމާ މެދު ހިތްހަމަނުޖެހިގެން އެ މައްސަލަ ޕްރޮސެކިއުޓާ ޖެނެރަލްގެ ފަރާތުން މިހާރު ވަނީ ސުޕްރީމް ކޯޓުގައި އިސްތިއުނާފް ކޮށްފަ އެވެ. އެކަމަކު ޕްރޮސެކިއުޓާ ޖެނެރަލްގެ ފަރާތުން އިސްތިއުނާފް ކުރަން ނިންމީ ޖިނާއީ އިޖްރާއާތުގެ ގާނޫނުގެ 60 ވަނަ މާއްދާގެ ނ. ގެ ދަށުން ޝަރީއަތް ނިމެންދެން ބަންދުކުރުން ލާޒިމްވާ ކަމަށް ހައި ކޯޓުގެ ހުކުމުގައި ކަނޑައެޅި ބައެވެ.\nއިތުރު ލިޔުންތައް ކްރިމިނަލް ކޯޓް ކުދިންނަށް ޖިންސީ ގޯނާކުރުން ޖިނާއީ އިޖުރާއަތުގެ ގާނޫނު ޖުޑީޝަރީ ކޮމިޓީ (ރައްޔިތުންގެ މަޖިލިސް)


Australia Ah Eheevumah Celest Hulhuvi Fund Ah 28 Million Dollar...\nއޮސްޓްރޭލިއާއަށް އެހީވުމަށް ސެލެސްޓް ހުޅުވި ފަންޑަށް 28 މިލިއަން ޑޮލަރު ހަދިޔާކޮށްފި\n1 ހަފްތާ,3ދުވަސް,7ގަޑި, 12 މިނެޓް, 16 ސިކުންތު ކުރިން 38013\nއޮސްޓްރޭލިއާގައި ރޯވެފައިވާ އަލިފާންގަނޑުތައް ނިއްވާލުމުގައި އެހީތެރިވުމުގެ ގޮތުން އެގައުމުގެ ކޮމީޑިއަން ސެލެސްޓް ބާބާ ހުޅުވާފައިވާ ފަންޑަށް 28 މިލިއަން ޑޮލަރު ހަދިޔާކޮށްފިއެވެ.\nމިދިޔަ ހުކުރު ދުވަހު ފޭސްބުކް މެދުވެރިކޮށް ބާބާ ހުޅުވި އެ ފަންޑަށް އެންމެ ދެ ދުވަސް ތެރޭގައި 13 މިލިއަން ޑޮލަރު ވަނީ ލިބިފައެވެ. އަދި މިހާރު އެ އަދަދު ދެ ގުނައަށް ވަނީ އިތުރުވެފައެވެ. އެ ފަންޑަށް އެއް މިލިއަނަށް ވުރެ ގިނަ މީހުން ފައިސާ ހަދިޔާކޮށްފައިވާ ކަމަށް ފޭސްބުކުން ދައްކައެވެ.\nއިންސްޓަގްރާމްގައި 6.5 މިލިއަނަށްވުރެ ގިނަ މީހުން ފޮލޯ ކުރާ ބާބާ ބުނީ އެ ފަންޑު ހުޅުވިއިރު އޭނާ ނިންމާފައި އޮތީ، އަލިފާނުގެ ސަބަބުން އެންމެ ބޮޑަށް ގެއްލުން ލިބިފައިވާ ނިއު ސައުތު ވޭލްސްގެ ރޫރަލް ފަޔާ ސާވިސެސްއަށް ހުރިހާ ފައިސާއެއް ހަދިޔާ ކުރާށެވެ. އެހެންނަމަވެސް ފަހުން އޭނާ ވަނީ މުޅި ގައުމަށް އެހީ ފޯރުކޮށްދެވޭ ގޮތަށް އެކި ސްޓޭޓުތަކާއި ޖަމުއިއްޔާތަކަށް އެ ފައިސާ ބެހުމަށެވެ.\nއޮސްޓްރޭލިއާގެ ޖަންގަލީގައި މިދިޔަ ސެޕްޓެމްބަރު މަހުން ފެށިގެން ރޯވެ އަނދަމުންދާ އަލިފާންގަނޑު މިހާތަނަށް އަށް ހެކްޓަރުގެ ސަރަހައްދަކަށް ވަނީ ފެތުރިފައެވެ. އެކަމާ ގުޅިގެން މިހާތަނަށް 25 މީހުން މަރުވެފައިވާއިރު، އެތައްހާސް ބައެއްގެ ގެދޮރު ވަނީ އަނދާ ހުލިވެފައެވެ.\nނޯބެލް ސުލްހައިގެ އިނާމު ހައްގުވަނީ އަޅުގަނޑަށް: ޓްރަމްޕް\n4 ދުވަސް ކުރިން 108 0\nއިންޑޮނޭޝިއާގެ ވެރިރަށް ޖަކާޓާގައި ފެންބޮޑުވެ 21 މީހުން މަރުވެއްޖެ\n2 ހަފްތާ ކުރިން 52 0\nރޭޕް ކުރި ކަމަށް ބުނެ ވަޅިން ހަމަލާދީ މަރާލައިފި\n2 ހަފްތާ ކުރިން 53 0


NASA In Mifaharu Aanmu Kuree Jupiter Ge Thafaathu Photo Thakeh - Vaguthu\nނާސާ އިން މިފަހަރު އާއްމުކުރީ ޖުޕިޓަރގެ ރީތި ފޮޓޯތަކެއް\nޖައްވާއި ޖައްވުގައި ހިމެނޭ ގުރަހަތަކާއި އެނޫންވެސް ބައިތައް ދިރާސާކުރުމަށް އެމެރިކާގެ ޖައްވީ އިދާރާ، ނާސާ އިން ދަނީ ބުރަ މަސައްކަތްތަކަކާއި ބޮޑެތި ޚަރަދުތަކެއް ކުރަމުންނެވެ. މި ބޭނުމަށްޓަކައި އެތައް ޚަރަދެއްކޮށް، އެތައް އާލާތްތަކެއްވެސް އެފަރާތުންވަނީ ޖައްވަށް ފޮނުވާފައެވެ. ބައެއް ފަހަރު އޭގެ ނަތީޖާވެސް ވަރަށް ފޮންޏެވެ.\nއެގޮތުން، ނާސާ އިން ޖުޕިޓަރ އަށް ފޮނުވާފައިވާ ޖޫނޯ ޕްރޯބް އިން، މިދިޔަ ހަފްތާގެ ބުދަ ދުވަހު ވަނީ ވަރުގަދަ ފޮޓޯތަކެއ ނަގާ، ދުނިޔެއަށް ފޯރުކޮށްދީފައެވެ. ޖުޕިޓަރގެ ގޭސްތައްކަމަށް ބެލެވޭ އެއްޗެހީގެ ވަރުގަދަ ފޮޓޯތަކެއް، ޖޫނޯވަނީ ދޫކޮށްލާފައެވެ.\nޖައްވީ ކަންތައްތަކާ ބެހޭ މައުލޫމާތާއި ޚަބަރު ގެނެސްދޭ ފަރާތްތަކުން ބުނެފައިވާގޮތުގައި، ފެބުރުވަރީ ހަތްވަނަ ދުވަހު، ޖޫނޯވަނީ ޖުޕިޓަރގެ ވަށައިގެން އެނބުރޭ އެނބުރުމުގެ އެގާރަވަނަ ކްލޯޒް ޕާސް ނިންމާލާފައެވެ.\nފެބުރުއަރީ 14, 2018 14:03\nތިފޮޓޯތަކަކީ އެމީހުން އެނިމޭޓްކޮއްފަހުރި އެއްޗެހި ދުނިޔެއައް އޮޅުވާލަން ވެގެން\nފެބުރުއަރީ 14, 2018 18:59\nޔަޤީންދޯ ބަކުރުބެޔަށް! އެހެންވިއްޔާ އެއީ ބުރިޖު ސަރަހައްދަށް ނަގާ ރާޅުގަނޑު ގެ ކުލަ ބަދަލުކޮށްފައި!\nފެބުރުއަރީ 14, 2018 14:24\nބަކުރުބެ ތިބުނީ ހަމަ ރަގަޅަށް ތީ ހަމަ ފޭކު\nފެބުރުއަރީ 14, 2018 18:20\nބަކުރުބެއަށް ވިސްނޭ! ބަކުރުބެހެން ވިސްނާ އުޅުން ބައްޓަން ކޮށްބަލަ\nފެބުރުއަރީ 14, 2018 21:09\nބަކުރު ބެއަށް ތާއީދު\nފެބުރުއަރީ 14, 2018 22:09\nދިވެހިން އަދިވެސް އުޅެނީ 1940ގައި އައިފޯން ގެންނުޅެވޭ އެކަމަކު ސިކުންޑި 1940ގައި


Rape Ge Thuhumathaa Eku Ronaldo Ge Sponserun Kanbodu Vumeh Ge Thereyah! - Vaguthu\nރޭޕްގެ ތުހުމަތާއެކު ރޮނާލްޑޯގެ ސްޕޮންސަރުން ކަންބޮޑުވުމެއްގެ ތެރެއަށް!\n2009 ވަނަ އަހަރުގެ ތެރޭގައި އެމެރިކާގެ އަންހެނަކު ރޭޕްކުރި ކަމަށް ބުނެ ޔުވެންޓަސް އަށް ކުޅެމުން އަންނަ ޕޯޗުގަލްގެ ތަރި ކްރިސްޓިއާނޯ ރޮނާލްޑޯގެ މައްޗަށް ކުރެވިފައިވާ ތުހުމަތާ ގުޅިގެން ރޮނާލްޑޯގެ ބައެއް ސްޕޮންސަރުން ކަންބޮޑުވުން ފާޅުކޮށްފިއެވެ.\nމަޔޯގާ ހުށަހެޅި މައްސަލަ ލަސް ވޭގަސްގެ ފުލުހުން އަލުން ބަލަން ފަށާފައިވާއިރު ރޮނާލްޑޯގެ އެންމެ ބޮޑު ސްޕޮންސަރުންގެ ތެރޭގައި ހިމެނޭ "ނައިކީ" އާއި "އީއޭ" އިން ވަނީ ކަންބޮޑުން ފާޅުކޮށްފައެވެ.\nއެގޮތުން "ނައިކީ" އިން ނެރުނު ބަޔާނެއްގައި ބުނީ ރޮނާލްޑޯގެ މައްޗަށް ކުރެވިފައިވާ ރޭޕްގެ ތުހުމަތާ މެދު ކަންބޮޑުވާ ކަމަށާއި މި މައްސަލަ ކުރިއަށްދާ ގޮތް ވަރަށް ގާތުން ބަލަމުންދާނެ ކަމަށެވެ. ނައިކީ އަކީ 2003 ވަނަ އަހަރުން ފެށިގެން ރޮނާލްޑޯ އާއެކު މަސައްކަތް ކުރަމުން އަންނަ ކުންފުންޏެކެވެ. ރޮނާލްޑޯއާ ނައިކީއާ ދެމެދު ހަދާފައިވާ އެއްބަސްވުމުގެ އަގު އެއް ބިލިއަން އެމެރިކާ ޑޮލަރަށް އަރައެވެ.\nމީގެއިތުރުން ވީޑިޔޯ ގޭމް އުފެއްދުމުގައި މަޝްހޫރު "އީއޭ" ގެ ތަރުޖަމާނަކު ވެސް ވަނީ މިކަމާ މެދު ކަންބޮޑުވުން ފާޅުކޮށް ރޮނާލްޑޯގެ މައްސަލަ ކުރިއަށްދާ ގޮތް ވަރަށް ގާތުން ބަލާނެ ކަމަށް ވިދާޅުވެފައެވެ. އަދި "އީއޭ" ގެ އުސޫލުތަކާއި ހަމަތައް ހުރިހާ އެތްލީޓުންނާއި އެމްބެސެޑަރުން ހިފަހައްޓާނެ ކަމަށް އުއްމީދު ކުރާ ކަމަށްވެސް އޭނާ ވިދާޅުވިއެވެ.\n"އީއޭ" އިން މިކަމާ ކަންބޮޑުވުން ފާޅުކޮށްފައިވާއިރު އެ ކުންފުނިން ނެރޭ ފުޓްބޯޅައިގެ އެންމެ މަޝްހޫރު ގޭމު ކަމަށްވާ "ފީފާ" ގެ އެންމެފަހުގެ އެޑިޝަންގެ ކަވަރ ގައި ބޭނުންކޮށްފައި ވަނީ ރޮނާލްޑޯގެ ފޮޓޯއެކެވެ.\nރޭޕްގެ ތުހުމަތު ރޮނާލްޑޯ އަށް ކުރެވިފައިވާއިރު އޭނާ ބުނީ އެއީ ކަނޑައެޅިގެން ދޮގު ވާހަކަތަކެއް ކަމަށާއި މިއީ އޭނާގެ ނަން ބޭނުންކޮށްގެން މަޝްހޫރުވާން ބައެއް ފަރާތްތަކުން ކުރާ ކަމެއް ކަމަށެވެ.\nއޮކްޓޯބަރ 6, 2018 09:41\nހާސް ކަނޑާލާ!! ހޯދުނު ދަރިވެސް ކަށވަރެއްނޫނެއްނު!!\nއޮކްޓޯބަރ 8, 2018 18:53\nރޮނާލްޑޯ ގެ ދޮގު ވާހަކަ ނުފަތުރަ ބަލަ..\nއޮކްޓޯބަރ 9, 2018 11:34\nރޮނާލްޑޯ! ބޮޑު ދަށްދަށް މީހެއް ???


Water Fall Akun Farubadha Ehge Baeh Vetti 10 Meehaku Maruvejje\nވޯޓާ ފޯލް އަކުން ފަރުބަދައެއްގެ ބައެއް ވެއްޓި 10 މީހަކު މަރުވެއްޖެ\n11 ޖެނުއަރީ 2022 - 15:06:58\nބްރެޒިލްގެ ލޭކްއެއްގައި އޮތް ލެޝާ ބޯޓްތަކެއްގެ މައްޗަށް ވޯޓާ ފޯލެއްގެ ބައެއް ވެއްޓި 10 މީހުން މަރުވެއްޖެ އެވެ.\nދެކުނު އިރުމަތީ ގައި ހިނގި މި ހާދިސާގައި އިތުރު 32 މީހަކަށް ވެސް ވަނީ އަނިޔާވެފައެވެ. އަދި ބައެއް މީހުން ވަނީ ގެއްލިފައެވެ.\nއޮންލައިންކޮށް ދައުރުވަމުންދާ ވީޑިއޯއިން ފެންނަ ގޮތުން، ވޯޓާ ފޯލުގެ ކްލިފްއާއި ދުރުގައި ތިބި ބޯޓްތަކުން، ވޯޓާ ފޯލްގެ ކްލިފްއާއި ކައިރީގައި ތިބި ބޯޓުތަކަށް އިންޒާރުގެ ރަނގަބީލުތައް ޖަހައި އަޑުގަދަ ކުރަން މަސައްކަތް ކުރާ މަންޒަރު ފެނެއެވެ. އެވަގުތު ކްލިފްގެ ކުދިކުދި ހިލަތައް ވަކިވެގެން ފައިބާ މަންޒަރު ފެނެއެވެ.\nއެއަށްފަހު ދެން ފެންނަނީ ސިކުންތުކޮޅެއްގެ ތެރޭގައި ފަރުބަދައިން ބޮޑު ހިލަގަނޑެއް ނައްޓާލައިގެން އައިސް ބޯޓުތަކުގެ މައްޗަށް ވެއްޓޭ މަންޒަރެވެ. ހިލަގަނޑު ވެއްޓެމުންދިޔައިރު އޭގެ ދަށު ނުވެ ސަލަމާތްވެވޭތޯ ބޯޓުތައް މަސައްކަތްކުރާ މަންޒަރު ވީޑިއޯއިން ފެނެެެއެވެ.\nމި ހާދިސާއާއި ގުޅިގެން ލެފްޓިނެންޓް ޕެޑްރޯ އައިހާރާ ނޫސްވެރިންނާ ވާހަކަ ދައްކަވަމުން ވިދާޅުވީ، ހިލަ ވެއްޓުމުގެ ސަބަބުން ތިން އުޅަނދެއް އަޑިއަށް ގޮސްފައިވާ ކަމަށާއި ޒަހަމްވި 32 މީހުންގެ ތެރެއިން ނުވަ މީހަކު އޮތީ ހޮސްޕިޓަލުގައި ކަމަށެވެ.\nއެންމެ ފުރަތަމަ 20 މީހަކު ގެއްލިގެން ރިޕޯޓް ކުރި ނަމަވެސް ލެފްޓިނެންޓް އައިހާރާ ވިދާޅުވީ، މީހުން ކައުންޓް ކޮށްފައި ވަނީ ހޮސްޕިޓަލުގެ ލިސްޓްތައް ޗެކް ކުރުމަށް ފަހު ކަމަށެވެ.\nއެ ސަރަހައްދުގައި ޗުއްޓީ ހޭދަކުރި މީހެެއްގެ އާއިލާގެ މީހަކު އީޕީޓީވީ އަށް ދިން އިންޓަވިއުއެއްގައި ބުނީ އެ ސައިޓުގައި ހަފުތާ ބަންދު ހޭދަކުރަމުން ދިޔަ އޭނާގެ ބޮޑުބޭބެގެ ހަބަރެއް ލިބޭތޯ މަސައްކަތް ކުރަމުން އަންނަ ކަމަށެވެ.\n"ލޯކަލް ހޮސްޕިޓަލްތަކަށް ގުޅައިލީ. މިހާތަނަށް އަޅުގަނޑަށް އެމީހުންނާ ބެހޭ އެއްވެސް މައުލޫމާތެއް ލިބިފައެއް ނެތް. އަޅުގަނޑުމެން މިތިބީ ވަރަށް ހިތްދަތިކޮށް، ވަރަށް ކަންބޮޑުވެފައި،" އޭނާ ބުންޏެވެ.\nކަމާބެހޭ ފަރާތްތަކުން މިހާރު މަސައްކަތް ކުރަމުންދަނީ މަރުވި މީހުން ދެނެގަތުމުގެ މަސައްކަތް ކުރުމަށެވެ. އެ ހާދިސާގައި އެމީހުންގެ ހަށިތައް ވަރަށް ބޮޑަށް ހަލާކުވެފައިވާ ކަމަށް ބޭރުގެ ހަބަރުތައް ދަނީ ބުނަމުންނެވެ.\nމިއަދު ހެނދުނު 11:00 (ޖީއެމްޓީ ގަޑިން 14:00) ގައި މިނާސް ގެރާއިސް ސްޓޭޓަށް ބޯކޮށް ވާރޭ ވެހުމުގެ ސަބަބުން އެ ސްޓޭޓުގެ ފަރުބަދަތައް އިތުރަށް ވެއްޓުމުގެ ފުރުސަތު ބޮޑުކަމަށް އެ ސަރަހައްދުގެ ފަޔާ އޮފިޝަލުން ނޫސްވެރިންނާ ވާހަކަ ދައްކަވަމުން ވިދާޅުވި އެވެ.


"ސްޓެމް ފެސްޓް 2019" ރައީސްގެ އަނބިކަނބަލުން އިފްތިތާހްކޮށްދެއްވައިފި "ސްޓެމް ފެސްޓް 2019" ރައީސްގެ އަނބިކަނބަލުން އިފްތިތާހްކޮށްދެއްވައިފި\n"ސްޓެމް ފެސްޓް 2019" ރައީސްގެ އަނބިކަނބަލުން އިފްތިތާހްކޮށްދެއްވައިފި\nވިމެން އިން ޓެކްގެ ފަރާތުން އިންތިޒާމްކުރި "ސްޓެމް ފެސްޓް 2019" ރައީސުލްޖުމްހޫރިއްޔާގެ އަނބިކަނބަލުން ފަޒްނާ އަޙްމަދު އިފްތިތާޙްކޮށްދެއްވައިފިއެވެ. މިއީ އެ ޖަމްޢިއްޔާއިން ކުރިއަށް ގެންދާ މިފަދަ ފުރަތަމަ ފެސްޓިވަލެވެ.\nހުޅުމާލެ ސެންޓްރަލް ޕާކު ސަރަޙައްދުގައި އިފްތިތާޙުކުރި ސްޓެމް ފެސްޓްގެ ސްޓޯލްތަކަށް ޒިޔާރަތްކުރައްވާ، ރައީސުލްޖުމްހޫރިއްޔާގެ އަނބިކަނބަލުން ވަނީ ސްޓޯލްތަކުގައި ދައްކާލަން ބަހައްޓާފައިހުރި ގެޖެޓްތަކާއި ޚިދުމަތްތަކުގެ މަޢުލޫމާތު ހޯއްދަވާފައެވެ.\nމާދަމާގެ ނިޔަލަށް ހުޅުމާލެ ސެންޓްރަލް ޕާކު ސަރަޙައްދުގައި ކުރިޔަށްގެންދާ ސްޓެމް ފެސްޓަކީ ސައިންސާއި، ޓެކްނޮލޮޖީއާއި، އިންޖިނިއަރިންގ އަދި މެތެމެޓިކްސްގެ ދާއިރާއިން އުފެއްދުންތައް ދައްކާލުމަށް ކުރިޔަށްގެންދާ ފެސްޓިވަލެކެވެ. އަދި މި ދާއިރާގައި ހަދާފައިވާ މި ފެސްޓިވަލްގައި 20 ފަރާތަކުން ވަނީ ސްޓޯލް ހުޅުވާފައެވެ. މީގެ ތެރޭގައި ސަރުކާރުގެ ކުންފުނިތަކާއި ޔުނިވަރސިޓީތަކާއި އަމިއްލަ ޖަމްޢިއްޔާތަކުންވެސް ބައިވެރިވެއެވެ.\n"ސްޓެމް ފެސްޓް 2019" ގެ ސްޓޯލްތައް ރައީސްގެ އަނބިކަނބަލުން ބައްލަވާލައްވަނީ - ފޮޓޯ: ޢަލީ ނަޞީރު/ޕީއެސްއެމް ނިއުސް\nމީޑިއާއަށް މައުލޫމާތު ދެއްވަމުން ވިމެން އިންޓެކްގެ ނައިބު ރައީސް ނިއުމާ ފާއިޒް ބުނީ ސްޓެމްފެސްޓުގެ މައިގަނޑު އަމާޒަކީ ސައިންސާއި، ޓެކްނޮލޮޖީއާއި، އިންޖިނިއަރިންގ އާއި މެތަމެޓިކްސްގެ ދާއިރާގައި ހުރި ފުރުޞަތުތަކަކާއި ދިވެހިންގެ އަމިއްލަ އުފެއްދުންތައް ދައްކާލާނެ ޕްލެޓްފޯމެއް ހޯދައިދިނުން ކަމަށެވެ. ނިއުމާ ބުނީ ކޮންމެ އަހަރަކުވެސް މިފަދަ ފެސްޓިވަލެއް ބޭއްވުމަށް ގަސްދުކޮށްފައިވާކަމަށެވެ. އަދި މިއަށް ވުރެ ފުޅާ ދާއިރާއެއްގައި އަންނަ އަހަރުގެ ފެސްޓް ބާއްވަން ނިންމާފައިވާކަން އޭނާ ވަނީ ފާހަގަކޮށްފައެވެ.\nމި ހަރަކާތުގެ ތެރެއިން މިރޭ މަންސާ ޓޯކްގެ ނަމުގައި ޕެނަލް ޑިސްކަޝަންއެއް ކުރިއަށް ގެންދިޔުމަށްވެސް ހަމަޖެހިފައިވެއެވެ. މި ޓޯކްގައި ސައިންސާއި، ޓެކްނޮލޮޖީއާއި، އިންޖިނިއަރިންގ އާއި މެތަމެޓިކްސްގެ ދާއިރާއަށް އޮތް ޑިމާންޑާއި ގުޅޭގޮތުން މަޝްވަރާ ކުރާނެއެވެ. އަދި ހޮނިހިރު ދުވަހުގެ ހަވީރު ހަތަރަކުން ހަޔަކަށް ކުޑަކުދިންނަށް ޚާއްސަ ހަރަކާތްތަކެއް ކުރިއަށް ގެންދިޔުމަށްވެސް ވަނީ ނިންމާފައެވެ.\nވިމެން އިން ޓެކް އަކީ ސައިންސް އާއި ޓެކްނޮލޮޖީގެ ދާއިރާއިން އަންހެނުން ބާރުވެރިކުރުވުމަށް އުފައްދާފައިވާ އަމިއްލަ ޖަމްޢިއްޔާއެކެވެ.


ތިލަދުންމަތީ އުތުރުބުރީ އަތޮޅުކައުންސިލް އިދާރާއަށް 34 އަހަރަށް ވުރެ ގިނަދުވަހު ޚިދުމަތް ކުރައްވާފައިވާ މި އިދާރާގެ އެޑްމިނިސްޓްރޭޓިވް އޮފިސަރ އަލްފާޟިލާ ޝަރީފާ މުޙައްމަދު ސަރުކާރު ވަޒީފާއިން ރިޓައަރ ކުރައްވައިފިއެވެ. ޝަރީފާ މުޙައްމަދު ރިޓައަރ ކުރައްވާފައިވަނީ މިދިޔަ ޖެނުއަރީ މަހުގެ 10 ވަނަ ދުވަހުއެވެ.\nއަލްފާޟިލާ ޝަރީފާ މުޙައްމަދު މިހާ ދިގު މުއްދަތެއްގައި ސަރުކާރަށް ޚިދުމަތް ކުރެއްވުމާ ގުޅިގެން އެކަމަނާގެ ޝަރަފުގައި ހއ. އަތޮޅު ކައުންސިލް އިދާރާއިން ހަފްލާއެއް ބާއްވައިފިއެވެ. މި ހަފުލާގައި ޚިދުމަތުގެ ހަނދާނީ ފިލާ ޙަވާލުކޮށް ދެއްވުން އޮތެވެ. ހަނދާނީ ފިލާ ޙަވާލުކޮށްދެއްވީ އަތޮޅު ކައުންސިލްގެ ރައީސް އަލްފާޟިލް ޢަބްދުﷲ ޙުސައިންއެވެ. މި ޙަފުލާގައި އަތޮޅު ކައުންސިލްގެ އިސްވެރިންނާއި މުވައްޒަފުން ބައިވެރިވެ ވަޑައިގެންނެވިއެވެ.\nއަލްފާޟިލާ ޝަރީފާ މުޙައްމަދަށް ހަނދާނީ ފިލާ ހަވާލުކޮށް ދެއްވުމަށްފަހު ކައުންސިލްގެ ރައީސް އަލްފާޟިލް ޢަބްދުﷲ ޙުސައިންއާއި ޑިރެކްޓަރ ޖެނެރަލް އަލްފާޟިލް ޢަބްދުﷲ ޝަފީޤާއި ޑިރެކްޓަރ އަލްފާޟިލް ޢަބްދުﷲ ނަޢީމް ވާހަކަފުޅު ދެއްކެވިއެވެ. މިބޭފުޅުންގެ ވާހަކަފުޅުގައި ޝަރިފާ މުޙައްމަދަކީ ޙަވާލުކުރެވޭ މަސައްކަތް ބަރާބަރަށް ނިންމުމުގައި ތެދުވެރިކަމާއި އިޚްލާސްތެރިކަމާއެކު މަސައްކަތް ކޮށްފައިވާ ނަމޫނާ މުވައްޒަފެއްކަން ފާހަގަ ކުރެއްވިއެވެ.\nއަލްފާޟިލާ ޝަރީފާ މުޙައްމަދު މިވީ 34 އަހަރު ދުވަހުގެ ތެރޭގައި ތަފާތު6މަޤާމެއް އަދާކުރެއްވިއެވެ. އަދާކުރެއްވި މަޤާމްތަކުގެ ތެރޭގައި އޭރުގެ އަތޮޅު އޮފީހުގެ ރޭޑިޔޯޓެލްފޯން އޮޕަރޭޓަރކަމާއި، ކާތިބުކަމާއި، ސީނިޔަރ ކްލާކްކަމާއި، އެސިސްޓެންޓް ސެކްރެޓަރީކަމާއި، ސެކްރެޓަރީކަން ހިމެނެއެވެ. ރިޓަޔަރ ކުރެއްވިއިރު ހުންނެވީ އަތޮޅު ކައުންސިލް އިދާރާގެ އެޑްމިނިސްޓްރޭޓިވް އޮފިސަރގެ މަޤާމްގައެވެ.\nޝަރީފާ މުޙައްމަދު އަތޮޅު އޮފީހާއި ގުޅިވަޑައިގެންނެވީ 19 ޖޫން 1986 ގައެވެ.\n← އަތޮޅު ޤުރްއާން މުބާރާތް 1442 ބައިވެރިންގެ ލިސްޓް ހުށަހަޅާ ފޯމް\nޝަރިފާ މުޙައްމަދުގެ ފެއަރވެލް ހަފްލާ →


SunOnline: Kegos ge meeru rahathah mihaaru geyaa hamayah gengosdheyne\nކީގޯސްގެ މީރު ރަހަތައް މިހާރު ގެއާ ހަމައަށް ގެންގޮސްދޭނެ\nއަހުމަދު މިޒްޔާލް 31 Mar 2020, 11:34\nކީގޯސް ކެފޭ -- ސަން ފޮޓޯ/ ފަޔާޒު މޫސާ\nއާންމުންގެ މެދުގައި މަގުބޫލު ކީގޯސް ކެފޭ އެންޑް ރެސްޓޯރަންޓުން ޑެލިވަރީގެ ހިދުމަތް ފަށައިފިއެވެ.\nމިއީ ކޮރޯނާވައިރަހުން ރައްކާތެރިވުމަށްޓަކައި ސަރުކާރުގެ އެންގުމަށް މާލެ ސަރަހައްދުގެ ކެފޭ ރެސްޓޯރަންޓުތަކުން ޑައިން-އިން ހިދުމަތް ދިނުން ހުއްޓާލަން އެންގުމާ ގުޅިގެން ކީގޯސްގެ ރަހަތައް ކަސްޓަމަރުންނާ ހަމައަށް ފޯރުކޮށްދިނުމަށް ފެށި ހިދުމަތެކެވެ.\nސަރުކާރުގެ އެ އެންގުމާއެކު ކީގޯސް ކެފޭ އެންޑް ރެސްޓޯރަންޓުން މި މަހުގެ 21ވަނަ ދުވަހު ޓޭކްއަވޭގެ ހިދުމަތް ވެސް ވަނީ ފަށާފައެވެ.\nކީގޯސްއިން ޑެލިވަރީއަށް ހާއްސަ މެނޫއެއްވެސް ވަނީ ތައާރަފުކޮށްފައެވެ.\nކީގޯސްގެ ޑެލިވަރީ މެނޫ--\n"ޑެލިވަރީއާއި ޓޭކްއަވޭގެ ހިދުމަތް މިދެނީ ކޮންމެ ދުވަހަކުވެސް މެންދުރު 12:00 އާ ރޭގަނޑު 11:00 ދެމެދު. ފައިސާ ދައްކާލެވޭނެ ތިން ގޮތަކަށް. އެއީ ކޭޝް، ކާޑު އަދި އެކައުންޓް ޓްރާންސްފާ،" ކީގޯސްއިން ބުންޏެވެ.\nކީގޯސްއިން ބުނީ ކާބޯތަކެތި ތައްޔާރު ކުރުމުގައި އަބަދުވެސް އެންމެ ބޮޑު އިސްކަމެއް ދެނީ ސާފުތާހިރުކަމަށް ކަމަށެވެ. އަދި ހުރިހާ އޯޑަރަކަށްވެސް ކާބޯތަކެތި ތައްޔާރުކުރާއިރު ކީގޯސްގެ ތަޖުރިބާކާރު ޝެފުން އެކަމަށް ހާއްސަ ސަމާލުކަމެއް އަބަދުވެސް ދޭކަމަށް ކީގޯސްއިން ބުނެއެވެ.\nކީގޯސްގެ ޓޭކްއަވޭ/ޑެލިވަރީ ހިދުމަތް ހޯދުމަށްޓަކައި އޯޑަރުކުރަން ގުޅަން ޖެހޭނީ 3331090 އަށެވެ.\nކީގޯސް ކެފޭ އެންޑް ރެސްޓޯރެންޓް ހުންނާނީ ރަށްދެބައިމަގު، ރާދަ ބުކްޝޮޕް ކުރިމަތީގައި އޮންނަ ހެލެނބެލިގޯޅީގައެވެ.


Neygi Account Gai Rahkaa Kurevifai Huree 280 Million Rufiya - Vaguthu\nނޭނގި އެކައުންޓްގައި ރައްކާ ކުރެވިފައި ހުރީ 280 މިލިއަން ރުފިޔާ!\nނޭނގި ހުއްޓާ އެކައުންޓަށް އެތައް މިލިއަން ފައިސާއެއް ޖަމާވެ، މިލިއަނަރަކަށް ވުން އެއީ ނަސީބެއް ކަމަށް ގިނަ ބަޔަކު ގަބޫލު ކޮށްފާނެއެވެ. ނަމަވެސް ޕާކިސްތާންގައި އައިސްކްރީމް ވިއްކަން އުޅޭ މުހައްމަދު އަބްދުލް ގާދިރު އަށް އެތައް މިލިއަން ރުފިޔާއެއް ލިބުން އެއީ އޭނާ ގަބޫލު ކުރާ ގޮތުގައި އޭނާގެ ބަދުނަސީބެވެ.\nދާދިފަހުން ޕާކިސްތާންގެ ފެޑްރަލް އިންވެސްޓިގޭޝަން އެޖެންސީ އިން ގާދިރުގެ ގެއަށް ގޮސް ގާދިރު އެއިދާރާގެ ބެލުމުގެ ދަށަށް ގެންދިޔައެވެ. އަދި އޭނާގެ އެކައުންޓަށް 2.3 ބިލިއަން ރުޕީސް (ދިވެހި ރުފިޔާ އިން ބަލާނަމަށް 281 މިލިއަން ރުފިޔާ) ޖަމާ ކޮށްފައި ވަނީ ކިހިނެއްތޯ ސުވާލު ކުރިއެވެ.\nދުވާލެއްގެ އާމްދަނީއަށް 60 ރުފިޔާ ލިބޭ ގާދިރަށް ވެސް ލިބުނީ ބޮޑު ހައިރާން ކަމެކެވެ. އޭނާގެ އެކައުންޓަށް އެހާ ގިނަ ފައިސާ ޖަމާވެފައި ނުހުންނާނެ ކަމަށް ގާދިރު ބުންޏެވެ. އޭނާ އަކީ ބޭންކް އެކައުންޓެއް ދުވަހަކު ހުޅުވި މީހެއް ވެސް ނޫން ކަމަށް ގާދިރު ބުންޏެވެ.\nއުމުރުން 52 އަހަރުގެ ގާދިރު ބުނާ ގޮތުގައި އޭނާގެ އެކައުންޓެއް ހުޅުވާ، ފައިސާ ޖަމާކޮށްފައި ވަނީ މަނީލޯންޑްރީ ކުރާ ބަޔަކު އޭނާގެ އައިޑީކާޑްގެ ކޮޕީއެއް ސިއްރުން ހޯދައިގެންނެވެ.\nޕާކިސްތާންގެ ފެޑްރަލް އިންވެސްޓިގޭޝަން އެޖެންސީ އިން މިހާރު ވެސް ގެންދަނީ ފަގީރުންގެ ނަމުގައި ސިއްރުން ހުޅުވާފައިވާ 77 ބޭންކް އެކައުންޓެއްގެ މައްސަލަ ބަލަމުންނެވެ. އެއެކައުންޓްތަކަށް ޖަމާވެފައިވާ ފައިސާގެ އަދަދު 35 ބިލިއަން ރުޕީސް އަށް އަރައެވެ.\nގާދިރުގެ އެކައުންޓަށް ޖަމާވި ފައިސާ އަކީ އޭނާ އާއި އެއްވެސް ގުޅުމެއް ހުރި ފައިސާއެއް ނޫންކަމަށާއި އެކައުންޓް ހުޅުވާފައި ވަނީ އޭނާ އަށް އެއްވެސް ވަރެއްގެ މައުލޫމާތެއް ނުލިބި ކަމަށް ގާދިރު ބުނި ނަމަވެސް ޕާކިސްތާންގެ ފެޑްރަލް އިންވެސްޓިގޭޝަން އެޖެންސީ އިން ގާދިރުގެ ވާހަކަތައް ގަބޫލެއް ނުކުރެއެވެ.\nގާދިރު މިހާރު ބަންދުން ދޫކޮށްލާފައި ހުރި ނަމަވެސް އޭނާ އާއި އަދިވެސް ޕާކިސްތާންގެ ފެޑްރަލް އިންވެސްޓިގޭޝަން އެޖެންސީ އިން ގެންދަނީ ސުވާލު ކުރަމުންނެވެ. ޕާކިސްތާންގެ ފެޑްރަލް އިންވެސްޓިގޭޝަން އެޖެންސީ އިން ތުހުމަތު ކުރާ ގޮތުގައި ގާދިރު ވަނީ އޭނާގެ އައިޑީކާޑްގެ ކޮޕީއެއް މަނީލޯންޑްރިން ކުރާ ބަޔަކަށް ވިއްކާލާފައި ކަމަށް ވުން އެކަށީގެންވެއެވެ.\nޕާކިސްތާންގެ ފެޑްރަލް އިންވެސްޓިގޭޝަން އެޖެންސީ އިން މިހާރު ގާދިރު އާއި ސުވާލު ކުރަމުން ގެންދަނީ ގާދިރުގެ އައިޑީކާޑްގެ ކޮޕީ ހޯދީ ކޮން ބައެއްތޯ ސާފު ކުރުމަށެވެ.\nގާދިރުގެ އެކައުންޓް ފްރީޒް ކޮށްފައި ވާއިރު އެކައުންޓުން އެއްވެސް ފައިސާއެއް އޭނާ އަކަށް ނުލިބޭނެއެވެ. ޕާކިސްތާންގެ ފެޑްރަލް އިންވެސްޓިގޭޝަން އެޖެންސީގެ ސުވާލުތަކުގެ ސަބަބުން ގާދިރު މިހާރު ހުރީ ބޮޑު ބިރުވެރިކަމެއްގެ ތެރޭގައެވެ. އެއީ މައިންބަފައިންނާއި އަނބިދަރިން ދޫކޮށް ޖަލަށް ދާން ޖެހިދާނެތީއެވެ.\nތިމީހުން އެއުޅެނީ ރިޝްވަތު ދޭތޯ. ހަމަދިނީ އޭނަ ސަލާމަތްވާނެ. އެންމެ ނުބައި ފުލުހުން އުޅޭނީ އެތާގައި


Lanka inthihaabu: Faahaga kollevey5kameh!\nރައީސް ގޮތާބޭ ރާޖަޕަކްސަ އާއިި ބޮޑުވަޒީރު އަދި ރައީސް ގޮތަބޭގެގެ ބޭބޭފުޅު މަހިންދަ ރާޖަޕަކްސަގެ ޕާޓީން ވަނީ ލަންކާގެ ގާނޫނު ހަދާ މަޖިލީހުގެ ސާފު އަގުލަބިއްޔަތު ހޯއްދަވާފައި. -- ފޮޓޯ: ރޮއިޓާސް\nސްރީލަންކާގައި މިދިއަ ބުދަ ދުވަހު ބޭއްވި އާއްމު އިންތިހާބު، ރާޖަޕަކަސްގެ ދެބެން ވަނީ ތަނަވަސް އަގުލަބިއްޔަތަކާއެކު ކާމިޔާބު ކުރައްވައިފަ އެވެ.\nމިދިއަ ރިޔާސީ އިންތިހާބު ބޮޑު ތަފާތަކާއެކު ކާމިޔާބު ކުރައްވައި ގޮތާބޭ މިދިއަ އަހަރު ވެރިކަމަށް ވަޑައިގެންނެވީ، މެޖޯރިޓީ ސިންހަލަ ގައުމިއްޔަތެއް ބިނާކުރުމާއި، ހާއްސަކޮށް ގައުމީ ސަލާމަތީ ވަރުގަދަ ސިޔާސަތުތަކެއްގެ ވައުދުގެ މަތީގަ އެވެ.\nމިދިއަ މާޗް މަހު ޕާލިމަންޓް އުވާލައި، އަވަސް އިންތިހާބެއް ބާއްވަން ގޮތާބޭ ބޭނުންފުޅުވީ ދައުލަތުގެ ފުރިހަމަ ބާރު ހޯއްދެވުމުގެ މަގުސަދުގައި ކަމަށް މަސްރަހު ދިރާސާކުރާ ފަރާތްތަކުން ވަނީ ބުނެފަ އެވެ. މިހާރު ގާނޫނީ އަސާސީ ބަދަލުކުރުމުގެ އަގުލަބިއްޔަތާއެކު، ބޭބޭފުޅުގެ ބޮޑުވަޒީރުކަމުގެ ދަށުން، ޕާލިމަންޓު ދެން ހުޅުވޭއިރު، ލަންކާގެ ސިޔާސީ އޮއިވަރު އެނބުރިގެންދާނެ ގޮތާމެދު ނަޒަރު ހިންގާލުން މުހިއްމެވެ.\nއާއިލީ ވެރިކަމުގެ ނުފޫޒު ވަރުގަދަވުން\nރާޖަޕަކްސަގެ ދެބެއިން އިސްވެ ހުންނަވާ ވެރިކަންކުރާ ސްރީލަންކާ ޕޮޑުޖަނަ ޕާޓީ (އެސްއެލްއެފްޕީ) އިން އިންތިހާބު ކާމިޔާބު ކުރާނެކަމަށް އޭރުވެސް ލަފާކުރެވުނެވެ. ހަމައެކަނި ސުވާލު އުފެދިފައިއޮތީ، ގާނޫނު ހަދާ މަޖިލީހުގެ ތިން ބައި ކުޅަ ދެ ބައި ކާމިޔާބުކުރަން ރައީސް ގޮތަބާ ހިއްޕެވި އަމާޒު ހާސިލުކުރެއްވޭނެ ކަމާމެދު އެވެ.\nމަހިންދަ ރާޖަޕަކްސްގެ 10 އަހަރުގެ ވެރިކަމަށްފަހު، 2015 ގައި ރައީސްގެ ގިނަ ބާރުތަކެއް ބޮޑުވަޒީރަށާއި އެހެން މުއައްސަސާތަކަށްލިބޭ ގޮތަށް ގެނެވުނު އިސްލާހު ބާތިލުކުރުމަކީ ރައީސް ގޮތާބޭގެ ކެމްޕެއިން ވައުދެކެވެ. އެހެންކަމުން، މަދުވެގެން 150 ގޮނޑި ކާމިޔާބު ނުކުރެވިއްޖެނަމަ، އެހެން ޕާޓީއަކާއެކު ކޯލިޝަން ހަދަންޖެހުމުގެ ދޮރު އޮތީ ހުޅުވިފަ އެވެ.\nނަމަވެސް، ބުދަ ދުވަހުގެ ބޮޑު ކާމިޔާބީއާއެކު، އެހެން ޕާޓީއަކާއެކު ކޮމްޕްރޮމައިޒަކަށް މިހާރު ދާން ނުޖެހުމަކީ، ރާޖަޕަކްސަގެ ދެބެއިންގެ ނުފޫޒު ގާނޫނު އަސާސީއާ ހަމައަށް ފަތުރާލަން އޮތް ހުރިހާ ހުރަސްތަކެއް ނައްތާލެވުމެވެ. އެގޮތުން، 2015 ވަނަ އަހަރުގެ އިސްލާހުގެ އިތުރުން، ދެ ދައުރަށްވުރެ ގިނައިން ރައީސްކަން ކުރެވޭ ގޮތަށް ގާނޫނު އަސާސީ އިސްލާހު ކުރާނެކަމުގެ އަޑުތައްވެސް މިހާރު ވަނީ އިވެން ފަށައިފަ އެވެ. އޭގެ ބޭނުމަކީ، ގޮތާބޭއަށްފަހު، މަހިންދައަށް އަނެއްކާވެސް ރައީސްކަމަށް ވާދަކުރުމުގެ މަގު ކޮށައިދިނުމެވެ.\nބާރުތައް މަރުކަޒު ކުރުން، ހުދުމުހުތާރުކަމުގެ އިންޒާރު\nމިދިއަ އަހަރުގެ ނޮވެމްބަރު މަހު ވެރިކަމަށް ވަޑައިގަތުމާއެކު، ދައުލަތް ހިންގުމުގެ ބާރުތައް މަރުކަޒުކުރައްވަމުން ގެންދަވާ މަންޒަރު ދަނީ ފެންނަމުންނެވެ. ރާޖަޕަކްސަގެ ދެބެއިން އަބަދުވެސް ވިދާޅުވަމުން ގެންދަވަނީ، 2015 ވަނަ އަހަރުގެ އިސްލާހާއެކު ހިންގުން ނިކަމެތިވުމުގެ ސަބަބުން، ގައުމީ ސަލާމަތާބެހޭ ސިޔާސަތުތައް ބަލިކަށިވެފައިވާ ކަމަށެވެ.\nއެގޮތުން، މިހާރުވެސް ދައުލަތުގެ އިސް މަގާމުތަކަށް ކުރީގެ އަދި މިހާރުގެ ސިފައިންގެ އިސް އޮފިސަރުން އައްޔަނުކުރައްވަމުން ގެންދަވާއިރު، ރިޔާސީ ކޮމިޝަނުތައް އުފައްދަވައިގެން، ދައުލަތް ހިންގުމުގެ ކަންކަމުގައި ކަމާބެހޭ މިނިސްޓްރީތަކުގެ ބާރުތައްވެސް ހަނިކުރައްވަމުން ގެންދަވާކަމުގެ ތުހުމަތުތައް ގޮތާބޭއަށް ވަނީ އަމާޒުވެފަ އެވެ.\nއެކަމަށް އެންމެ ފަސޭހަވެގެން ގޮސްފައިވަނީ، މިދިއަ މާޗް މަހު ޕާލިމަންޓް އުވާލެއްވި ފަހުން، ކޮވިޑް-19 އިގެ ސަބަބުން އިންތިހާބު ނުބޭއްވި، ގައުމު ވެއްޓިގެން ދިއަ ދުސްތޫރީ ހުސްކަމެވެ. ލަންކާގެ ގާނޫނު އަސާސީ ބުނާ ގޮތުން ޕާލަމަންޓެއް އުވާލާތާ ގިނަ ވެގެން ތިން މަސް ދުވަހުގެ ތެރޭގައި އާ އާއްމު އިންތިހާބެއް ބާއްވަން ޖެހޭނެ އެވެ.\nމަހިންދަ ރާޖަޕަކްސަ ބުޑިސްޓު މޮންކުންތަކަކާ ބައްދަލު ކުރައްވަނީ. -- ފޮޓޯ: އޭއެފްޕީ\nމާޗް ދެވަނަ ދުވަހުގެ ފެށިގެން، ގޮތާބޭ ރާޖަޕަކްސާ ގައުމު ހިންގަވަމުން ގެންދަވަނީ ޕާލިމަންޓު އުވާލާފައި ބާއްވައިގެން ކަމަށާއި، އެއީ ދައުލަތުގެ އެއް ބާރުން މުޅި ދައުލަތުގެ ހިންގުން ހިސޯރު ކުރުން ކަމަށް ލަންކާގެ ގާނޫނީ ބޭފުޅުން ވަނީ ވިދާޅުވެ ކަންބޮޑުވުން ފާޅުކޮށްފަ އެވެ. އަދި ކޮވިޑް-19 އިގެ ފަދަ ސިއްހީ ކާރިސާއެއްގެ ތެރެއިން ސަރުކާރުން ކުރަމުންދާ މަސައްކަތަށް ގާނޫނު ހަދާ މަޖިލީހު ފާރަވެރިވުމުގެ ބާރު ނިގުޅައިގެންފައިވާކަމަށް އެ ބޭފުޅުން ވަނީ ވިދާޅުވެފަ އެވެ. އެ ނުކުތާތައް ފާހަގަކޮށް ސުޕްރީމް ކޯޓަށް ދުސްތޫރީ މައްސަލައެއްވެސް ހުށަހެޅި އެވެ. ނަމަވެސް، އެ މައްސަލަ ނިމިގެން ދިއައީ ގޮތާބޭއާ އެއް ކޮޅަށެވެ.\nބާރުތައް މަރުކަޒުކުރުމުގެ ތެރެއިން، ފާއިތުވި އަހަރުތަކުގައި ގައުމަށް ލިބުނު މިނިވަންކަމާއި އަސާސީ ހައްގުތައް ވެސް މިހާރުވެސް ހަނިވާން ފަށާފައިވާކަމަށް ހައްގުތަކާބެހޭ ޖަމިއްޔާތަކުން މިހާރުވެސް ވަނީ ބުނަން ފަށައިފަ އެވެ. ސަރުކާރަށް ފާޑުކިއާ ސިޔާސީ މީހުންގެ އިތުރުން ނޫސްވެރިންނަށްވެސް ފުރައްސާރަކޮށް ބިރުދެއްކުމުގެ ސަގާފަތް އިއާދަވެފައިވާކަމުގެ ކަންބޮޑުވުންތައްވެސް އަނެއްކާވެސް ދަނީ އިވެމުންނެވެ.\nމުސްލިމުންނާއި ތަމަޅައިންނަށް ބިރުވެރިކަން\nމިދިއަ އަހަރުގެ ނޮވެމްބަރު މަހު، ގޮތާބޭ ވެރިކަމަށް ވަޑައިގެންނެވި ކެމްޕެއިނުގައި މައިގަނޑު ގޮތެއްގައި އަމާޒުކުރައްވާފައިވަނީ އާބާދީގެ މެޖޯރިޓީ ސިންހަލަ ވޯޓަށެވެ. އާބާދީގެ 70 ޕަސަންޓަކީ ސިންހަލަ މީހުންކަމަށްވާއިރު، އޭގެ ތެރޭގައި ގިނައީ ބުޑިސްޓުންނެވެ. ގައުމީ ސަލާމަތުގެ ނަމުގައި، ބުޑިސްޓު ގައުމިއްޔަތެއްގެ ރޫހާއެއް ގޮތަށް ކެމްޕެއިން ބައްޓަންކުރައްވައި، ބުޑިސްޓު ހަރުކަށި ފިކުރުގެ މީހުނަށް ހާއްސަކޮށް ގައުމުގެ މުސްލިމުންނާ ދެކޮޅު ފިކުރަށް ހިތްވަރުދޭކަމުގެ ތުހުމަތު ގޮތާބޭގެ ޕާޓީއަށް އޮތީ އަމާޒުވެފަ އެވެ.\nނަމަވެސް، ޕާލިމަންޓް އިންތިހާބުގައި ވެސް އެސްއެލްޕީޕީގެ ކެމްޕެއިންވެސް ބައްޓަންކޮށްފައިއޮތީ މައިގަނޑު ގޮތެއްގައި އެ ފަދަ ފިކުރެއްގެ މައްޗަށެވެ. އަދި މުސްލިމުންގެ ކަންބޮޑުވުންތަކަށް ބީރު ކަންފަތެއްދީ، ކޮވިޑް-19 ޖެހިގެން މަރުވާ މީހުންގެ ހަށިގަނޑުތައް އަންދާލަން ސަރުކާރުން ނިންމި ނިންމުން ބުޑިސްޓުންގެ މެދުގައި މަގުބޫލުވި އެވެ.\nއެގޮތުން، ހާއްސަކޮށް މުސްލިމުންނާމެދު ނަފުރަތު އުފެދޭ ގޮތަށް އެސްއެލްޕީޕީގެ ކެމްޕެއިން ހަރަކާތްތަކުގެ ތެރެއިން ފާހަގަކުރެވިފައިވާކަމަށް ލަންކާގެ ސެންޓާ ފޮ މޮނިޓަރިން އިލެކްޝަން ވަޔަލަންސް (ސީއެމްވީ) އިން ވަނީ ބުނެފަ އެވެ.\nމުސްލިމުންގެ އިތުރުން، ލަންކާގެ ތަމަޅައިންނަށްވެސް އޮތް ބިރުވެރިކަން އޮތީ އިތުރުވެފަ އެވެ. އަދި ތަމަޅަ ޓައިގަރުންގެ ހަނގުރާމަވެރިންނާ ދެކޮޅަށް 26 އަހަރަށް ދިގު ދެމިގެންދިޔަ ދާހިލީ ހަނގުރާމައިގެ ތެރެއިން ލާއިންސާނީ އަމަލުތައް ހިންގިކަމަށް ތުހުމަތުކުރެވޭ އެތަކެއް ސިފައިންނަކަށް މައާފު ދެމުންދާތީ ކަންބޮޑުވުންތައް ވަނީ އިންތިހާއަށް އިތުރުވެފަ އެވެ.\nލަދުވެތި ނާކިމާޔާބީއާއެކު އިދިކޮޅުގެ މުސްތަގުބަލަށް ހިޔަނި އެޅިފައި\nމައި އިދިކޮޅު ޔުނައިޓެޑް ނެޝަނަލް ޕާޓީ (ޔޫއެންޕީ) ކުރީގެ ބޮޑުވަޒީރު ރަނިލް ވިކްރަމަސިންހައާއެކު އިންތިހާބާ ކުރިމަތިލީ، އެތެރޭގެ ކޯޅުންތަކާއެކު ޕާޓީ ދެ ކަފިވެފައިވަނިކޮށެވެ.\nރަނިލްގެ ސިޔާސީ ހަޔާތުގައި ފުރަތަމަ ފަހަރަށް އާއްމު އިންތިހާބެއްގައި ނާކާމިޔާބީއާ ކުރިމަތިލައްވަން ވަނީ ޖެހިވަޑައިގެންފައި.. -- ފޮޓޯ: ރޮއިޓާސް\nސަޖިތުގެ ޕާޓީން ދެވަނަ އަށް އެންމެ ގިނަ ގޮނޑި ހޯދި ނަމަވެސް، ރާޖަޕަކްސަގެ ދެބެއިންނާ ވާދަކޮށްލެވޭ ގޮތެއް ނުވި އެވެ. އަދި އެއާއެކު ލަންކާގެ އިދިކޮޅު ލީޑަރުގެ ދައުރާމެދު އޮތީ ސުވާލު އުފެދިފަ އެވެ. އެގޮތުން، މި ނާކިމާޔީބީއަށްފަހު ރަނިލް ސީޔާސީ މަސައްކަތުން ދުރަށް ވަޑައިގަންނަވާނެކަމަށް އެއް ބައަކު ލަފާކުރާއިރު، ސަޖިތުއަށް އިދިކޮޅު ލީޑަރެއްގެ ރޯލު އެކަށީގެންވާ ގޮތެއްގައި އަދާކުރެއްވޭނެތޯ މިއީ އުފެދިފައިވާ ސުވާލުތަކެވެ.\nލަންކާގެ އިގުތިސޯދީ ކާރިސާ\nސިޔާސީ މައިދާން ކޮންމެ ގޮތަކަށް ނިއުޅެމުން އައި ނަމަވެސް، ރާޖަޕަކްސަގެ ދެބެއިންގެ އެންމެ މުހިއްމު އެއް އަމާޒަކަށްވަނީ ކޮވިޑް-19 އާ ގުޅިގެން ލަންކާގެ އިގުތިސޯދު ވެއްޓިފައިވާ ވަޅުގަނޑުން ނަގައި ކޮޅަށް ޖެހުމެވެ.\nވާލްޑު ބޭންކުން ލަފާކުރާ ގޮތުގައި، މިއަހަރު ލަންކާގެ އިގުތިސޯދު ތިން ޕަސަންޓަށް ހީނަރުވާނެ އެވެ. މިދިއަ އަހަރުގެ ބޮމުގެ ހަމަލާއަށްފަހު، ޓޫރިޒަމަށް އައި ހީނަރުކަމުން އަރައިނުގަނެވިގެން އުޅެނިކޮށް، ކޮވިޑް-19 ބަލިމަޑުކަމުގެ ސަބަބުން، ލަންކާގެ އިގުތިސޯދު ވަނީ 2001 ވަނަ އަހަރުގެ ކުރިން ދަށަށް ނުދާހާ މިންވަރަށް ވެއްޓިފަ އެވެ.\nއަދި އުމްރާނީ ތަރައްގީގެ ބިޔަ މަޝްރޫއުތަކަށް މީގެ ކުރިން ނަގާފައިވާ ބޭރުގެ ދަރަނީގެ ސަބަބުން އިގުތިސޯދަށް ވަނީ އިތުރަށް ބުރަވެފަ އެވެ. އެގޮތުން، މިދިއަ އަހަރުގެ ނިޔަލަށް 84 ބިލިއަން ޑޮލަރުގެ ޖުމްލަ ގައުމީ އުފެއްދުންތެރިކަން ނުވަތަ ޖީޑީޕީގެ 67 ޕަސަންޓާ ހަމައަށް ބޭރު ދަރަނި އަރަ އެވެ.\nއަދި އޭގެ ތެރެއިން ގިނަ ލޯނުތައް މި އަހަރު ފަހު ކޮޅު ދައްކަންޖެހޭއިރު، އިގުތިސޯދު މަޑުޖެހިފައިވާ ދަނޑިވަޅެއްގައި ބޭރުގެ ރިޒާވަށް ވަނީ ވަރަށް ބޮޑަށް ލޮޅުން އަރައިފަ އެވެ.\nސްރީލަންކާ މަހިންދަ ރާޖަޕަކްސާ ސްރީލަންކާގެ ބޮމުގެ ހަމަލާ + ރަނިލް ވިކްރަމަ ސިންހާ ގޮތަބަޔާ ރާޖަޕްކަސާ


PPM in Raees Yamin ah kuraa bodu suvaalu: Maruge hukum thanfeez...\nޕީޕީއެމުން ރައީސް ޔާމީނަށް ކުރާ ބޮޑު ސުވާލު: މަރުގެ ހުކުމް ތަންފީޒް ނުކުރީ ކީއްވެ؟\nސަރުކާރުން އަބަދުވެސް ބުނަމުންދަނީ މަރުގެ ހުކުމް ތަންފީޒް ކުރާނެ ކަމަށް\nޝަރުއީ ހުރިހާ މަރުހަލާއެއް ނިމި މަރުގެ ހުކުމް ތަންފީޒް ކުރަން ޖެހޭ ފަރާތްތައް އެބަތިބި\nސަރުކާރުން ބުނާ ގޮތުން ނަމަ އެކަން ކުރުމަށް ކުރަން ޖެހޭ ހުރިހާ ކަމެއް ވަނީ ނިމިފައި\nކ. މާލެ2އޯގަސްޓު 2018 | ބުރާސްފަތި 16:44 4,588\nޕީޕީއެމްގެ ޖަލްސާއެއްގެ ތެރެއިން: މަރަށް މަރު ހިފާނެ ކަމަށް ސަރުކާރުން އަބަދު ވެސް ދަނީ ބުނަމުން - ރައީސް އޮފީސް\nމިސަރުކާރަށް ވިއްޔާ ވީ ދުވަހެއްވީ އެވާހަކަ ދައްކަނިކޮށެވެ. ވެރިކަމަށް ވަޑައިގެންނެވުމަށް ކުރެއްވި ކެމްޕެއިންގެ ތެރެއިން ފެށިގެން ވެރިކަން ފެށުނީންސުރެ ދައްކަނީ އެވާހަކައެވެ. މީހަކު ނޭހިޔަސް އަމިއްލަފުޅަށް ވެސް ވިދާޅުވަނީ އެވާހަކައެވެ. ރައްޔިތުންނާ މުޚާތަބު ކުރައްވައި ޕޯޑިއަމްތަކުގައި ވެސް އެވާހަކައެވެ. ވަރަށް ސާބިތުކަމާ އެކު ކުރައްވަން ޖެހިލުންވެވަޑައި ނުގަންނަވާނެ ކަމަށް ވިދާޅުވެ ދައްކަވާ އެވާހަކައަކީ މަރަށް މަރު ހިފުމުގެ ވާހަކައެވެ.\nސަރުކާރުގެ ބަހުން މަރަށް މަރު ހިފިތާ މިހާރު ކިތައްމެ ދުވަހެކެވެ. ސުޕްރީމް ކޯޓުން މީހަކު މެރުމަށް ހުކުމްކޮށްފި ނަމަ، އެ ހުކުމް ތަންފީޒުކޮށް ދިނުމަށް މޯލްޑިވްސް ކަރެކްޝަނަލް ސާވިސް އަށް ހޯމް މިނިސްޓްރީން އަމުރުކުރީ ރައީސް ޔާމީންގެ ވެރިކަމުގެ ކުރީކޮޅު 2014 ވަނަ އަހަރުގެ ޖެނުއަރީ މަހުގެ 23 ވަނަ ދުވަހުއެވެ.\nމީޑިއާގެ ކުރިމަތީގައި އޭރުގެ ހޯމް މިނިސްޓަރު އުމަރު ނަސީރު ސޮއިކުރައްވައި ނެރުއްވި އަމުރުގައި ވަނީ "ދިވެހި ރާއްޖޭގެ ސުޕްރީމް ކޯޓުން މީހަކު މެރުމަށް ނިޔާ ކަނޑައަޅައި ހުކުމެއް ކޮށްފި ނަމަ އެހުކުމް ތަންފީޒު ކުރާނީ ލީތަލް އިންޖެކްޝަން ޖަހައިގެން" ކަމަށެވެ.\nއެގޮތަށް މަރުގެ ހުކުމް ތަންފީޒު ކުރުމަށް ވާން ޖެހޭ ތައްޔާރީތައް ވުމަށް ވެސް އަމުރުގައިވެއެވެ.\nއަމުރުގައި ސޮއިކުރެއްވުމަށް ފަހު ކަރެކްޝަނަލް ސާވިސްއާ ހަވާލުކުރެއްވުމަށް ފަހު މީޑިއާއާ ވާހަކަ ދައްކަވަމުން އުމަރު ވިދާޅުވީ މަރުގެ އަދަބު ތަންފީޒުކުރުމާ ބެހޭ ގާނޫނެއްގެ ދެލިކޮޕީއެއް ސަރުކާރުން ކުރިން ތައްޔާރުކޮށްފައިވާ ކަމަށެވެ. އަދި އެކަމާ ބެހޭ ގޮތުން މިހާރު އެކުލަވާލާފައިވާ ގަވާއިދު އެކުލަވާލާފައި ވަނީ އެ ދެލިކޮޕީއާ އެއްގޮތަށް ކަމަށް އޭނާ ވިދާޅުވިއެވެ.\nލީތަލް އިންޖެކްޝަން ޖަހައިގެން ރާއްޖޭގައި މަރުގެ ހުކުމް ތަންފީޒު ކުރުމަށް ވަޒީރުންގެ މަޖިލީހުން ރައީސުލްޖުމްހޫރިއްޔާ އަބްދުﷲ ޔާމީން އަބްދުލްގައްޔޫމަށް ލަފާ އެރުވި ކަމަށް ރައީސް އޮފީހުން ބުނީ9ފެބްރުއަރީ 2014 ގައެވެ.\nމަރުގެ ހުކުމް ތަންފީޒުކުރުމުގައި އަމަލުކުރާނެ އުސޫލުތައް ތަފްސީލުކޮށް ބަޔާންކުރާ ގަވާއިދެއް ސަރުކާރުން އެކުލަވާލައި ވީހާ ވެސް އަވަހަކަށް އެ ގަވާއިދަށް އަމަލުކުރަން ފެށުމަށް ވެސް ވަޒީރުންގެ މަޖިލީހުން ވަނީ ރައީސަށް ލަފާއަރުވާފައެވެ.\nމަރުގެ ހުކުމް ތަންފީޒުކުރުމަށް މި ސަރުކާރަށް ކެރޭނެ ކަމަށް ރައީސުލްޖުމްހޫރިއްޔާ އަބްދުﷲ ޔާމީން އަބްދުލް ގައްޔޫމް ވިދާޅުވީ 21 ނޮވެމްބަރ 2014 ގައެވެ.\nސަރުކާރަށް އެއް އަހަރު ފުރުމާ ގުޅިގެން ބޭއްވި ހާއްސަ ޖަލްސާގައި ވާހަކަފުޅު ދައްކަވަމުން ރައީސް ވިދާޅުވީ، މީހަކު މެރުމަށް ދަށު ކޯޓުން ކޮށްފައިވާ ހުކުމަށް މަތީ މަރުހަލާގެ ހުރިހާ ކޯޓަކުން ތާއީދުކޮށްފައި ވަނިކޮށް، ވާރިސުން މައާފް ނުދޭ ކަމުގައިވާ ނަމަ، އެފަދަ މީހަކަށް އިއްވާފައިވާ މަރުގެ ހުކުމް ތަންފީޒުކުރަން ސަރުކާރަށް ކެރޭނެ ކަމަށެވެ.\n"އިސްލާމީ އުސޫލުތަކުން އެކަންކަން ފައިސަލާކޮށް އިސްތިއުނާފުގެ ހުރިހާ މަރުހަލާތަކެއް ނިމި، އަދި އިސްލާމީ ކްރިނިކަލް ކައުންސިލިންގްދީ ނިމި އަދި ވާރިސުންގެ ފަރާތުން މައާފުނުދޭ ކަމަށް ވަންޏާ މި ސަރުކާރަށް ކެރޭނެ މަރުގެ ހުކުމް ތަންފީޒު ކުރަން،" އެ ދުވަހު ރައީސް ވިދާޅުވެފައި ވެއެވެ.\nމި ސަރުކާރުން ނުވަތަ ރައީސް ޔާމީން އެންމެ އުފާވެވަޑައިގަންނަވާނީ ޑރ. އަފްރާޝީމްގެ މަރުގެ ގާތިލު ހޯދައި އެ މީހަކަށް މަރުގެ ހުކުމް ތަންފީޒު ކުރެވުމުން ކަމަށް އެމަނިކުފާނު ވިދާޅުވީ 27 އޭޕްރީލް 2015 ގައެވެ.\n" ﷲ ގެ ހެޔޮ ރަހްމަތާ އެކު އިރާދަކުރެއްވިއްޔާ މި އަހަރު ނިމެންވާއިރަށް އަޅުގަނޑަށް މިހާރު މައުލޫމާތު ލިބޭ ގޮތުން ނަމަ ކޯޓުތަކުން ކުރަމުން އަންނަ މަސައްކަތް ނިމި ހައިކޯޓުން މައްސަލަ ނިމި ސުޕްރީމް ކޯޓުން މައްސަލަ ނިމި ގާތިލުންގެ މައްޗަށް މަރުގެ ހުކުމް ތަންފީޒުކުރެވޭ ހިސާބަށް މިއަހަރު ނިމެންވާއިރަށް ދާނެ،" ރައީސް ވިދާޅުވެފައި ވެއެވެ.\nދައުލަތުން 2016 ވަނަ އަހަރަށް ލަފާކޮށް ރައްޔިތުންގެ މަޖިލީހަށް ހުށަހެޅި 27.457 ބިލިއަން ރުފިޔާގެ ބަޖެޓުގައި މަރުގެ ހުކުމް ތަންފީޒުކުރާ ތަނެއް ހެދުމަށް ހަތަރު މިލިއަން ރުފިޔާ ހިމެނީ 14 ނޮވެމްބަރ 2015 ގައެވެ.\nސުޕްރީމް ކޯޓުން މަރުގެ ހުކުމް ކަށަވަރުކޮށް ނިންމާ ހިސާބުން މަރުގެ ހުކުމް ތަންފީޒު ކުރެވޭ ވަރަށް މިހާރު ތައްޔާރުވެފައިވާ ކަމަށާއި ހުކުމް ތަންފީޒުކުރަން ހަމަޖެހިފައި ވަނީ މާފުށީ ޖަލުގައި ކަމަށް އޭރުގެ ހޯމް މިނިސްޓަރު އުމަރު ނަސީރު ވިދާޅުވީ 28 ނޮވެމްބަރ 2015 ގައެވެ.\n"މިހާރުވެ ސް ސުޕްރީމް ކޯޓުން ނިންމައިގެން މަރުގެ އަދަބު ތަންފީޒުކުރަން އައިސްފިއްޔާ މަރުގެ އަދަބު ތަންފީޒުކުރަން ތައްޔާރަށް އަޅުގަނޑުމެން މިތިބީ،" ޗެނަލް ތޭރައިގެ "ނިއުސް ޓޯކް" ޕްރޮގްރާމްގައި އުމަރު ވިދާޅުވެފައި ވެއެވެ.\nމީހަކު މަރައިގެން މަރަން ކުރާ ހުކުމްތައް ތަންފީޒުކުރަން ގައުމުގެ ރައީސްގެ މަގާމުގައި ހުންނަ މީހާގެ މައްޗަށް ލާޒިމް ވާނެ ކަމަށް ހައިކޯޓުން ކަނޑައެޅީ 30 ނޮވެމްބަރ 2015 ވަނަ ދުވަހުއެވެ.\nސ. ހުޅުދޫ ލިލީމާގޭ އަބްދުﷲ ފަރުހާދު މަރާލުމުގެ ކުށުގައި ގ. ރީފް މުހައްމަދު ނަބީލް މެރުމަށް ކުރި ހުކުމަކީ ނިހާއީ ހުކުމަކަށް ކަނޑައަޅައިދިނުމަށް ދައުލަތުން ސުޕްރީމް ކޯޓަށް ހުށަހެޅީ 29 ޑިސެމްބަރ 2015 ގައެވެ. ނަބީލަށް ކުރީގެ ޖިނާއީ ކޯޓުން އިއްވި މަރުގެ ހުކުމަށް ހައިކޯޓުން ތާއީދުކޮށްފައި ވަނީ 2014 ވަނަ އަހަރުގެ ނޮވެމްބަރު މަހުގެ 25 ވަނަ ދުވަހުއެވެ.\nވެސްޓުޕާކް ރެސްޓޯރެންޓް ކުރިމަތީގައި ހުއްޓައި ހަތަރު ސައިކަލެއްގައި ދިޔަ ބަޔަކު ތޫނު އެއްޗަކުން ހަމަލާދީ މާފަންނު ފެއަރީ ކޯނަރު އަލީ ޝިފާން މަރާލިކަން ދައުވާ އުފުލާފައިވާ ތިން މީހުންގެ ތެރެއިން މާލޭ މުނިސިޕަލްޓީގެ ޚާއްސަ ދަފްތަރު 2193 މުހައްމަދު ޝައިފަންގެ މައްޗަށް ސާބިތުވާ ކަމަށް ކަނޑައަޅައި އޭނާ މަރަން ދިވެހިރާއްޖޭގެ ހައިކޯޓުން ހުކުމް ކުރީ 10 މެއި 2016 ގައެވެ.\nރާއްޖޭގައި މަރުގެ ހުކުމް ތަންފީޒުކުރުމަށް ކުރަން ޖެހޭ މަސައްކަތްތައް ކުރަމުންދާ ކަމަށް މޯލްޑިވްސް ކަރެކްޝަނަލް ސާވިސްއިން ވަނީ 26 ޖޫން 2016 ގައި ބުނެފައެވެ.\nމަރުގެ ހުކުމް ތަންފީޒު ކުރުމަށް ބައިނަލްއަގުވާމީ ގޮންޖެހުންތައް ހުރި ނަމަވެސް އެކަން ކުރައްވާނެ ކަމަށް ރައީސް ޔާމީން ތަކުރާރު ކުރެއްވީ5ޖުލައި 2016 ގައެވެ. ގައުމާ މުހާތަބު ކުރައްވައި ރައީސް ޔާމީން އެ ދުވަހު ވިދާޅުވީ، މަރުގެ ހުކުމް ތަންފީޒު ކުރުމަކީ، ބައިނަލްއަގުވާމީ މުޖުތަމައު އިން އަންނަ ބޮޑު ގޮންޖެހުމަކަށް ވީނަމަވެސް މި ސަރުކާރުން އެކަން ކުރަނީ މުޅި ރައްޔިތުންގެ ޙައްގުގައި ކުރާނެ ކަމެއްގެ ގޮތުގައި ކަމަށެވެ.\nކުރިއަށް އޮތް ތިން މަސްތެރޭގައި ރާއްޖޭގައި މަރުގެ ހުކުމް ތަންފީޒު ކުރައްވާނެ ކަމަށާއި މިހާރު އެކަމަށް ތައްޔާރުވަމުން ދާ ކަމަށް ރައީސް ޔާމިން 23 އޭޕްރީލް 2017 ވަނަ ދުވަހު ވިދާޅުވިއެވެ.\nހަމަ އެހެންމެ ކުޑަ ދުވަސްކޮޅެއްގެ ތެރޭގައި މަރަށް މަރު ހިފަން ފަށާނެ ކަމަށް ހޯމް މިނިސްޓަރު އަޒްލީން އަހުމަދު ވިދާޅުވީ 1 އޮގަސްޓް 2017 ވަނަ ދުވަހުއެވެ.\nމަރުގެ ހުކުމް ތަންފީޒުކުރުމަށް ކުރަންޖެހޭ ހުރިހާ އިންތިޒާމްތަކެއް 2017 ވަނަ އަހަރުގެ ސެޕްޓެމްބަރު މަހުގެ ނިޔަލަށް ނިމޭނެ ކަމުގެ ޔަގީންކަން ހޯމް މިނިސްޓަރު އަޒްލީން އަހުމަދު ދެއްވާފައިވާ ކަމަށް ރައީސް ޔާމީން ވިދާޅުވީ6އޮގަސްޓް 2017 ވަނަ ދުވަހުއެވެ. ރައީސް މިހެން ވިދާޅުވީ ޕީޕީއެމްއާ އަލަށް ގުޅުނު 1761 މީހެއްގެ ފޯމް ހަވާލުކުރެއްވުމަށް ސްޓެލްކޯގައި ބޭއްވި ރަސްމިއްޔާތެއްގައެވެ.\nމަރުގެ ހުކުމް ތަންފީޒު ކުރުން ލަސް ވަނީ އެކަމަށްޓަކައި ގާއިމު ކުރަންޖެހޭ ތަނުގެ ބައެއް ޓެކްނިކަލް މަސައްކަތްތައް ނުނިމޭތީ ކަމަށް ހޯމް މިނިސްޓަރު އަޒްލީން އަހްމަދު ވިދާޅުވީ 30 ސެޕްޓެމްބަރ 2017 ގައެވެ. އޭގެ ފަހުން މަރުގެ ހުކުމް ތަންފީޒުކުރުމަށް ނިންމަން ޖެހޭ ހުރިހާ ކަމެއް މިހާރު ނިމި ފުރިހަމަ ވެފައިވާ ކަމަށް ހޯމް މިނިސްޓަރު އަޒްލީން އަހްމަދު ވަނީ2ޖެނުއަރީ 2018 ގައި ވިދާޅުވެފައެވެ.\nރައީސް އަބްދުﷲ ޔާމީން އަބްދުލްޤައްޔޫމްގެ ރިޔާސީ ދައުރު ނިމުމުގެ ކުރިން ރާއްޖޭގައި މަރުގެ ހުކުމް ތަންފީޒު ކުރާނެ ކަމާ މެދު އެއްވެސް ޝައްކެއް ނެތް ކަމަށް ހޯމް މިނިސްޓަރު އަހްމަދު އަޒްލީން ވިދާޅުވީ މިއަހަރުގެ ޖެނުއަރީ މަހުގެ 28 ވަނަ ދުވަހުއެވެ.\nކޮންމެއަކަސް ދައުރު ނިމެމުންދާއިރު ވެސް މަރަށް މަރު ހިފުން އޮތީ ސަރުކާރުން ދައްކާލާ ވާހައެއްގެ ގޮތުގައެވެ. ޝަރުއީ ހުރިހާ މަރުހަލާއެއް ނިމި މަރަށް މަރު ހިފުން ނޫން ގޮތެއް ނެތް މައްސަލަތައް ހުރިއިރު އެމަރުހަލާތައް ނިމޭތާ 30 ދުވަހުގެ ތެރޭގައި ކުރަންޖެހޭ ކަމެއް ތަންފީޒް ނުކުރެވި އެތައް 30 ދުވަހެއް ވޭތުވެގެން ދިޔައީއެވެ. ސަރުކާރުން ކުރަން ބޭނުންވާ ކަމެއް ބަސްބުނާ ހިނދުން ކުރުމުގެ އެންމެހާ ބާރުތައް ލިބިފައި އޮވެމެ ނުކުރީތީ ޚުދު ޕީޕީއެމް މީހުން މިކަމާ ރައީސް ޔާމީނާ ސުވާލު ކުރަން ބޭނުންވެއެވެ. މަޖިލީހާއި ކޯޓުތަކާއި ދެން ހުރި ނަމަ ހުރި މުއައްސަސާއެއްގެ ކޮންޓްރޯލް އޮތް އިރު ވެސް އެކަން ނުކުރައްވަނީ ކީއްވެތޯއެވެ؟ އެކަމުގެ ޖަވާބު ބޭނުންވެއެވެ. ރައީސް ޔާމީނަށް ތާއީދު ކޮށްގެން ތިބި ދީނީ އިލްމުވެރިން ވެސް ބުނަން ނުކެރުނަސް އެޖަވާބު ބޭނުންވާނެއެވެ.


އައިފޯނުގެ ކޯލް ލޮގްތައް އައި ކްލައުޑްގައި އޮޓޯއިން ރައްކާ ކުރެވޭ – މައްސަލައެއްތަ !؟ – Dhuvas Online\nއައިފޯނުގެ ކޯލް ލޮގްތައް އައި ކްލައުޑްގައި އޮޓޯއިން ރައްކާ ކުރެވޭ – މައްސަލައެއްތަ !؟\nއައިފޯނު ހެކް ކުރާ ސޮފްޓްވެއާ އުފައްދާ ރަޝިޔާ ކުންފުންޏަކުން ނިމިދިޔަ ހަފްތާގައި ހާމަކުރިގޮތުގައި އައިފޯނުގެ ކޯލް ލޮގްތައް އޮޓޯއިން އައި ކްލައުޑްގައި ރައްކާ ކުރެވެ އެވެ. އަދި އެއީ ބޮޑު މައްސަލައެއްކަމަށް އެ މީހުން ފާހަގަކޮށްފައި ވެ އެވެ. އަދި މިކަން ފާހަގަކުރުމާއިއެކު އަލަށް މިކަން އެނގުނު، އައިފޯނު ބޭނުންކުރާ ފަރާތްތަކުން ކަންބޮޑުވުން ފާޅުކުރި އެވެ.\nރަޝިޔާގެ އެ ކުންފުންޏަށާއި އައިފޯނު ބޭނުންކުރާ ފަރާތްތަކަށް އެކަމުގެ ޖަވާބު އެޕަލްއިން މިހާރު މިވަނީ ދީފަ އެވެ. މިކަމާއި ބެހޭގޮތުން އެޕަލް ކުންފުނިން ހާމަކުރާގޮތުގައި މިއީ އެއްވެސް ހާލެއްގައި ކަންބޮޑުވާންވީ ކަމެއް ނޫނެވެ. އެގޮތަށް ކޯލް ލޮގްތައް ރައްކާކުރެވެނީ ފޯނު ބޭނުންކުރާ ފަރާތުގެ ބޭނުމަށް ކަމަށް އެޕަލް އިން ބުނެ އެވެ.\nނަމަވެސް އައިފޯނު ބޭނުންކުރާ ފަރާތްތަކުން މިކަމާ ޝަކުވާ ކުރުން ހުއްޓައެއް ނުލަ އެވެ. އެގޮތުން އެ ފަރާތްތަކުން ބުނަނީ އޮޓޯއިން ކޯލް ލޮގް، ފޭސްޕާމް ލޮގް އަދި ޝޯޝަލް މީޑިއާ ކޯލްތަކުގެ ލޮގްތައް އެޕަލް ކްލައުޑްގައި ރައްކާ ކުރެވެމުން އަންނައިރު ދިމާވާ ބައެއް މައްސަލަތަކުގައި ކޯޓު މަރުހަލާގައި އެ ލޮގްތައް ނެގޭނެ ގޮތް އެޕަލް އަށް އޮތުން އެކަށީގެންވާކަމަށެވެ. އަދި ހެކަރުންނަށް އެ ލޮގްތަކަށް ވާސިލް ވުމުގެ ފުރުސަތު ބޮޑު ކަމަށެވެ. އަދި އެގޮތަށް ލޮގްތައް އައިކްލައުޑްގައި ރައްކާކުރެވޭކަން ކުރިން އެޕަލް އިން ހާމަކޮށްފައި ނުވުން އެއީވެސް ބޮޑު މައްސަލައެއްކަމުގައި އައިފޯނު ބޭނުންކުރާ ފަރާތްތަކުން އަންނަނީ ބުނަމުންނެވެ.\nއެޕަލްގެ މި ފީޗާގެ ސަބަބުން އެޕަލް އައި އޯއެސް އަދި މެކް އޯއެސް އިން ކުރާ ކޯލް ލޮގްތައް ހަތަރު މަސް ދުވަހުގެ މުއްދަތަކަށް ރައްކާ ކުރެ އެވެ. އަދި ފޭސްޓައިމްގެ މައުލޫމާތުތައް 30 ދުވަސް ވަންދެން ރައްކާ ކުރެވެ އެވެ. މިކަމާ ކަންބޮޑުވާ ފަރާތްތަކަށް އެޕަލް އިން ދީފައިވާ ޖަވާބަކީ އައިކްލައުޑް މެދުވެރިކޮށް އަމިއްލައަށް އެ ލޮގްތައް ޑިލީޓް ކުރެވިދާނެ ކަމަށެވެ.


Covid 19 Ah Test Kurumattakai Ihavandhoo In 41 Sample Nagaifi — Ihavandhoo.com\nކޮވިޑް-19: ޓެސްޓްކުރުމަށްޓަކައި 41 ސާމްޕަލް ނަގައިފި\nސާމްޕަލް ނެގުމުގައި އާމިނާ ދިޔޯ ޞިއްޙީ މަރުކަޒުގެ މުވައްޒަފުން ހަރަކާތްތެރިވަނީ. އިހަވަންދޫއިން ނަގާ ހުރިހައި ސާމްޕަލެއް ނެގުމުގައި ހަރަކާތްތެރިވަނީ އެ މަރުކަޒުގެ މުވައްޒަފުން.\nކޮވިޑި-19 އަށް ޓެސްޓް ކުރުމަށްޓަކައި އިހަވަންދޫއިން 41 ފަރާތެއްގެ ސާމްޕަލް ނަގައިިފިއެވެ.\nމަޢުލޫމާތު ލިބިފައިވާ ގޮތުގައި ރޭނެގި ސާމްޕަލްތަކުގެ ތެރެއިން 38 ސާމްޕަލްއަކީ އިހަވަންދޫއިން ކޮވިޑް-19 އަށް ފައްސިވެފައިވާ ފަރާތްތަކާ ގުޅުންހުރި ސާމްޕަލްތަކެވެ. އަނެއް3ސާމްޕަލްއަކީ އިހަވަންދޫގައި މިވަގުތު ހޯމް ކަރަންޓީނުގައި ތިބި ފަރާތްތަކުގެ ސާމްޕަލްއެވެ.\nއެހެންކަމުން އިހަވަންދޫއިން ފައްސިވެފައިވާ ފަރާތްތަކާ ގުޅުންހުރި 51 ސާމްޕަލް މިރެއާހަމައަށް ވަނީ ނަގައިފަ އެވެ. އިހަވަންދޫއިން ފެނުނު ކޮވިޑް-19 ގެ ފުރަތަމަ ކޭސްއާ ގުޅިގެން ކުރިން ނެގުނު 13 ސާމްޕަލްގެ ތެރެއިން 11 ސާމްޕަލް ނައްސިވެ2ފަރާތެއްގެ ސާމްޕަލްވަނީ ފައްސިވެފައެވެ.\nރޭނެގި 41 ސާމްޕަލް ޓެސްޓްކުރުމަށްޓަކައި ކުޅުދުއްފުށި ރީޖަނަލް ހޮސްޕިޓަލަށް ބުދަދުވަހުގެ ހެނދުނު 9:30 ގައި ފޮނުވާނެކަމަށް އާމިނާ ދިޔޯ ޞިއްޙީ މަރުކަޒްގެ އޮފިޝަލަކުވަނީ މަޢުލޫމާތު ދެއްވައިފައެވެ.\nއިހަވަންދޫއިން އެންމެ ފުރަތަމަ ކޮވިޑް-19 އަށް ފައްސިވެފައިވަނީ ޖުލައި 27 ވަނަ ދުވަހުގެ ރޭ މާލެއިން އިހަވަންދޫއަށް އައި ޓޫފޯޓޫ ބޯޓުގެ ފަޅުވެރިއެކެވެ. ކޮވިޑް-19ގެ ޢަލަމާތްތައް ފެންނަމުންދާތީ ޓެސްޓްކުރުމުން ކޮވިޑް-19 އަށް އޭނާ ފައްސިވެފައިވަނީ ޖުލައި 31 ވަނަ ދުވަހުގެ ރެއެވެ.\nކޮވިޑް-19އާ ގުޅިގެން އިހަވަންދޫގައި 27ގެ އާއި މާލެ ދަތުރުކުރާ2ބޯޓުގެ އިތުރުން 1 މަސްދޯނި ކަރަންޓީނުކުރެވިފައިވާކަމަށް އިހަވަންދޫ ކައުންސިލުންވަނީ ހާމަކޮށްފައެވެ.


Charity Match 2019 - Maldives Football\nޗެރިޓީ މެޗް 2019\nފޯކައިދޫ، ދިވެހިރާއްޖެ - ޖޫން 7، 2019 - 2019 ވަނަ އަހަރުގެ ފުޓްބޯޅަ ސީޒަން ފެށުމުގެ ގޮތުން ކުޅުނު ޗެރިޓީ މެޗްގައި ފޯކައިދޫ އާއި ޓީސީ މިއަދު ބައްދަލުކުރި މެޗް 1-1 ގެ ނަތީޖާއަކުން އެއްވަރުވެއްޖެ އެވެ. (ފޮޓޯ: އިބްރާހިމް ފާއިދު)\nޕްރިމިއާ ލީގު: ޓީސީ ސްޕޯޓްސް 4-0 ވިކްޓަރީ\nދިރާދު ދިވެހި ޕްރިމިއާ ލީގުގައި މިއަދު އެންމެ ފަހުގެ ޗެމްޕިއަން ޓީސީ ސްޕޯޓްސް އާއި ވިކްޓަރީ ބައްދަލު ކުރި މެޗް 4-0 ގެ ނަތީޖާއަކުން ޓީސީން ކާމިޔާބުކޮށްފި އެވެ.\nއިމްރާން ގައުމީ ޓީމަށް އަލްވަދާއު ކިއުން\nރާއްޖޭގެ އެއްވަނަ ގޯލުކީޕަރު އިމްރާން މުހައްމަދު ވަނީ ކުލަގަދަ މެޗަކަށްފަހު ގައުމީ ޓީމަށް ކުޅުން ހުއްޓާލާފަ އެވެ. މިޝެލް ސަލްގާޑޯ އާއި ޕީޓަރ ޝުމައިކަލް ވަނީ މި މެޗްގައި ބައިވެރިވެފައެވެ.\nއެފްއޭއެމް ފުޓްސަލް ކަޕް 2019\nއެފްއޭއެމް އިން ބާއްވާ ފުރަތަމަ ފުޓްސަލް ކަޕްގައި ވަނީ ގިނަ ޓީމުތަކަކުން ބައިވެރިވެފައެވެ.\nފުޓްބޯލް މެޑިސިން ސެމިނާ\nތިން ދުވަހުގެ މުއްދަތަށް ކުރިއަށް ގެންދާ މި ސެމިނަރގައި ބައިވެރިންނަށް ގިނަ މައުލޫމާތުތަކެއް ލިބިގެންދާނެ ކަމަށް އެފްއޭއެމް އިން ވަނީ ބުނެފަ


ކަންނެތްކަން ފިލުވާލުމަށް މި ކަންކަން ކޮށްލާ! – DhiDaily\nކަންނެތްކަން ފިލުވާލުމަށް މި ކަންކަން ކޮށްލާ!\nކޮވިޑް 19 ގެ ސަބަބުން ގެއިން ނުނިކުމެވި ހަތަރު ފާރުގެ ތެރޭގައި ތާށިވެފައި ތިބީ އަޅުގަނޑުމެންގެ ތެރެއިން ކިތައް މީހުން ބާއެވެ؟ ގޭ ބަންދުގައި ތިބެން ޖެހުމުގެ ސަބަބުން ކަންނެތްވެ އެއްވެސް ކަމެއް ކުރާނެ ހިތްވަރު ނެތިފައި ތިބީ ކިތައް ޒުވާނުން ބާއެވެ؟ ފޯނު ބެލުން ނޫން އެހެން އެއްވެސް ކަމަކުން ފޫހި ނުފިލައި ތިބީ ކިތައް ދިވެހިން ބާއެވެ؟\nއާއެކެވެ. ކޮވިޑް 19 ގެ ބަލިމަޑުކަން އަޅުގަނޑުމެންގެ ދިރިއުޅުމުގެ އެތައް ކަންކަމެއް ނިގުޅައިގަނެފިއެވެ. އެތައް އުފާތަކުން އަޅުގަނޑުމެން މަޙުރޫމުކޮށްފިއެވެ. ދެން އޮތީ އެބުނާ ”ނިއު ނޯމަލަށް“ ހޭނުމެވެ.\nޝައްކެއްނެތެވެ. ނިދުމާއި، ކެއުން ބުއިމުގައި ގެންގުޅޭ ވައްޓަފާޅިއާއި ކަސްރަތާއި، މިކަންކަމަކީ އިންސާނާގެ ހަކަތައަށް އަސަރު ކުރާނެ ކަންކަމެވެ. މީގެ މާނައަކީ މީހާ ނިދުމުގައި ގެންގުޅޭ އުސޫލުތަކުގެ ސަބަބުންވެސް ހަށިގަނޑަށް ބަދަލު އައިސް ދާނެކަމެވެ. ނަމަވެސް ބަައެއް ފަހަރު 8 ގަޑިއިރުގެ ފުރިހަމަ ނިދުމާއި5އިރު ބަނޑު ފުރެންދެން ސިއްހަތަށް ފައިދާހުރި ކާނާ ކައިގެން އުޅޭ މީހާގެ ހަށިގަނޑަށްވެސް ބަދަލު އަންނަތަން އާދެއެވެ. ދުވަހުގެ ބާކީ އޮންނަ ވަގުތުގައި އެއްވެސް ކަމެއް ކުރާހިތްނުވާތަން އާދެއެވެ. ހާއްސަކޮށް މިދުވަސްކޮޅު އަޅުގަނޑުމެންގެ ދިރިއުޅުމުގެ ވައްޓަފާޅިއަށް ގެންނަން ޖެހިފައިވާ ބޮޑެތި ބަދަލުތަކާއި ގިނަ ވަގުތު ގޭގައި މަސައްކަތްކުރަން ޖެހުމުގެ ސަބަބުން ހަށިގަނޑަށް ބޮޑެތި ބަދަލުތަކެއް އަންނަކަން ފާހަގަ ވެފައި ވާނީ އަޅުގަނޑުމެންގެ ތެރެއިން އެންމެ ދެތިން މީހަކަށް ނޫންކަން ޔަގީނެވެ.\nނަމަވެސް ހާސްވެ ކަންބޮޑު ނުވާށެވެ. ތިރީގައި މި ލިޔެލަނީ ތިޔައިގެ ތެރެއިން ކޮންމެ ބޭފުޅަކަށްވެސް ވަރުބަލިކަމާއި ކަންނެތްކަން އިހުސާސް ވާނަމަ ކުރެވިދާނެ ކަންތަތްތަކެކެވެ. މިއީ މިކަންކަން ކޮއްލުމުން ހަށިގަނޑަށް ތާޒާ ކަމާ އާރޯކަން، އަދި ހަށިގަނޑަށް އިތުރު ހިތްވަރެއް ގެނެސްދޭނެ ފަދަ5ކަމެކެވެ.\nހަށިގަނޑުގެ މަސްތައް ދަމާލާފަދަ ކަސްރަތެއް ކުރުން.\nއަޅުގަނޑުމެންގެ ތެރެއިން ގިނަބަޔަކީ ދުވާލާ ރޭގަނޑުގެ ގިނަވަގުތުތަކެއް ލެޕްޓޮޕެއް ނުވަތަ ކޮމްޕިއުޓަރ ސިސްޓަމެއް ކައިރީ އިނދެ ހޭދަކުރާ ބައެކެވެ. މިހެންކަމުން ކުޑަ ހިނދުކޮޅަކަށް ނަމަވެސް ލެޕްޓޮޕާ ދުރުވެ ސިކުނޑި އަށް ލުޔެއް ދިނުމުގެ ގޮތުން ހަށިގަނޑުގެ އެކި ބައިތައް ދަމާލާ ކަސްރަތުކޮށް ހަދާލުމަކީ މީހާގެ ހަކަތަ އިތުރުކުރާނެ ކަމެކެވެ. މީގެ އިތުރުން މިފަދަ ކަސްރަތެއް ކޮށްލުމަކީ، ހަށިގަނޑުގައި ލޭ ދައުރުވުމަށް ދެވޭ ފުރުސަތަކަށް ވުމުން މިކަން ކޮށްލުމުން، ނިދި ޖެހުން ފަދަ ކަންކަމުން މީހާ ދުުރުކޮށްދެއެވެ.\nވަރަށް ގިނަފަހަރު އަޅުގަނޑުމެން މަސައްކަތުގައި އަވަދި ނެތި އުޅޭއިރު ހަށިގަނޑަށް ބޭނުންވާވަރަށް ފެންނުބޮވި ވަގުތު ހޭދަވާގޮތް ވެއެވެ. ހަށިގަނޑަށް ބޭނުންވާ ވަރަށް ފެން ނުބުއިމަީ މީހާ ޑީހައިޑްރޭޓް ކޮށްލާ ކަމެކެވެ. ސަބަބަކީ ހަށިގަނޑުގެ އެކި ބައިތަކުން ކުރަންޖެހޭ މަސައްކަތްކުރެވޭނީ އެކަންކަމަށް އެކަށީގެންވާ ވަރަށް ފެން ލިބުމުން ކަމުގައި ވުމުންނެވެ. އެހެންކަމުން މަސައްކަތްކުރާ ވަގުުތުގައި ވަރުބަލިކަން އިހުސާސް ވާނަމަ ކުޑަ ވަގުތު ކޮޅެއްގެ ބްރޭކެއް ނެގުމަށްފަހު އެކަށޭނެ ވަރަށް ފެންފޮދެއް ބޯލުން ވަރަށް މުހިންމެވެ.\nދިރާސާ ތަކުން ދައްކާގޮތުގައި ފިނިފެނުން ފެންވެރުމަކީ ހަށިގަނޑަށް ތާޒާކަން ގެނެސްދޭ ކަމެކެވެ. މިއިީ ހަށިގަނޑުގައި ވާ މަސްތައް ހޭލައްވާލާ ކުރަންހުރި މަސައްކަތް ކުރުމަށް ލިބިދޭ ހިތްވަރެއް ކަމުގައި ވެއެވެ. މީގެ އިތުރުން އެންޑޯފިންސް ހަށިގަނޑުގައި އުފައްދާ ހަށިގަނޑު އެލާޓު ކޮށްދޭ ކަމެއްވެސްމެއެވެ.\nބޯހަމަ ޖައްސާލުމުގެ ގޮތުން ކުޑަ އިރުކޮޅަކަށް ނިދާލުން.\nދުވަހުގެ މެދަކާ ހިސާބުން ވަރުބަލިކަމާ ކަންނެތްކަން އިހުސާސް ވާނަމަ ކުޑައިރުކޮޅަކު ނިދާލުމަކީ ހަށިގަނޑުގައިވާ ވަރުބަލިކަން ފިލުވާލައިދީ ބޯ ހަމަޖައްސާލަދޭނެ ކަމެއް ކަމުގައިވެއެވެ. ރޭގަނޑުގެ ނިދި ހަމަައަށް ނުލިބި މަސައްކަތްކުރަންޖެހިފައިވާ ފަރަާތްތަކަށްވެސް މިއީ ކުރެވިދާނެ ކަމެކެވެ.\nމިފަދަ ކުދި ކުދި ކަންކަމަކީ މީހާގެ ކަންނެތްކަން ފިލުވައިލަދީ ހަށިގަނޑަށް އިތުރު ތާޒާކަން ގެނެސްދޭނެ ފަދަ ކަންކަމެވެ. ހަށިގަނޑަކީ މާތް ﷲ އަހަރެމެންނަށް ދެއްވާފައިވާ ވަރަށް ބޮޑު ނިޢުމަތެކެވެ. މި ނިޢުމަތަށް އަހަރެމެން އެންމެން އަމާނާތްތެރި ވާންޖެހެއެވެ.\nމިއީ އަސްލު ވާހަކައެއް: ދުނިޔެއިން އިތުރު ހަނދެއް ފެނިއްޖެ\nއޯމާންކަމާއި ތާޒާކަން މޫނަށް ގެނެސް ދިނުމަށް މާމުއި އަދި ރީނދޫ މީއި ހަމަ އެއްވަނަ\nޝުކުރު އަދާކުރަން ކޮވިޑް ބަލީގެ މީހަކު އައިސީޔޫގައި ކުޅުނީ ވައޮލިން


އިސްލާމްދީނަކީ ކާއިނާތުގެވެރި އިލާހާއި،ތިބާ އާއި ދެމެދުގައިވާ ވަރުގަދަ ގުޅުން – Haftha\nއިސްލާމްދީނަކީ ކާއިނާތުގެވެރި އިލާހާއި،ތިބާ އާއި ދެމެދުގައިވާ ވަރުގަދަ ގުޅުން\nއިސްލާމްދީނަކީ ރަހުމަތުގެ ދީނެވެ.ކާއިނާތުގެވެރި އިލާހާއި،ތިބާ އާއި ދެމެދުގައިވާ ވަރުގަދަ ގުޅުމެވެ. މި ދީނަކީ ތިބާގެ މުޅި ވުޖޫދެވެ. އަދި ތިބާގެ ހެޔޮ ނަސީބާއި ހިތްހަމަޖެހުން ބިނާ ވެފައިވަނީ މިދީނުގެ މަތީގައެވެ.އިސްލާމްދީން ރަނގަޅު ހުރިހާ ސިފަތަކެއް ދަސްކޮށް ދެއެވެ. އަޚްވަންތަކަމާއި، ރަހުމާއިލޯތްބާއި، ހަމްދަރުދީއާއިކުލުނުވެރިކަމެވެ. ކެރުންތެރިކަމާއި، ހުޝިޔާރުކަމާއި،ވަފާތެރިކަމާއި، ތެދުވެރިކަމެވެ. އެއްބައިވަންތަކަމާއި، އިޚްލާސްތެރިކަމާއި، އަމާނާތްތެރިކަމެވެ. އިހުތިރާމުކުރުމާއި، މަޢާފުކުރުމާއި،ދީލަތި ކަމެވެ.ކެތްތެރިވުމާއި،ޝުކުރުކުރުމާއި،ކެތްތެރިވުމަކީ ވަރަށް މުހިއްމު ދެސިފައެވެ.ހެޔޮކަންކަމަށް އަމުރުކުރުމާއި ނުބައި ކަންކަން މަނާ ކުރުމަކީ ކޮންމެހެން ތިބާ ކުރަން ޖެހޭނެ ކަމެކެވެ.\nކުކުޅުބިހަކަށް ނަޒަރު ހުއްޓާލަ ބަލާށެވެ.ބިހުގައި ލެވިފައިވާ ހަރުތޮށިގަޑުގެ ސަބަބުން އެތެރޭގައިވާ ހުރިހާ އެއްޗެއް ވަނީ ރައްކާތެރި ކުރެވިފައެވެ.މި ހަރު ތޮށިގަޑު ނުވާ ނަމަ ބިހުގެ ބޭނުން ނެތި ދިޔައީއެވެ. ހަމަ މިބީދައިން އިސްލާމްދީނަކީ ތިބާ ވަށައިގެންވާ ބޯތޮށިގަޑެކެވެ.ތިބާގެ ސަލާމަތާއި، ރައްކާތެރިކަން ގުޅިފައިވަނީ މަތިވެރި އިސްލާމްދީނާއެވެ..އިސްލާމްދީނާއި ނުލައި ތިބާގެ ހަޔާތަކީ ފަޅު ހަޔާތެކެވެ.\nއިސްލާމްދީން ތިބާއަށް ދަސްކޮށްދެނީ ދެޙަޔާތް އާރާސްތު ކުރާނޭ ގޮތެވެ.ދިރިއުޅުން ބައްޓަން ކުރަންވީ ރީތި އުސޫލުތަކާއި ގޮތްތަކެވެ.އާޙިރަތުގެ ޙަޔާތް ކާމިޔާބު ވުމުގެ އަސާސްތަކެވެ.ހެޔޮގޮތާއި ނުބައި ގޮތެވެ.ކުރަންވީ ކަންކަމާއި ނުކުރާންވީ ކަންކަމެވެ.ތިބާފަދަ އަނެއް އަޚާއާއި ދެމެދުގެ ގުޅުންތަކާއި،އިންތަކެވެ.ދިރިއުޅުމުގެ ރިވެތި އުސޫލުތަކާއި،ގޮތްތަކެވެ.\nތިބާ ހެއްދެވި ފަރާތް އަބަދުމެ ހަނދާން ކުރަން ވާނެއެވެ.އެއިލާހުގެ ބޮޑުކަމާއި މަތިވެރިކަން ހިތަށް އަރުވައި ކިޔަމަންތެރިކަން އަދާކުރާށެވެ. ތިބާ ހައްދަވާފައިވަނީ އެއިލާހަށް އަޅުކަން ކުރުމަށްޓަކައެވެ. އަޅުކަމުގެތެރެއިން އެންމެ ޚާއްސަ އަޅުކަމަކީ ނަމާދެވެ.ނަމާދަކީ ތިބާ ކުރާ ރޫޙާނީ ދަތުރެކެވެ. އެއީ ތިބާގެ ޙަޔާތުގެ އެންމެ މުހިއްމު ވަގުތުކޮޅެވެ.ހެއްދެވި ފަރާތާއި އެންމެ ބޮޑަށް ކުއްތަންވެވޭ ވަގުތެވެ.އެވަގުތުކޮޅު ތިބާ ހުންނަންވާނީ ކާއިނާތުގެ ވެރިއިލާހަށް ހުސްވެގެންނެވެ.ދުނިޔަވީ ހުރިހާ ޚިޔާލަކަށް އަލްވަދާޢު ކިޔައިގެންނެވެ.\nތިބާ ސީދާމަގުން އެއްކިބާ ކުރުމަށްޓަކައި ޝައިތާނާ އަބަދާއިއަބަދު މަސައްކަތް ކުރަމުން ގެންދާނެއެވެ.ޚާއްސަ ގޮތެއްގައި ތިބާ ނަމާދުގެ ދަތުރު ކުރަމުންދާހިނދު ތަފާތު ޚިޔާލުތައް ވިއްކަން ނުލަފާ ޝައިތާނާ މަސައްކަތް ކުރާނެއެވެ.އެވަގުތަކު އެންމެ ހިތް އެދޭ ކަމަކަށް ޚިޔާލުކުރުމަށް މަސައްކަތް ކުރާނެއެވެ.ތިބާގެ މަސައްކަތަކަށް ހަދަންވީ ޚިޔާލުތަކުން ދުރުވެ ޢާލަމުތަކުގެވެރި އިލާހުގެ މަތީން ހަދުމަ ކުރަމުން ނަމާދުގެ ރޫޙާނީ ދަތުރު ނިންމާލުމެވެ.\nމަސްދަރު|ފަންވަތް ޑޮޓް އިންފޯ: އިސްމާޢީލް އަލީ ރ.ކަދޮޅުދޫ


SunOnline: India ge anhenaku 74 aharugai2kudhinge mamma akah vejje\ndate_range އަންގާރަ 25 ފެބްރުއަރީ 2020\nއިންޑިއާގެ އަންހެނަކު 74 އަހަރުގައި، ދެ ކުދިންގެ މަންމައަކަށް!\n06 Sep 2019, 13:41\nޑޮކްޓަރުން ބުނި ގޮތުގައި މަންމަ އާއި ދެ ކުދިންގެ ހާލުވެސް ރަނގަޅު -- ފޮޓޯ: އޭއެންއައި\nދިއްލީ (ސެޕްޓެމްބަރު 6): އިންޑިއާގެ އަންހެނަކު 74 އަހަރުގައި ދެ އަންހެން ކުދިންގެ މަންމައަކަށް ވެއްޖެއެވެ.\nއިންޑިއާގެ އަންދުރަ ޕްރަދޭޝްގައި ދިރިއުޅޭ ޔަރަމަތީ މަންގަޔައްމައަށް އިއްޔެ ދެ ކުދިން ލިބުނީ އައިވީއެފް ހަދައިގެން ބަލިވެ އިނދެއެވެ. އެއާއެކު އޭނާ ވަނީ މުޅި ދުނިޔެއިންވެސް އެންމެ ދޮށީ އުމުރުގައި މަންމައަކަށްވީ މީހާއަށް ވެފައެވެ.\nމަންގަޔައްމައާއި އޭނާގެ 78 އަހަރުގެ ފިރިމީހާ، ރާޖާ ރާއޯގެ އިތުރު ދަރިންނެއް ނުތިބެއެވެ. ނަމަވެސް އެ ދެމަފިރިން ދަރިއަކު ހޯދަން މަސައްކަތް ކުރާތާ 60 އަށް ވުރެ ގިނަ އަހަރުވެއްޖެ ކަމަށް މަންގަޔައްމަ ބުންޏެވެ.\n74 އަހަރުގެ މަންގަޔައްމާ އާއި އޭނާގެ 78 އަހަރުގެ ފިރިމީހާ، ރާޖާ ރާއޯ ދަރިއަކު ހޯދަން މަސައްކަތް ކުރާތާ 60 އަހަރުވެއްޖެ -- ފޮޓޯ: އޭއެންއައި\n"މިވަގުތު ކުރެވޭ އިހުސާސުތައް ބަޔާންވެސް ނުކުރެވޭނެ. އަހަރެން 60 އަހަރުވަންދެން ކުރި އިންތިޒާރު އެންމެ ފަހުން ނިމުމަކަށް އަތުވެއްޖެ. އަހަންނަކީ ދަރިން ނުލިބޭ މީހެކޭ ދެން އެއްވެސް މީހަކަށް ނުބުނެވޭނެ،" މަންގަޔައްމަ ބުންޏެވެ.\nމަންގަޔައްމަ ބުނި ގޮތުގައި އޭނާ އައިވީއެފް ހަދަން ނިންމީ އޭނާގެ އަވަށްޓެރިއަކު އައިވީއެފް ހަދައިގެން އުމުރުން 55 އަހަރުގައި ދަރިއަކު ހޯދުމުންނެވެ.\nމަންގަޔައްމާގެ ސިޒޭރިއަން ހެދި އަހަލްޔާ އައިވީއެފް ކްލިނިކުން ބުނި ގޮތުގައި މަންމައާއި ދެކުދިންގެ ހާލުވެސް މިހާރު ރަނގަޅެވެ. އަދި އުފަންވީ އިރު ދެ ކުދިންގެ ބަރުދަނުގައިވެސް ހުރީ 1.6 ކިލޯ އެވެ.\nމީގެ އިތުރުން، އެއީ ވަރަށް ތާރީހީ ކަމެއް ކަމުން، މަންގަޔައްމާ ވިހެއުމުގެ ގިނަ ހަރަދުތައް ބެލެހެއްޓީ އެކްލިނިކުން ކަމަށް އިންޑިއާގެ މީޑިއާތަކުގައި ވެއެވެ.\nއުމުރުން 74 އަހަރުގެ މަންގަޔައްމާގެ ފަރުވާއަށް ހަރަދު ކުރީ އައިވީއެފް ކްލިނިކުން -- ފޮޓޯ: އައިއެންއޭ\nމީގެ ކުރިން 2016 ވަނަ އަހަރު އިންޑިއާގެ 72 އަހަރުގެ އަންހެނަކުވެސް ވަނީ އައިވީއެފް ހަދައިގެން މަންމައަކަށް ވެފައެވެ.\nނަމަވެސް މަންގަޔައްމަގެ އުމުރުގެ މީހުންނަށް އައިވީއެފް ހަދައި ދިނުމާ ބެހޭ ގޮތުން ބައެއް ޑޮކްޓަރުންގެ މެދުގައި ވަނީ ހިޔާލު ތަފާތުވުން އުފެދިފައެވެ. އަދި އުމުރުން 35 އަހަރަށް ވުރެ ދޮށީ އަންހެނުން ބަލިވެ އިނުމަކީ ނުރައްކާތައް އިތުރުވާ ކަމެއްކަން ފާހަގަކުރެއެވެ.\nނަމަވެސް މަންގަޔައްމަގެ ޑޮކްޓަރުން ވަނީ އެމީހުން އޭނާއަށް ފަރުވާ ކުރުމުގައި އެއްވެސް ގާނޫނަކާ ހިލާފުވެފައި ނުވާނެ ކަމަށް ބުނެފައެވެ.\nޓްރަމްޕް އިންޑިއާގައި:3ބިލިއަން ޑޮލަރުގެ އެއްބަސްވުމެއެއް\nވިރާޓް އަށްފަހު 50 މިލިއަން ފޮލޯވަރުން ޕްރިޔަންކާއަށް\nމިނިސްޓަރު އިމްރާން އަބްދުﷲ\nއިމްރާން، އަމިތު ޝާހުއާ ބައްދަލުކުރައްވައިފި


Dhangandey ge hatrickun New in Aizawl balikoffi | Mihaaru\nނިއުގެ ދަގަނޑޭ ލަނޑު ޖެހުމަށް ފަހު އުފާފާޅުކުރަނީ. --ފޮޓޯ: ނިޝާން އަލީ/ މިހާރު\n14 މާޗް 2018 - 18:37 25 comments\nކެޕްޓަން އަލީ އަޝްފާގް (ދަގަނޑޭ) ހެދި ހެޓްރިކާ އެކު ފަހަތުން އަރައި އިންޑިއާގެ ލީގު ޗެމްޕިއަން އައިޒޯލް އެފްސީ އަތުން 3-1 އިން މޮޅުވެ އޭއެފްސީ ކަޕުގެ ގްރޫޕް ސްޓޭޖުގައި ނިއު ރޭޑިއަންޓުން މޮޅުވުމުގެ ސިލްސިލާ ދަމަހައްޓައިފި އެވެ.\nނިއު މިހާތަނަށް ކުޅުނު ދެ މެޗުން ވެސް މޮޅުވެފައިވާއިރު، ދެން އެ ޓީމު ނުކުންނާނީ އަންނަ މަހު 10 ވަނަ ދުވަހު މި ގްރޫޕްގެ ފޭވަރިޓްގެ ގޮތުގައި ބެލެވިފައި އޮތް އިންޑިއާގެ ބެންގަލޫރާ ދެކޮޅަށެވެ. ބެންގަލޫރު މިރޭ އަމިއްލަ ދަނޑުގައި ނުކުންނާނީ ބަންގްލަދޭޝްގެ ޗެމްޕިއަން ޑާކާ އަބަހާނީއާ ދެކޮޅަށެވެ.\nނިއުގެ ކޯޗު އޮސްކާ ބްރުޒޮން މެޗު ފެށީ ސްޕެއިން ފޯވާޑް ގުއިލެމް މާޓީގެ ބަދަލުގައި ޒުވާން ކުޅުންތެރިޔާ ރިހާމް އަބްދުލް ގަނީ (ބޮބީ) ފުރަތަމަ އެގާރައިގައި ހިމަނައިގެންނެވެ. އަނިޔާގައި ހުރި އަފްގާނިސްތާން ފުލްބެކް ހާރޫން އާމީރީ މި މެޗުގައި ވެސް ނުކުޅެ އެވެ.\nމެޗު ފަށައިގެން ދެ ޓީމުގެ ފަރާތުން ފެނުނީ ލަސްކުޅުމެކެވެ. ނިއު އިން އެޓޭކު އުފައްދަން މަސައްކަތްކުރި ނަމަވެސް އައިޒޯލަށް ކުޅޭ އަފްގާނިސްތާނުގެ ޑިފެންޑަރު މަސީހް ސައިގާނީ ދިޔައީ ނިއުގެ ކުޅުންތެރިން ހުއްޓުވަމުންނެވެ.\nނިއުގެ ފުރަތަަމަ ހަމަލާ ފެނިގެންދިޔައީ މެޗުގެ 24 ވަނަ މިނިޓްގަ އެވެ. ބޮބީ އަށް އައިޒޯލް ކުޅުންތެރިޔަކު ކުރި ފައުލަކާ ގުޅިގެން ލިބުނު ހިލޭ ޖެހުމަކުން އަލީ ފާސިރު (ސެންޓޭ) ފޮނުވާލި ބޯޅަ އައިޒޯލްގެ ކީޕަރު ލަލަމްޕުއާ ވަނީ ހުށިޔާރުކަމާ އެކު މަތަކޮށްފަ އެވެ.\nއައިޒޯލް ކުޅުންތެރިޔަކު ކައިރިން ސެންޓޭ (ކ) ބޯޅަ ހިފައިގެންދަނީ.-- ފޮޓޯ: ނިޝާން އަލީ/ މިހާރު\nއޭގެ ހަަތަރު މިނިޓް ފަހުން ނިއު އަށް ލީޑުނަގައިދޭން މުހައްމަދު އުމެއިރު އަށް ރަނުގެ ފުރުސަތެއް ލިބުނެވެ. ދަގަނޑޭ ދިން ބޯޅައެއް އޭރިއާ ތެރެއިން ބޮބީ އަށް ލިބުމުން އޭނާ ހުސްކޮށްލާފައި ދިނީ އުމެއިރު އަށެވެ. އޭނާ މުޅިން ހުސްކޮށްހުރެ ފޮނުވާލި ބޯޅަ ދިޔައީ ހުރަސް ދަނޑިމަތިންނެވެ.\nނިއު އިން ކުރިއަށް ޖެހިގެން އެޓޭކެއް އުފައްދަން އުޅުނު ގަޑީގައި އައިޒޯލުން އުފެއްދި ކައުންޓަ އެޓޭކެއްގައި މެޗުގެ 30 ވަނަ މިނިޓްގައި އެ ޓީމަށް ލީޑުނަގައިދިނީ ލަލްރަމުންމާވިއާ އެވެ.\nއައިޒޯލުގެ އަންދްރޭ ހުސްކޮށް އޭރިއާ ތެރެއަށް ބޯޅަ ހިފައިގެންވަދެ ފޮނުވާލި ބޯޅަ ކީޕަރު އިމްރާން މުހައްމަދު މަތަކުރި އެވެ. އެ ބޯޅަ ދެ ވަނަ ފަހަރަށް އައިޒޯލް ކުޅުންތެރިން ފޮނުވާލި ނަމަވެސް ނިއުގެ ޑިފެންޑަރުން ބްލޮކްކުރި އެވެ. އެހެން ނަމަވެސް ދެން އެ ބޯޅަ ލިބުނީ މުޅިން ހުސްކޮށްހުރި ލަލްރަމުންމާވިއާ އަށެވެ. އޭނާ ވަނީ ފަސޭހަކަމާ އެކު ބޯޅަ ގޯލަށް ފޮނުވާލައިފަ އެވެ.\nއައިޒޯލުގެ ލަނޑާ އެކު ނިއު އިން އެޓޭކް ވަރުގަދަކުރި އެވެ. ނަތީޖާއެއްގެ ގޮތުން ފުރަތަަމަ ހާފު ނިމުމުގެ ކުރިން ދަގަނޑޭ ވަނީ ނިއު އަށް ނަތީޖާ ހަމަހަަމަ ކޮށްދީފަ އެވެ. އަހުމަދު އަބްދުﷲ (ލިލީ) ހުސްކޮށްލާފައި ދިން ބޯޅަ ދަގަނޑޭ ވަނީ ހަމަޖެހިލާފައި ގޯލަށް ވައްދާލައިފަ އެވެ.\nދެ ވަނަ ހާފް ފަަށައިގެން އައިޒޯލުން ވަރަށް ބޮޑަށް މެޗު ލަސްކުރަން މަސައްކަތްކުރި އެވެ. އެކަމުގެ ސަބަބުން ނިއު އަށް އެ ޓީމުގެ ގޭމް ކުޅެން އުނދަގޫވި އެވެ. ނިއު އިން މި ހާފުގައި ފުރަތަމަ ހަމަލާ އުފެއްދީ ވެސް ދަގަނޑޭ އެވެ. މެޗުގެ 60 ވަނަ މިނިޓްގައި ދަގަނޑޭ ފޮނުވާލި ބޯޅަ ކީޕަރު ލަލަމްޕުއާ ވަނީ މަތަކޮށްފަ އެވެ. އޭގެ ފަހުން ދަގަނޑޭ ބޮލުން ފޮނުވާލި ބޯޅައެއް ގޯލުގެ ދަނޑިއަށް ވެސް ވަނީ އަމާޒުވެފަ އެވެ.\nމި މެޗުގައި އައިޒޯލަށް އެންމެ ބޮޑު މައްސަލައެއް ދިމާވީ މެޗުގެ 75 ވަނަ މިނިޓްގައި އައިޒޯލްގެ ލަލްރަމުންމާވިއާ އަށް ސީދާ ރަތް ކާޑެއް ދައްކައި ދަނޑުން ފޮނުވާލުމުންނެވެ. އޭނާ އަށް ރަތް ކާޑު ދެއްކީ ބަދަލު ކުޅުންތެރިޔެއްގެ ގޮތުގައި ކުޅެން ނުކުތް ނިއުގެ ސްޕެއިނު ފޯވާޑް ގުއިލެމް މާޓީ މުޅިން ހުހަށް އޭރިއާ ތެރެއަށް ވަންނަން ދަނިކޮށް ބިމާހަމަކޮށްލުމުންނެވެ.\nނިއުގެ ކުޅުންތެރިން ލަނޑު ޖެހުމަށް ފަހު އުފާފާޅުކުރަނީ.-- ފޮޓޯ: ނިޝާން އަލީ/ މިހާރު\nއައިޒޯލްގެ ކުޅުންތެރިޔަކު މަދުވިތާ ދެ މިނިޓް ފަހުން ދަގަނޑޭ ވަނީ ނިއު އަށް ލީޑުނަގައިދީފަ އެވެ. އަރިމަތިން ނިއުގެ ހިޝާމް ސަލީމް (ކޮކީ) އޭރިއާ ތެރެއަށް ހުރަސްކޮށްލި ބޯޅަ ދަގަނޑޭ ބޮލުން ފޮނުވާލުމުން ގޯލުގެ ތެރެއަށް ބޯޅަ ވަނީ ހުރަސް ދަނޑީގައި ޖެހިފަ އެވެ.\nލަނޑާ އެކު ނިއު އިން ވަރަށް ބޮޑަށް ބޯޅަ ހިފަހައްޓައިގެން ކުޅުނެވެ. އަދި ލިބޭ ފުރުސަތުތަކުގައި ރަނގަޅު އެޓޭކްތަކެއް ކުރި އެވެ. ދަގަނޑޭ އޭނާގެ ހެޓްރިކް ފުރިހަމަ ކުރީ މެޗު ނިމެން ހަ މިނިޓަށް ވެފައި ހުއްޓަ އެވެ. ލިލީ އޭރިއާ ތެރެއަށް ހުރަސްކޮށްލި ބޯޅަ ސެންޓޭ ހުސްކޮށްލާފައި ދިނީ ދަގަނޑޭ އަށެވެ. ދަގަނޑޭ ވަނީ ހަމަޖެހިލާފައި ސައިޑްކިކަކުން ބޯޅަ ގޯލުގެ ތެރެއަށް ފޮނުވާލައިފަ އެވެ.\nމިއީ 2013 ވަނަ އަހަރު އިންޑޮނީޝިއާގެ ޕާސިބޯ ކޮޅަށް ހެޓްރިކް ހެދި ފަހުން ދަގަނޑޭ މި މުބާރާތުގައި ހެދި ފުރަތަމަ ހެޓްރިކެވެ. މި މެޗުގައި އޭނާގެ ފަރާތުން ވަނީ މޮޅު ކުޅުމެއް ފެނިގެންގޮސްފަ އެވެ.


Naibu Raees, MTCC ge massakkaiy kuriah gendhaa goiy olhun filuvvaifi | Mihaaru\nމިއަދު ބޭއްވި ބައްދަލުވުމުގައި ނައިބު ރައީސް ފައިސަލް ނަސީމް (ވ) އާއި އެމްޓީސީސީގެ އެމްޑީ އާޒިމް (ކ) ބައިވެރިވެވަޑައިގަންނަވަނީ-- ފޮޓޯ: އެމްޓީސީސީ\nނައިބު ރައީސް، އެމްޓީސީސީގެ މަސައްކަތްތައް ކުރިއަށް ގެންދާ ގޮތް އޮޅުން ފިލުއްވައިފި\n18 ޖުލައި 2020 - 18:192comments\nނައިބު ރައީސް ފައިސަލް ނަސީމް، އެމްޓީސީސީގެ އިސްވެރިންނާ މިއަދު ބައްދަލުކުރައްވައި އެ ކުންފުނީގެ މަސައްކަތްތައް ކުރިއަށް ގެންދާ ގޮތުގެ މައުލޫމާތު އޮޅުން ފިލުއްވައިފި އެވެ.\nއެމްޓީސީސީގެ ހެޑް އޮފީހުގައި ބޭއްވި ބައްދަލުވުމުގައި، ނައިބު ރައީސް ފައިސަލްގެ އިތުރުން ނޭޝަނަލް ޕްލޭނިން، ހައުސިން އެންޑް އިންފްރާސްޓްރަކްޗަރު މިނިސްޓަރު މުހައްމަދު އަސްލަމާއި ރައްޔިތުންގެ މަޖިލީހުގެ ފުވައްމުލަކު ދާއިރާގެ މެމްބަރުންނާއި ހދ. ހަނިމާދޫ ދާއިރާގެ މެމްބަރު ވެސް ބައިވެރިވެވަޑައިގަތެވެ.\nއެމްޓީސީސީގެ މަސައްކަތް ކުރިއަށް ގެންދާ ގޮތުގެ މައުލޫމާތު ނައިބު ރައީސަށް އެރުވީ އެ ކުންފުނީގެ މެނޭޖިން ޑިރެކްޓަރު އާދަމް އާޒިމެވެ.\nއެމްޓީސީސީން ބުނީ މި ބައްދަލުވުމުގައި، އެ ކުންފުނިން ކުރިއަށް ގެންދާ ފުވައްމުލަކުގެ އެތެރޭގެ މަގުތަކާއި ހަނިމާދޫގެ މަގު ހެދުމުގެ މަޝްރޫއުތަކާ ގުޅޭ މައުލޫމާތު ހިއްސާކުރި ކަމަށެވެ. އެ ކުންފުނިން މަޝްރޫއުތައް ހިންގަނީ ފެންވަރު ރަނގަޅުކޮށް، ބާރު ސްޕީޑުގައި ކަމުގެ ޔަގީންކަން ވެސް ނައިބު ރައީސަށް އެމްޑީ އާޒިމް ދެއްވި ކަމަށް އެމްޓީސީސީން ބުނެ އެވެ.\nނައިބު ރައީސް، ފައިސަލް، އެމްޓީސީސީގެ އިސްވެރިންނާ މިއަދު ބައްދަލުކުރައްވަނީ.---ފޮޓޯ: އެމްޓީސީސީ\nހަނިމާދޫ މަގުތައް ލެވެލް ކުރުމުގެ މަސައްކަތުގެ 50 ޕަސެންޓަށް ވުރެ ބޮޑު ބައި ވަނީ ނިމިފަ އެވެ. މި މަޝްރޫއަށް 46.7 މިލިއަން ރުފިޔާ ހަރަދުވާނެ ކަމަށް ބެލެވޭއިރު، މަސައްކަތް ނިންމަން 240 ދުވަސް ނަގާނެ ކަމަށް އެމްޓީސީސީން ލަފާކުރެ އެވެ.\nފުވައްމުލަކުގެ މަގުތައް ހެދުމުގެ މަޝްރޫއު މި މަސް ނިމުމުގެ ކުރިން ފެށޭނެ ކަމަށް އެމްޓީސީސީގެ މެނޭޖިން ޑިރެކްޓަރު އާޒިމް މީގެ ކުރިން ވަނީ ވިދާޅުވެފަ އެވެ. އެގޮތުން، އެ މަސައްކަތް ފަށަން ކުރަން ޖެހޭ ޕްލޭނިންގެ ބޮޑުބައި މިހާރު ނިމިފައިވާ ކަމަށް އޭނާ ވިދާޅުވި އެވެ.\nއިތުރު ލިޔުންތައް އެމްޓީސީސީ މުހައްމަދު އަސްލަމް، ނޭޝަނަލް ޕްލޭނިން މިނިސްޓަރު ނައިބު ރައީސް ފައިސަލް ނަސީމް އާދަމް އާޒިމް، އެމްޑީ/އެމްޓީސީސީ ފުވައްމުލައް ހދ. ހަނިމާދޫ\nފުވައްމުލަކުގެ މަގުތައް އަންނަ މަހު ހަދަން ފަށާނެ


އިސްލާމިކް ބޭންކިންގއާބެހޭ މަސައްކަތު ބައްދަލުވުމެއް ބާއްވައިފި!\nYou are here: Home ∼ އިސްލާމިކް ބޭންކިންގއާބެހޭ މަސައްކަތު ބައްދަލުވުމެއް ބާއްވައިފި!\nއިސްލާމިކް ބޭންކިންގއާބެހޭ މަސައްކަތު ބައްދަލުވުމެއް ބާއްވައިފި!\nޕަބްލިޝްކުރީ މުޙައްމަދު ރަމީޒް އަޙްމަދު 13-09-2015\nއިސްލާމީ ބޭންކިންގގެ ނިޒާމާބެހޭ މަޢުލޫމާތުދިނުމުގެ މަސައްކަތު ބައްދަލުވުމެއް މޯލްޑިވްސް އިސްލާމިކް ބޭންކް (އެމް.އައި.ބީ)އާ ފެކަލްޓީ އޮފް އިސްލާމިކް ސްޓަޑީޒު (އެފް.އައި.އެސް.) ގުޅިގެން ސެޕްޓެމްބަރ 12 ގައި ބާއްވާއިފިއެވެ. އެ މަސައްކަތު ބައްދަލުވުމުގައި ބައިވެރިވެވަޑައިގެންފައިވަނީ ފެކަލްޓީ އޮފް އިސްލާމިކް ސްޓަޑީޒްގެ އެކަޑަމިކް ސްޓާފުން ކަމުގައިވާ ދީނީ ރޮނގުން މަތީ ތަޢުލީމު ޙާޞިލްކުރައްވާފައި ތިއްބެވި ލެކްޗަރަރއިންނާއި އަދި އިތުރު ބައެއް ދީނީ ޢިލްމުވެރީންނެވެ. އޭގެ ތެރޭގައި އަތޮޅުތަކުގެ ކެމްޕަސްތަކުގައި ކިޔަވައިދެއްވާ މިފެކަލްޓީގެ ލެކްޗަރައިން ވެސް ހިމެނިވަޑައިގަންނަވައެވެ.\nމި މަސައްކަތު ބައްދަލުވުމުގައި މަޢުލޫމާތުދެއްވާފައި ވަނީ އެމް.އައި.ބީގެ ޝަރީޢާ ބޯޑުގެ ޗެއަރމަން ޑރ. އީޖާޒް އަޙްމަދު އައްޞަމަދާނީއާއި، އެބޯޑުގެ މެންބަރު ސްރީލަންކާގެ މުފްތީ ރިޒްވީއެވެ. މި ބައްދަލުވުމުގައި އެމް.އައި.ބީގެ މެނޭޖިން ޑިރެކްޓަރ ހާރިސް ހާރޫންއާއި އެފް.އައި.އެސްގެ ޑީން އައްޝައިޚް ޢަލީ ޒާހިރު ބިން ސަޢީދު ޤާސިމްގެ އިތުރުން އެފް.އައި.އެސްގެ އިސް ފަރާތްތަކާއި އެމް.އައި.ބީގެ ޝަރީޢާ ބޯޑުގެ މެމްބަރުންނާއި އިސް މުއައްޒަފުން ބައިވެރިވެވަޑައިގަންނަވާފައި ވެއެވެ. ފަސް ގަޑިއިރަށް ކުރިއަށް ގެންދެވުނު މި ބައްދަލުވުމުގައި، އިސްލާމީ ބޭންކިންގް ސިސްޓަމުން މުޢާމަލާތްކުރަމުންދާ މުރާބަޙާއާއި އިޖާރާއާއި މުޝާރަކާ ފަދަ އިސްލާމިކް ކޮންސެޕްޓްތަކާމެދު ފުޅާ ދާއިރާއެއްގައި މަޢުލޫމާތުދެވިފައި ވެއެވެ. މިބައްދަލުވުމުގައި ބައިވެރިވެވަޑައިގެންނެވި ޢިލްމުވެރީން އުފެއްދެވި ސުވާލްތަކަށް ޖަވާބުދެއްވުމާއި، ލަފަޔާ އިރުޝާދު ބަދަލުކުރުމަށްވެސް ސެޝަންއެއް ޚާއްޞަކުރެވިފައިވާކަން ފާހަގަކޮށްލެވެއެވެ.\nމި މަސައްކަތު ބައްދަލުވުމުން ފެށުމުގެ ގޮތުން އެމް.އައި.ބީގެ އެމްޑީ ޙާރިސް ހާރޫނު ވާހަކަފުޅުދައްކަވާފައިވާއިރު، ބައްދަލުވުން ނިންމާލާފައިވަނީ، ބައްދަލުވުން އިންތިޒާމްކުރުމުގައި ބައިވެރިވެވަޑައިގެންނެވި އެމް.އައި.ބީގެ އިސް ފަރާތްކަށާއި އަދި ބައިވެރީންނަށް ވެސް އެފް.އައި.އެސްގެ ޑީން އައްޝައިޚް ޢަލީ ޒާހިރުގެ ޝުކުރު ދެންނެވުމުންނެވެ. އަދި މިފަދަ ޕްރޮގުރާމްތަކުގެ ފައިދާ ވަރަށް ބޮޑުކަމަށާއި ކުރިމަގުގައި ވެސް އެމް.އައި.ބީއާ ގުޅިގެން އިތުރު ޕްރޮގުރާމްތައް ކުރިއަށް ގެންދިއުމަށް އުންމީދުކުރައްވާކަމަށް ޑީން ވިދާޅުވިއެވެ. މި ޕްރޮގުރާމްގައި ސާޅިހަކަށް ދީނީ ޢިލްމުވެރިން ބައިވެރިވެވަޑައިގެންފައި ވާއިރު މިޕްރޮގުރާމްގައި ބައިވެރިވުމަށް އަތޮޅުތަކުން 15 ބޭފުޅުން ވަޑައިގެންފައި ވެއެވެ.\nޕޯސްޓްކުރީ މުޙައްމަދު ރަމީޒް އަޙްމަދު


Maldivian Idol2in mirey kataanee kon baeh baa? | Mihaaru\nމޯލްޑިވިއަން އައިޑޮލް އިން މިރޭ ކަޓާނީ ކޮން ބައެއް؟\nމިރޭ ދެ ބައިވެރިއަކު މުބާރާތުން ކަޓައި، ގަދަ ތިނެއް ކަށަވަރުވެގެން ދާނެ.\nމޯލްޑިވިއަން އައިޑޮލް2ގެ ގަދަ ފަހެއް: މިރޭ ދެ ބައިވެރިއަކު ކަޓާނެ.\n29 އެޕްރީލް 2017 - 07:45\nމޯލްޑިވިއަން އައިޑޮލްގެ ސީޒަން ދޭއް މިހާރު އޮތީ މުހިންމު ހިސާބަކަށް އައިސްފަ އެވެ. މިރޭގެ ޝޯ ވަކިން ހާއްސަ އެވެ.\nމި ސީޒަންގެ ގަދަ ތިނެއް މިރޭ ޔަގީންވާނެ އެވެ. އޭގެ މާނައަކީ ދެ ބައިވެރިއަކު މިރޭ އައިޑޮލްގެ ސްޓޭޖް ދޫކޮށްލައިފައި ދާން ޖެހޭނެ އެވެ.\nއައިޑޮލްގައި މިހާރު ތިބި ގަދަ ފަސް ބައިވެރިންގެ ތެރޭގައި ވަކި މީހަކަށް ދޫކުރާނެ މީހަކު ނެތެވެ.\nމޯލްޑިވިއަން އައިޑޮލް2ގަދަ ފަހެއް:\nނަމަވެސް މި ފަސް ބައިވެެރިންނަށް ވޯޓް ދީގެން ނަތީޖާ އަނބުރާލުމުގައި ޝޯ ބަލާ މީހުންގެ ހިއްސާ ވެސް ބޮޑެވެ.\nރޭގެ ޝޯގައި ބޮބް ލަވައެއް ކިޔަނީ: މިއީ ރޭ ޖަޖުންނަށް އެންމެ ކަމުދިޔަ އެއް ލަވަ.\nމުބާރާތުގެ ގަދަ ތިނެއް މިރޭ ކަށަވަރުވެގެންދާ އިރު، އެ ތިން ބައިވެރިން ކަނޑައެޅިގެން ދާނީ ބައިވެރިންނަށް ބެލުންތެރިން ދޭ ވޯޓާ އެކު ނިކުންނަ ނަތީޖާއާ ވެސް އެކުގަ އެވެ. ވޯޓް ދިނުމުގެ ފުރުސަތު މިއަދު މެންދުރު ފަހު 3:00 ހަމައަށް އޮންނާނެ އެވެ.\nދެން އެންމެ ހާއްސަ ކަމަކަށް އޮންނާނީ މި ޝޯގެ ފިނާލޭ އެވެ. އެ ރެއަކުން މުބާރާތުގެ ޓައިޓްލް ގެންދާނެ ބައިވެރިއަކު ލަފާކޮށްލަން ފަސޭހަވަނާ އެވެ.\nޓީވީއެމުން ހަފުތާ ބަންދުގައި ގެނެސްދޭ އައިޑޮލްގެ ރޭގެ ޝޯގައި ފަސް ބައިވެރިން ވަނީ ޖުމްލަ 10 ލަވަ ހުށަހަޅައި ދީފަ އެވެ. އެއީ ކޮންމެ ބައިވެރިއަކަށް ދެ ލަވަ ކިޔައިގެންނެވެ.\nމޯލްޑިވިއަން އައިޑޮލް2ގެ ރޭގެ ޝޯގައި ބައިވެރިވި ހާއްސަ ޖަޖް ރިއްޓެ.\nރާއްޖޭގެ ޒުވާން ލަވަ ކިޔުންތެރިއެއް ކަމަށްވާ ރިޝްވާ އައިމަން (ރިއްޓެ) ހާއްސަ ޖަޖެއްގެ ގޮތުގައި ބައިވެރިވި ރޭގެ ޝޯ ކުރިއަށް ގެންދިޔައީ ދެ ތީމަކަށެވެ.\nއެއީ ލޯބީގެ ލަވަތަކާއި ބައިވެރިންގެ ހަނދާނުން ނައްތާލަން ދަތި، އެންމެ ގަޔާވާ ލަވަތަކަށެވެ.\nޝޯގެ ތިން ޖަޖުން ކަމަށްވާ އިބްރާހީމް ޒައިދު އަލީ (ކުޑަ އިއްބެ) އާއި މަރިޔަމް އުނޫޝާ (ކިޑީ) އަދި އިސްމާއީލް އައްފާން ރޭ ބައިވެރިންގެ ހުށަހެޅުންތަކަށް ދިން ކޮމެންޓްތަކަށް ބަލާ އިރު، ގަދަ ފަސް ބައިވެރިން ވަރަށް ބޮޑެތި ކުރިއެރުންތަކެއް ހޯދައިފިކަން ފާހަގަކުރި އެވެ.\nހާއްސަކޮށް ރޭގެ ޝޯގައި ހުރިހާ ބައިވެރިންގެ ވެސް ހުށަހެޅުންތައް ރީތިކަން ފާހަގަ ކުރި އެވެ.\nމޯލްޑިވިއަން އައިޑޮލް2ގެ ތިން ޖަޖުން.\nއޭގެ މާނައަކީ މިރޭ ގަދަ ތިނެއް ކަނޑައެޅިގެންދާ އިރު، ނަތީޖާ ނެރުމުގައި ޖަޖުންނަށް ވެސް އެހާ ލުއި ނުވާނެ ކަމެވެ. ނަތީޖާގައި ޖަޖުންގެ 50 ޕަސަންޓް ހިއްސާ އޮވެ އެވެ.\nމަށައް ވަރިހަމަ ތިހުރިހާ މީހުން ކެޓިޔަސް! ކޮންފަދަ ކަމެއްތީ؟\nއަހައްމަދާ ކަލޭ ނުހޮވުނީމަ ރުޅިއައީދޯ؟\nކަޓާނީ ބޮޑުބެ އަދި ހިޝާން. ބޮޑުބެ ރީތިކޮށް ކިޔާލިޔަސް އެސްއެމްއެސް ނުލިބެ. ހިޝާން އެއީ ޖަޖުންނަށް އެންމެ މާކްސް މަދުން ދެވިފައިން ބައިވެރިޔާ ކަމަށް ބެލެވެނީ.\nމޯލްޑިވިއަން އައިޑަލްގެ ޓައިޓަލް ބޭނުންނަމަ ކޮންމެ ބައިވެރި އަކުވެސް އުނޫ 18 އަހަރުގައި ކިޔާފަ އިން "ރޯންވީ ހޭ...ގިސްލާ ގިސްލާ މިހެން..." މި ލަވަ ކޮންމެހެންވެސް "ފަޅާލަންވާނެ"، އަދި ކިޔުމުގެ ކުރިން ދޭންޖެހޭ ބަސްދީގަތުމުގަ ބުނަންވާނެ މީ އަޅުގަނޑު ކުޑައިރުގެެ އެންމެ އެންމެ ފޭވަރިޓް ލަވައޭ، މި ލަވައަކީ އަޅުގަނޑުގެ މުޅި ހަޔާތާގުޅިފައިން، ލަވަ ކިޔުމަށް ޝައުގު އުފެދެން ހިތަށްވެސް އެރީ މިލަވަ އަޑުއިވުނީމައޭ...ދެން އަޅުގަނޑު މިލަވަ ޗޫސްކޮށްފަ މީނީ ވަރަށްބޮޑު ރިސްކެއް ނަގަންށޭ ފަހަރެއްގަވެސް އަޅުގަނޑަށް އުނޫމޭމްއާ އެއްްވަރަށް މިލަވަ ކިޔޭނެތީކީ ނޫނޭ! އޮބިނެސް ޓު ދި މެކްސް\nތިދެންފުކެއްބޮޑުވަރު.ހަސަދަވިޔަސް...ހަމޫދުއަށްވުރެ ރީތިކޮށް ލަވަކިޔޭ ކަމަށްވަންޏާ ސާބިތުކޮއްދައްކަންވީއެއްނޫން.ދެރަވާނެ ކަމެއްނެތް މިފަހަރުގެ އައިޑަލްގަ ނެތް ހަމޫދުއާ ބޮބަށްވުރެ ހުނަރުހުރި ރީތިކޮށް ލަވަކިޔޭ މީހެއް....ދެން ކުރީގަތިބި ފަރަޝްއާ ނަބީލުވެސް ރަގަޅު..ރީތިކޮށްލަވަކިޔާ...ވަރަށްރީތި އަޑުތަކެއްއެއީ...\nބޮޑުބެ ހަބޭސް ހަމަ. ބޮޑުބެ ހުންނަން ޖެހޭ\n2ވަނަ ނޫނީ 1ވަނާއިގަ ހަމޫދު ހިމެނެންވާނެ..ދެން ބޮބު..މިދެމީހުން ފިޔަވާ ކޮލިޓީހުރި ބާއިވެރިންނެނެތް..އުނޫޝާއަށްވުރެވެސް މިދެމީހުން ފެންވަރު ރަގަޅު.ހަމޫދުގެ ރީތި އަޑުން ކޮންމެ ލަވައެއް ގެނެސްދިނަސް ވަރަށްފުރިހަމަ ހިތުގެ އެއްމެ ހިމަނާރަށްވެސް އަސަރުކޮއްލާ..ދެން ބޮބު.ހަމައެފަދަ..އަސަރުތަކުންފުރިފަ...ހިތަގައިމު ވަރުގަދަ ދެއަޑު..\nހަމޫދައްވުރެ ހިޝާން ވެސް މޮޅު ބަރޯ އެއީ ގަދަ 10 އަކަށްވެސް އެރިގެންވާނެ މީހެއްނޫން\nތިހިރަ ބޮޑުބެ ޑިސާވް އެއްނުން ގަދަ5އަށް އަންނަންވެސް... ވޯޓުން ހޮވުނަސް ބޮޑުވަރު ނަބީލް އެންޑް ޖައި ވެސް އޭނައައްވުރެ މޮޅު\nބޮޑުބެ ވަރެށް ނެއްހަމަ........\nރާއްޖެތެރޭ ކުއްޖަކަށް ތީތި ނުލިބޭނެ. މިރާއްޖޭގަ އަދިވެސް އޮތީ ބޭފުޅުނިޒަމް. މާލޭމީހާގެ ދަރިއަށް އިސްކަން ދޭގޮތަށް. މިގައުމުނުން ގައުމެއްގަ ޝަންވީލު ގަދަ5ކީއްކުރަން ގަދަ 8 ގައިވެސް ނުހިމެނޭނެ\nމަމިއުޅެނީ އުނޫޝާ މިފަހަރު އައިޑަލްގަ ކުރި ކޮމެންޓްތަކާ ބެހާ ޙާއްސަ ފޮތެއް ނެރެން. ފޮތުގެ ނަމަކީ "ހެއް ހެއް ހެއް...އޮބިނަސް ޓް ދި މެކްސް"\nކޮންބައެއްހޭ ތިއަހަނީ އެކަކަށްވުރެ ގިނަމީހުން ކަޓަނީތަ؟\nކަލޭ ރަނގަޅަށް ލޯހުޅުވާފަ ބަލާބަލަ.މިރޭ2މީހުން ކަޓާނެ\nޝަމްވީލް ކަޓަންވީ! އޭނައަކަށް ނޭނގެ މަޑުމައިތިރި ލަވަ ކިޔާކަށް. ގަދަ ތިނަކަށް ދާންވާނީ މަޑުމައިތިރި ލަވަވެސް ކިޔަން އެނގޭ މީހުން. ޅަވަކިޔުން ތެރިއަކަށްވިއްޔާ ހުރިހާ ވައްތަރެއްގެ ލަވަވެސް ކިޔަން އެނގެން ޖެހޭނެ.


Vimlage massala court in beyrugai hallu kureveytho balanee | Mihaaru\nބަންޑާރަ ނައިބު އިބްރާހީމް ރިފްއަތު. މިހާރު/ފައިލް ފޮޓޯ\nވިމްލާގެ މައްސަލަ ކޯޓުން ބޭރުގައި ހައްލު ކުރެވޭތޯ ބަލަނީ\n03 ޖޫން 2019 - 14:31 56 comments\nސުނާމީ ގެތައް އެޅުމުން ވިމްލާ ކޮންސްޓްރަކްޝަނަށް 78 މިލިއަނަށް ވުރެ ގިނަ ރުފިޔާ ލިބެން ޖެހޭނެ ކަމަށް ސިވިލް ކޯޓުން ކޮށްފައިވާ ހުކުމާ މެދު ކޯޓުން ބޭރުގައި މަޝްވަރާ ކުރަމުން އަންނަ ކަމަށް ބަންޑާރަ ނައިބު އިބްރާހިމް ރިފްއަތު މިއަދު ވިދާޅުވެއްޖެ އެވެ.\nމި މައްސަލައިގައި ވިމްލާގެ ވަކީލަކީ ޖުޑީޝަލް ސާވިސް ކޮމިޝަން (ޖޭއެސްސީ) އަށް މިއަދު އައްޔަން ކުރެއްވި، ތުޅާދޫ ދާއިރާގެ އެމްޑީޕީގެ މެމްބަރު ހިސާން ހުސައިނެވެ. ރައްޔިތުންގެ މަޖިލިހުގެ މެމްބަރުންގެ ތެރެއިން ޖޭއެސްސީ އަށް ކަނޑައެޅި ހިސާނާއި ބަންޑާރަ ނައިބު އިބްރާހިމް ރިފްއަތަކީ ކުރިން އެއް ލޯފާމެއް ހިންގެވި ދެ ބޭފުޅުންނެވެ.\nއެކި ކަންކަމާ ގުޅިގެން ދައުލަތުން ފައިސާ ދޭންޖެހޭ މައްސަލަތައް ހައްލު ކުރުމަށް ރައީސް އިބްރާހިމް މުހައްމަދު ސޯލިހް އުފައްދަވާފައިވާ ޚާއްސަ ކޮމިޓީގެ ފަރާތުން ބަންޑާރަ ނައިބުގެ އޮފީހުގައި އިއްޔެ ބޭއްވި ބައްދަލުވުމަށް ވެސް ވިމްލާގެ ގާނޫނީ ވަކީލުގެ ހައިސިއްޔަތުން ހިސާން ވަޑައިގަތެވެ. އެ ބައްދަލުވުމުގައި މަޝްވަރާ ކުރީ ވިމްލާ އަށް ދޭންޖެހޭ ފައިސާގެ މައްސަލަ ކޯޓުން ބޭރުން ހައްލު ކުރާނެ ގޮތަކާ މެދު އެވެ.\nވިމްލާއަށް ބަދަލު ދޭން 2016 ގައި ސިވިލް ކޯޓުން ހުކުމް ކުރީ ސުނާމީގައި ގެދޮރު ގެއްލުނު ފަރާތްތަކަށް ބޯހިޔާވަހިކަން ފޯރުކޮށްދޭން ސަރުކާރުގެ ހަރަދުގައި އަޅައިދިން ގެތަކުގެ ތެރެއިން ގއ. އަތޮޅުގެ ތިން ރަށެއްގައި އެޅި ގެތަކަކަށް އެކުންފުނިން ކުރި މަސައްކަތަށް ދައްކަން ޖެހޭ ފައިސާ ސަރުކާރުން ނުދެއްކުމުންނެވެ. އެ މަޝްރޫއުގެ ދަށުން ގއ. މާމެންދު އާއި ދާންދޫގެ އިތުރުން ނިލަންދޫގައި ވިމްލާ އިން ވަނީ 298 ގެ އަޅައިފަ އެވެ.\nވިމްލާ އަށް ބަދަލު ދިނުމަށް ސިވިލް ކޯޓުން ކޮށްފައިވާ ހުކުމް ކުރީގެ ރައީސް އަބްދުﷲ ޔާމީންގެ ސަރުކާރުގެ ދުވަސްވަރު ދައުލަތުގެ ފަރާތުން ވަނީ ހައި ކޯޓުގައި އިސްތިއުނާފުކޮށްފަ އެވެ. ގެއްލުމުގެ ބަދަލާ އެކު އެ ކުންފުނިން ނަގައިދޭން އެދޭ އަދަދު 89 މިލިއަން ރުފިޔާއަށް އަރަ އެވެ.\nރިފްއަތު "މިހާރު" އަށް ވިދާޅުވީ ވިމްލާއިން އެހާ ބޮޑު ބަދަލެއް ހޯދަން އެދިފައިވާތީ އެކަން ކޯޓުން ބޭރުން ހައްލުކުރަން މަސައްކަތް ކުރަމުން އަންނަ ކަމަށެވެ. ނަމަވެސް އެކަމާ ގުޅޭ ގޮތުން އަދި ވަކި ނިންމުމެއް ނުނިންމާ ކަމަށް ވިދާޅުވި އެވެ.\n"ކޮމެޓީން އަދި އެ މައްސަލައިގައި ވަކި ގޮތެއް ނިންމައި ރައީސަށް ލަފާ އަރުވާފައެއް ނުވާނެ،" ރިފްއަތު ވިދާޅުވި އެވެ.\nދައުލަތުން ބޮޑެތި ބަދަލުތައް ހޯދަން ގިނަ ކުންފުނިތަކަކުން މަސައްކަތް ކުރަމުން ދާއިރު އެކަންކަން ބެލުމަށް މިދިޔަ ޖެނުއަރީ މަހު ރައީސް އޮފީހުން ވަނީ ހާއްސަ ކޮމެޓީއެއް އެކުލަވާލައިފަ އެވެ. އެ ކޮމެޓީގައި ބަންޑާރަ ނައިބުގެ އިތުރުން ފިނޭންސް މިނިސްޓަރާއި ރައީސް އޮފީހުގެ ގާނޫނީ ބޭފުޅުން ތިއްބަވަ އެވެ. އަދި މައްސަލަތަކާ ގުޅޭ ދައުލަތުގެ އިދާރާތަކުގެ ވެރިން ވެސް އެކޮމެޓީގައި ހިމަނުއްވަ އެވެ. އެކޮމެޓީގެ ބޭނުމަކީ ބަދަލު ދިނުމުގެ މައްސަލަތަކުގައިި އަމަލު ކުރާނެ ގޮތަކާ މެދު ރައީސް އިބްރާހިމް މުހައްމަދު ސޯލިހަށް ލަފާ އެރުވުމެވެ.\nމިހާރު އެ ކޮމެޓީން އަންނަނީ ދައުލަތުން ބަދަލު ދޭން ޖެހޭ ކަމަށް ބުނާ އެތައް މައްސަލައެއް ބަލަމުންނެވެ.\nރިފްއަތު ވިދާޅުވީ ދައުލަތަށް މާލީ ބުރައެއް އުފުލަން ޖެހޭ ކަންކަމުގައި ލަފާ އަރުވަމުން އަންނަނީ ބަލަން ޖެހޭ ހުރިހާ ކަމެއް ބެލުމަށް ފަހު ކަމަށެވެ.\n"އެއްވެސް މައްސަލައެއްގައި ބަލަން ޖެހޭ މިންވަރަށް ނުބަލައި ލަފައެއް ނާރުވާނަން. ޑޮކިއުމެންޓްތައް ބަލައި ބަލަން ޖެހޭ ކަންކަން ބަލާފައި ލަފާ އަރުވާނީ،" ރިފްއަތު ވިދާޅުވި އެވެ.\nސުނާމީގެ ގެތައް ހެދުމަށް 2008 ގައި ވިމްލާއާ ހަވާލުކުރީ 14 މަސް ތެރޭގައި ނިންމާ ގޮތަށެވެ. ނަމަވެސް އެކި ސަބަބުތަކާ ހެދި މަސައްކަތް ނިންމުން ލަސްވެގެން ގޮސް އޭގެ ތެރެއިން ބައެއް ގެތަކުގެ މަސައްކަތް އެންމެ ފަހުން ނިންމީ ސިފައިންނެވެ. އަދި އެ ގޭތަކުގެ ފެންވަރު ދަށް ކަމަށް ސަރުކާރުން ކުރިން ވަނީ ބުނެފަ އެވެ.\nއިތުރު ލިޔުންތައް ސުނާމީ ދިވެހި ސަރުކާރު ސިވިލް ކޯޓް އިބްރާހިމް ރިފްއަތު، އެޓާނީ ޖެނެރަލް ހައި ކޯޓް މެމްބަރު ހިސާން ހުސެއިން (ތުޅާދޫ)